SunOnline:6vana faharakah Europe ge ran bootu Messi hoadhaifi\nޢަބްދުﷲ އައިމަން 25 May 2019, 10:08\nބާސެލޯނާގެ ކެޕްޓަން ލިއޮނެލް މެސީ ގޯލު ޖެހުމަށް ފަހު އުފާ ފާޅު ކުރަނީ --- ފޮޓޯ/ ސަޗާ ޕިސަނީ\nއެންމެ ގިނަ ގޯލު ޖަހައިގެން ޔޫރަޕުގެ ގަދަ ފަސް ލީގުގެ މެދުގައި ހޮވާ ޔޫރޮޕިއަން ގޯލްޑެން ބޫޓް މިފަހަރު ވެސް ބާސެލޯނާގެ ކެޕްޓަން ލިއޮނެލް މެސީ ހޯދައިފި އެވެ.\nވޭތުވެ ދިޔަ ދެ ސީޒަނުގައި ވެސް މި މަގާމު ހޯދާފައިވާ މެސީ މިފަހަރުގެ ރަން ބޫޓް ހޯދީ ސްޕެނިޝް ލަ ލީގާގައި 36 ގޯލު ޖަހައިގެންނެވެ. އޭނާއާ އެންމެ ގާތުން ވާދަ ކުރި އެމްބާއްޕޭއަށް ފްރާންސް ލީގުގައި ޖެހުނީ 32 ގޯލެވެ.\nވޭތުވެ ދިޔަ ހަފްތާ ބާސެލޯނާ އިން ލީގުގައި ކުޅުނު ފަހު މެޗުގައި ވެސް މެސީ ވަނީ ދެ ގޯލު ޖަހައިފަ އެވެ. އެއަށް ފަހު ޕީއެސްޖީގެ އެމްބާއްޕޭއަށް ވަނީ މެސީއާ ހަމަހަމަ ކުރަން ފުރުސަތެއް ލިބިފަ އެވެ. ނަމަވެސް ޕީއެސްޖީ އިން ރޭ ކުޅުނު މެޗުގައި ވަނީ އެ ޓީމު 1-3ގެ ނަތީޖާއަކުން ބަލިވެފަ އެވެ. އެ މެޗުގައި ޖެހި ގޯލާ އެކު އެމްބާއްޕޭ ވަނީ ފްރާންސް ލީގުގެ ޓޮޕް ސްކޯރާގެ މަގާމު ލިބިފަ އެވެ.\nމެސީއަށް ހަ ވަނަ ފަހަރަށް ޔޫރަޕުގެ ރަން ބޫޓު ލިބުނު އިރު އޭނައާ އެންމެ ވާދަވެރި ކްރިސްޓިއާނޯ ރޮނާލްޑޯއަށް އެ މަގާމު މިހާތަނަށް ލިބިފައި ވަނީ ހަތަރު ފަހަރެވެ. ރޮނާލްޑޯއަށް އެންމެ ފަހުން ޔޫރަޕުގެ ރަން ބޫޓު ލިބުނީ 2015-2014 ވަނަ ސީޒަނުގަ އެވެ.\nއުމުރުން 31 އަހަރުގެ މެސީ ވަނީ މި ނިމުނު ސީޒަނުގައި ބާސެލޯނާއާ އެކު ތަފާތު މޮޅު ކުޅުމެއް ދައްކައިފަ އެވެ. ނަމަވެސް އޭނަގެ އެންމެ ބޮޑު އަމާޒު ކަމުގައިވާ ޗެމްޕިއަންސް ލީގުން ހިތްދަތި ގޮތަކަށް ބާސެލޯނާ ކެޓުމުގެ މާޔޫސްކަން އަދި ވެސް ނުފިލާ ކަމަށް އޭނާ ވަނީ ބުނެފަ އެވެ.\nބާސެލޯނާ އިން މިރޭ ކޮޕަ ޑެލް ރޭ ގެ ފައިނަލުގައި ވެލެންސިއާއާ ވާދަ ކުރާ އިރު މެސީ ޓީމުގައި ހިމެނުން ގާތެވެ. ސީޒަނަށް ފަހު މެސީ އެނބުރި އާޖެންޓީނާގެ ސްކޯޑާއި ގުޅުމަށް ވަނީ ހަމަޖެހިފަ އެވެ. އެއީ މިއަހަރު ބްރެޒިލްގައި އޮންނަ ކޮޕާ އެމެރިކާގައި ވާދަ ކުރުމަށް ފަރިތަކުރުން ތަކުގައި ބައިވެރި ވުމަށެވެ.


Covid-19: Bali Jehunu Meehunge Adhadhaai. Maruvi Meehunge Adhadhu Madhuvejje - Vaguthu\nކޮވިޑް-19: ބަލި ޖެހުނު މީހުންގެ އަދަދާއި، މަރުވި މީހުންގެ އަދަދު މަދުވެއްޖެ\nކޮވިޑް-19 އަދިވެސް ހަލުވިކަމާއި އެކު ގިނަ ގައުމުތަކުގައި ފެތުރެމުން ދިޔަ ނަމަވެސް މުޅި ދުނިޔެއަށް ބަލާއިރު އިއްޔެ ބަލި ޖެހުނު މީހުންގެ އަދަދާއި، މަރުވި މީހުންގެ އަދަދު މަދުވެއްޖެއެވެ.\nތަފާސް ހިސާބަށް ބަލާއިރު އިއްޔެ އަކީ ކޮވިޑް-19 ޖެހިގެން ފާއިތުވި ފަސް ދުވަސް ތެރޭގައި އެންމެ މަދުން މީހުން މަރުވި ދުވަހެވެ. އިއްޔެ މަރުވެފައި ވަނީ 4737 މީހުންނެވެ. މަރުވި މީހުންގެ އަދަދު އިއްޔެ މަދުވެފައި ވަނީ އެންމެ ގިނައިން މީހުން މަރުވަމުން އައީ އިޓަލީވިލާތް، ސްޕޭން، ފްރާންސް އަދި އެމެރިކާ އިން ވެސް އިއްޔެ މަރުވި މީހުންގެ އަދަދު އޭގެ ކުރީ ދުވަހަށް ވުރެ މަދު ވެފައި ވުމުންނެވެ.\nއިއްޔެ އަލަށް ކޮވިޑް-19 އަށް ފައްސި (ޕޮޒިޓިވް) ވެފައިވާ މީހުންގެ އަދަދު ވެސް އޭގެ ކުރީ ދުވަހާއި އަޅާ ބަލާއިރު މަދެވެ. އިއްޔެ ފައްސިވީ 71379 މީހުންނެވެ. އިއްޔެ އަކީ ފާއިތުވި ހަ ދުވަސް ތެރޭގައި އެންމެ މަދުން މީހުން ފައްސިވި ދުވަހެވެ. ހޮނިހިރު ދުވަހު 82791 މީހަކު ފައްސިވިއެވެ.\nކޮވިޑް-19 ޖެހުނު މީހުންގެ ޖުމްލަ މިހާރު ވަނީ 1274938 އަށް އަރާފައެވެ. އޭގެތެރެއިން 69498 މީހުން މިހާރު ވަނީ މަރުވެފައެވެ. ބަލިން އަދި ރަނގަޅުވީ 265883 މީހުންނެވެ.\nއެންމެ ބާރަށް މިހާރު ބަލި ފެތުރެމުންދާ އެމެރިކާގައި އިއްޔެ ފައްސިވި މީހުންގެ އަދަދު ހޮނިހިރު ދުވަހާއި ބަލާއިރު ދިހަ ވަރަކަށް ހާސް މަދެވެ. އެމެރިކާ އިން އިއްޔެ ފައްސިވީ 25316 މީހުންނެވެ. ހޮނިހިރު ދުވަހު އެގައުމުން 34196 މީހުން ފައްސިވިއެވެ. ނަމަވެސް އަދި އެމެރިކާގެ ހާލަތު ރަނގަޅުވާން ފެށީ ކަމަށް ބުނަން މާއަވަސް ކަމަށް ތަޖުރިބާކާރުން ވިދާޅުވެއެވެ.\nއެމެރިކާ ސަރުކާރުން ވެސް ތަކުރާރުކޮށް ބުނަމުން ގެންދަނީ ކުރިއަށް އޮތް ދެހަފްތާއެއްހާ ދުވަސް ވެގެން ދާނީ އެމެރިކާ އަށް ވަރަށް ނުރައްކާތެރި ދެހަފްތާ ކަމަށެވެ. ގިނަ ތަޖުރިބާކާރުން ލަފާކުރާ ގޮތުގައި އެމެރިކާގައި ކޮވިޑް-19 ކޮންޓްރޯލް ކުރެވޭނީ އޭޕްރީލް މަހުގެ ފަހުކޮޅު ނުވަތަ މެއި މަހުގެ ކުރީކޮޅު އެވެ.\nބައެއް ގައުމުތަކުން ކޮވިޑް-19 އިއްޔެ ޖެހުނު މީހުންގެ އަދަދު މަދުވި ނަމަވެސް އާބާދީ ބޮޑު އިންޑިއާގެ ހާލަތާއި މެދު ދުނިޔޭގެ ތަޖުރިބާކާރުން ގެންދަނީ ކަންބޮޑުވުން ފާޅުކުރަމުންނެވެ. އިންޑިއާ އިން ފައްސިވި މީހުންގެ އަދަދު 4000 ފަހަނައަޅައި މިހާރު ގޮސްފައި ވާއިރު އިންޑިއާގައި ބަލި އެކެއްގެ ގައިން އަނެކެއްގެ ގަޔަށް ފެތުރެމުން ދިއުމަކީ އެތައް ހާސް ބަޔަކު ކުރިއަށް އޮތް ދުވަސްތަކުގައި މަރުވެގެން ހިނގައިދާނެ ކަމެއް ކަމަށް ތަޖުރިބާކާރުން ވިދާޅުވެއެވެ.\nކޮވިޑް-19 އަށް އިއްޔެ ފައްސިވި މީހުންގެ އަދަދު ކޮންމެވެސް ވަރަކަށް މަދުވި ނަމަވެސް އެއީ އަދި ބަލީގެ ނުރައްކާ ކުޑަވުން ކަމަށް ބަލައިގެން ނުވާނެ ކަމަށާއި، ބަލި ކޮންޓްރޯލް ވެއްޖެ ކަމަށް ބެލެވޭނީ ދެހަފްތާ ދުވަސް ވަންދެން ބަލި ޖެހޭ މީހުންގެ އަދަދު ދަށަށް ދިއުމުން ކަމަށް ގިނަ ތަޖުރިބާކާރުން ވިދާޅުވެއެވެ.\nއޭޕްރީލް 6, 2020 13:45


ރޯދައިގެ އަންހެނުންގެ ސުވާލުތައް | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ރޯދައިގެ އަންހެނުންގެ ސުވާލުތައް\n1 - ރޯދަ ޤަޟާކުރުން ޖެހިގެން އަންނަ ރަމަޟާންމަހަށް ވުރެ ފަސްކުރުމުގެ ޙުކުމަކީ ކޮބައި ؟\nޖަބާބު: އައްޝައިޚް އިބްނު ބާޒް\nދަތުރުގެ ސަބަބުން ނުވަތަ ބަލިވުން އަދި އެނުންވެސް ޝަރުޢީ ސަބަބަކާއި ހެދި ރޯދައެއް ދޫކޮށްލާ މީހާ، ޖެހިގެން އަންނަ ރަމަޟާން މަސް އައުމުގެ ކުރިން އެ ރޯދަ ހިފައި ހަމަ ކުރަންޖެހޭނެއެވެ. ޖެހިގެން އަންނަ ރަމަޟާން މަސް އަންނަ އިރުވެސް އުޒުރަކާއި ނުލައި ރޯދަ ޤަޟާ ނުކުރުން އެއީ ފާފަވެރިވާނެ ކަމެކެވެ. އަދި އެމީހަކު އެ ރޯދަ ޤަޟާ ކުރުމާއެކު ކޮންމެ ދުވަހަކަށް މިސްކީނަކަށް ކާން ދޭން ޖެހޭނެއެވެ.\nމިއީ ޞަޙާބީންތަކެއް ފަތުވާ ދެއްވާފައިވާ ގޮތެވެ. (ކާން ދޭން ޖެހޭކަން) . ރަމަޟާން މަސް އައުމުގެ ކުރިން ޤަޟާކޮށްފި ނަމަ، ކާން ދޭކަށް ނުޖެހޭނެއެވެ.\nނޯޓް: މި މައްސަލާގައި ޝައިޚް އިބްނު ޢުޘައިމީން ވިދާޅުވެފައި އޮންނަނީ އުޒުރަކާއި ނުލައި ލަސް ކުރިއަސް ޖެހޭނީ ހަމައެކަނި ޤަޟާ ކުރަން ކަމަށެވެ. ކާން ދޭން ނުޖެހޭނެ ކަމަށެވެ. (* އިތުރު ތަފްޞީލް)\n2- އަންހެނުން ޖުނުބު، ނުވަތަ ޙައިޟު ނިފާސްކަމުގެ ހިނައިގަތުން، ފަޖުރު ލުމުގެ ފަހަށް ލަސް ކުރެވިދާނެހެއްޔެވެ؟\nޖަވާބު : އިބްނު ބާޒް\nފަޖުރުލުމުގެ ކުރިން އަންހެނާ ޠުހުރުވެއްޖެކަން އެނގިއްޖެނަމަ، ރޯދަ ހިފުން ވާޖިބުވާނެއެވެ. އަދި ހިނައިގަތުން ފަޖުރުގެ ފަހަށް ލަސްކުރުމުގައި މައްސަލައެއް ނެތެވެ. އެކަމަކު އިރު އެރުމުގެ ކުރިން ހިނައިގަންނަން ޖެހޭނެއެވެ. އެއީ ފަތިސް ނަމާދު ފާއިތުވެދިޔަ ނުދިނުމަށްޓަކައެވެ.\n3- މާބަނޑު މީހާއާއި ކިރުމައި މީހާ، ރޯދަ ދޫކޮށްފިނަމަ ހަދަން ޖެހޭނީ ކިހިނެއްހެއްޔެވެ؟ އަދި ހަނޑުލުން ދޭން ޖެހޭނީ ކިހާ މިންވަރެއް ހެއްޔެވެ؟\nޖަވާބު: އިބްނު ޢުޘައިމީން\nމާބަނޑު މީހާއާއި ކިރުމައި މީހާ، އުޒުރަކާއި ނުލައި، ރަމަޟާން މަހުގެ ރޯދަ ދޫކޮށްލުން ހުއްދައެއް ނޫނެވެ. އުޒުރަކާއި ހެދި ރޯދަ ދޫކޮށްފިއްޔާ އެ ދެ މީހުން ޖެހޭނީ ރޯދަ ޤަޟާ ކުރާށެވެ. ބަލި މީހާއާއި ބެހޭ ގޮތުން ބަޤަރާ ސޫރަތުގެ 184 ވަނަ އާޔަތުގައި ﷲ ވަޙީކުރައްވަނީ: فَمَن كَانَ مِنكُم مَّرِيضاً أَوْ عَلَى سَفَرٍ فَعِدَّةٌ مِّنْ أَيَّامٍ أُخَرَ\nމާނައަކީ ''ފަހެ ތިޔަބައި މީހުންގެ ތެރެއިން ބަލިވެ އުޅޭ މީހާ ނުވަތަ ދަތުރެއްގެ ތެރޭގައި ވާ މީހާ، އެހެން ދުވަސްތަކަކުން އެ ޢަދަދު ފުރިހަމަ ކުރުން ހުއްޓެވެ.''\nމާބަނޑު މީހާއާއި ކިރުމައި މީހާ އަކީ ބަލި މީހާއާއި އެއް މަޤާމެއްގައި ވާ ބައެކެވެ. އެ ދެމީހުން ރޯދަ ދޫކުރުމުގެ އުޒުރަކީ ދަރިފުޅަށް ގެއްލުންވެދާނެ ކަމުގެ ބިރުނަމަ، ޤަޟާ ކުރުމުގެ އިތުރުން ކާން ދޭން ޖެހެއެވެ.\nބައެއް ޢިލްމުވެރިން ވިދާޅުވަނީ ރޯދަ ދޫކުރީ ދަރިފުޅަށް ގެއްލުމެއް ވެދާނެ ކަމުގެ ބިރުން ކަމަށް ވިޔަސް އަދި މައިމީހާއަށް ބިރުން ކަމަށް ވިޔަސް ޤަޟާ ކުރުން ފިޔަވައި އެހެން ކަމެއް ކުރަން ނުޖެހޭނެ ކަމަށެވެ. އެހެނީ ކާން ދޭން ޖެހޭ ކަމަށް އަންގާފައިވާ ދަލީލެއް ޤުރުއާނުން އަދި ސުންނަތުންވެސް އެނގެން ނެތެވެ. ޙަނަފީ މަޛްހަބުގައި ބުނަނީ މިފަދައިންނެވެ. އަދި ރާޖިޙް ރައުޔަކީވެސް މިއީއެވެ.\n4- ބައެއް އަންހެނުން ރަމަޟާން މަހު، ޙައިޟުވިޔަ ނުދިނުމަށް ބޭސް ބޭނުން ކުރެއެވެ. މިކަމުގެ ބޭނުމަކީ ރަމަޟާން މަހު ރޯދަ ހިފައި ފަހުން ޤަޟާ ކުރަންޖެހޭ ރޯދައެއް ނުބޭއްވުމެވެ. އަދި ތަރާވީސް ކުރުމާއި އަޅުކަން އިތުރު ކުރުމެވެ. ވީމާ މިކަން ހުއްދަވާނެ ހެއްޔެވެ؟\nތި މައްސަލާގައި އަހަރެންނަށް ފެންނަ ގޮތަކީ، އަންހެނުން ބޭސް ބޭނުން ނުކޮށް، ﷲ ސުބްޙާނަހޫ ވަތަޢާލާ އާދަމުގެ އަންހެން ދަރިންނަށް މިންވަރު ކުރެއްވި، މައްސަރު ކަންތައް އޭގެ ޠަބީޢަތަށް ދޫކޮށްލުމެވެ. ބޭސް ބޭނުން ކޮށްގެން ޙައިޟުވުން ހުއްޓުވައިފިނަމަ ހަށިގަނޑަށް ގެއްލުން ވުމަކީ އެކަށީގެންވާ ކަމެކެވެ.\nވީމާ އަހަރެން ދެކެނީ ބޭސް ބޭނުން ނުކުރެމެވެ. ޙައިޟު ފެއްޓުނީމާ ނަމާދާއި ރޯދަ ހިފުން ހުއްޓާފައި، ޠުހުރުވީމާ ނަމާދާއި ރޯދަ ހިފަން ފައްޓާނީއެވެ. އަދި ފަހުން ނުހިފި އޮތް ރޯދަ ޤަޟާ ކުރާނީއެވެ. ޙައިޟުގެ ސަބަބުން ދޫކުރާ ނަމާދު ޤަޟާ ކުރާކަށް ނުޖެހެއެވެ.\nނޯޓު:(ހުރިހާ ޢިލްމުވެރިންވެސް އެއްބަސްވާ ގޮތުގައި ގެއްލުން ނުވާކަން އެގެންޏާ، ބޭސް ބޭނުން ކުރުން އެއީ ހުއްދަ ކަމެކެވެ. ބޭނުން ކުރަން ފެންނަ މީހަކު ބޭނުން ކުރަންވީއެވެ. ބޭނުން ނޫންނަމަ ނުކުރަންވީއެވެ.)\n5- އަހަރެންނަކީ ޢުމުރުން 25 އަހަރުގެ އަންހެން ކުއްޖަކީމެވެ. އަދި ރޯދަ ހިފަން މައިންބަފައިން ދިން ނަސޭހަތާއެކުވެސް، ޢުމުރުން 21 އަހަރު ވަންދެން ދުވަހަކުވެސް އަހަރެން ރޯދައެއް ނުހިފަމެވެ. ވީމާ އަހަރެން ހަދާނީ ކިހިނެއްހެއްޔެވެ؟ އަދި ބުނަމެވެ. އަހަރެންނަށް ﷲ ހިދާޔަތް ދެއްވައި، މިހާރު ބަރާބަރަށް ރޯދަ ހިފަމެވެ. އަދި ފާއިތުވެ ދިޔަ ތަނަށް ވަރަށް ހިތާމަވެސް ކުރަމެވެ.\nކުރަންޖެހޭ ކަމަކީ، ތައުބާވުމެވެ. ތައުބާގެ ޝަރުޠުތަކަކީ ފާފަކުރުން ހުއްޓުން، ކުރެވުނު ފާފައަށް ހިތާމަކޮށް ދެރަވުން، ފާފަ ނުކުރަން ޢަޒުމު ކަނޑައެޅުމާއި އަދި އިޚްލާޞްތެރިކަމެވެ. (އިންސާނެއްގެ ޙައްޤުގައި ކުރެވުނު ކުށެއްނަމަ މީގެ އިތުރުން ޙައްޤު ކަނޑުވާފައި ޙައްޤު ރައްދު ކުރަން ޖެހޭނެއެވެ.)\nތައުބާވުމަށް ފަހު، ގިނަގިނައިން ސުންނަތް ރޯދަ އާއި ނަމާދު ކުރުމާއި، ޤުރުއާން ކިޔެވުން ގިނަ ކުރާށެވެ. އަޅުތަކުން ވާ ތައުބާ ﷲ ޤަބޫލު ކުރައްވައެވެ.\n6- އަހަރެންގެ ޙައިޟުގެ މުއްދަތަކީ އާދަވެގެން، ހަތް ދުވަހާއި އަށް ދުވަހެވެ. ބައެއްފަހަރު ހަތްވަނަ ދުވަހު އަހަރެންނަށް ލޭ ވެސް އަދި ޠުހުރުގެ ޢަލާމާތެއް ވެސް ނުފެނިދެއެވެ. އެހެންވީމާ ނަމާދު ކުރުމާއި ރޯދަ ހިފުމުގައި އޮތް ޙުކުމަކީ ކޮބައިހެއްޔެވެ؟\nޤައްޞަތުލް ބައިޟާއު (މިއީ ޙައިޟުގެ ލޭ ކެނޑުނީމައި، ރަޙިމުން އަންނަ ދިޔާކޮށް ހުންނަ ހުދުކުލައިގެ އެއްޗެކެވެ.) ފެންނަންދެން އަވަސްވެ ނުގަންނާށެވެ. ލޭ ހުއްޓުމަކީ ކޮންމެހެން ޙައިޟު ހުއްޓުމުގެ ޢަލާމާތެއް ނޫނެވެ. ޙައިޟުވުން ހުއްޓުނު ކަމަށް ބެލޭނީ ޤައްޞަތުލް ބައިޟާއު ، އާއްމުކޮށް ފެންނަ މީހަކަށް އެ ފެނުމުންނެވެ. އަދި ވަކި މުއްދަތަކަށް އާދަވެގެން ޙައިޟުވާ މީހަކު އެ މުއްދަތު ނިމުމުންނެވެ.\n* ޙައިޟާއި ޙައިޟުގެ ޙުކުމްތަކާ ބެހޭ ތަފްޞީލު ލިއުމެއް ކިޔަން މި ގުޅުމަށް ފިތާލާށެވެ.\n7- ވިހެއުމަށް ފަހު ނިފާސްވެރިއާގެ ކުރިމަތީފަރާތުން ފައިބާ ރީދޫކުލައަށް ދާ ދިޔައިގެ ޙުކުމަކީ ކޮބައިހެއްޔެވެ؟\nވިހެއުމަށްފަހު ސާޅީސް ދުވަސް ވުމާއި ދެމެދު ފައިބާފާނެ، ސީދާ ލޭ، ނުވަތަ ޞުފްރާ، ނުވަތަ ކުދްރާގެ ޙުކުމަކީ ހަމަ ނިފާސްގެ ޙުކުމެވެ.\n8- ޖުނުބުވެރި ހާލަތުގައި ނުވަތަ ޙައިޟުވެފައި ހުއްޓާ، ތަފްސީރު ފޮތް ފަދަ ދީނީ ފޮތްތައް ކިޔެވުން ހުއްދަވާނެ ހެއްޔެވެ؟\nދީނީ ފޮތްތައް ކިޔެވުން ހުއްދަވާނެއެވެ. ޙައިޟުވެރިއާ އަށް މަނާ ކަމަކީ ޤުރުއާނުގައި ބީހުމެވެ. ކިޔެވުން ހުއްދައެވެ. ޖުނުބުވެރިއާ ޤުރުއާންނުގައި ބީހުމާއި ކިޔެވުންވެސް މަނައެވެ.\n9- ޙައިޟުގެ ދުވަސްވަރު ނޫން ދުވަސްވަރު ފައިބާ ލޭގެ ޙުކުމަކީ ކޮބައިހެއްޔެވެ؟ އަހަރެން އާދަވެގެން ޙައިޟުވަނީ ހަތް ދުވަހެވެ. ނަމަވެސް ބައެއްފަހަރު އެއަށްވުރެ ގިނަ ދުވަސްވަންދެން ލޭ ފައިބައެވެ.\nޖަވާބު: ( ޙައިޟުގެ ޙުކުމާއި ބެހޭ ގޮތުން އިތުރަށް ކިއުމަށް ގުޅުމަށް ފިތާލާށެވެ.)\n10- ވިހެއުމުގެ (ނިފާސް ލޭ ފޭބުމުގެ) ފަސް ދުވަސް ކުރިން، މާބަނޑު މީހެއްގެ ކުރިމަތި ފަރާތުން، ލޭ އަންނަނިކޮށް ފެނިއްޖެއެވެ. ވީމާ އެ ވާނީ ޙައިޟުގެ ލެޔަށް ހެއްޔެވެ؟ ނުވަތަ ނިފާސްކަމުގެ ލެޔަށް ހެއްޔެވެ؟ މިހެން ދިމާވީ ރަމަޟާން މަހެއްގައެވެ.\nޖަވާބު : ސަޢޫދީ ދާއިމާ ފަތުވާ ކޮމިޓީ\nތި ބުނެވުނު ގޮތަށް ވިހެއުމުގެ ފަސް ދުވަސް ކުރިން، ލޭ ފައިބައިފައި އޭނާއަށް ވިހެއުމުގެ އަލާމަތްތައް ކަމުގައިވާ ތަދުގަނޑާއި ކޮއްޕުން ނުފެންނަ ކަމަށް ވަންޏާ އެއީ، ޙައިޟުގެ ލެޔެއްވެސް ނޫނެވެ. އަދި ނިފާސްގެ ލެޔެއްވެސް ނޫނެވެ. އެއަށް ކިޔާނީ ''ދައްމު ފަސާދް'' އެވެ. މި ފޭބުމަކުން އަޅުކަންތައް ދޫކުރާކަށް ނުޖެހެއެވެ.\nތި ބުނި ލޭ ފޭބުމާއެކު، ވިހެއުމުގެ ޢަލާމާތްތައް ފެންނަ ކަމަށްވަންޏާ އެ ވާނީ ނިފާސްގެ ލެޔަށެވެ. އެހެން ކަމަށް ވަނީނަމަ ނަމާދު ކުރުމާއި ރޯދަ ހިފުން ހުއްޓާލަން ޖެހޭނެއެވެ. އަދި ފަހުން ރޯދަ ޤަޟާކުރާށެވެ.\n11- ޙައިޟުވެރިއާ ރޯދަ ހިފުން ހުއްދަވާނެހެއްޔެވެ؟\nޙައިޟުވެރިއާ ރޯދަ ހިފަން ނުޖެހެއެވެ. އަދި ހިފުމަކީ ޙަރާމް ކަމެކެވެ.\n12- ރޯދައަށް ހުއްޓާ އެ ދުވަހު މެންދުރު ނުވަތަ ޢަޞުރު ވަގުތު ޙައިޟުވެއްޖެނަމަ ވާނީ ކިހިނެއްހެއްޔެވެ؟ ރޯދަ ފުރިހަމަ ކުރާނީ ހެއްޔެވެ؟ އަދި ރޯދަ ކަމު ދާނެހެއްޔެވެ؟\nރޯދަ ހިފައިގެން ހުއްޓާ ޙައިޟުވެއްޖެނަމަ، އޭނާ ރޯދަ ދޫކޮށްލަން ޖެހޭނެއެވެ. އަދި އެ ރޯދަ ފާސިދުވުމުން އަލުން ޤަޟާކުރަން ޖެހޭނެއެވެ.\n13- ޖުނުބުވެރިކަމުން ނުވަތަ ޙައިޟުން ހިނައިނުގަނެ ރޯދަ ހިފުން ހުއްދަހެއްޔެވެ؟ އަދި ހިނައި ގަންނަން ޖެހޭ އެންމެ ފަހު ވަގުތަކީ ކޮބައިހެއްޔެވެ؟\nޖުނުބުވެރިކަމުން ނުވަތަ ޙައިޟުން ހިނައިނުގަނެ ރޯދަ ހިފުމަކީ މަނާކަމެއް ނޫނެވެ. ހިނައި ގަތުމާއި ޙައިޟުން ޠުހުރުވުން އެއީ މުޅިން ދެ ކަމެކެވެ. ލޭ ފޭބުން ހުއްޓުމުން، ޙައިޟުވެރިއާ ރޯދަ ހިފަން ވާޖިބުވާނެއެވެ. އިރު އެރުމުގެ ކުރިން ނަމާދު ކުރެވޭނެހާ ވަގުތު އޮތްވާ ހިނައިގަންނަން ޖެހޭނެއެވެ.\n14- އަހަރެން ނަމާދުކުރަން ވެގެން، ވުޟޫކޮށްގެން ހުއްޓާ ދަރިފުޅު ގަޔަށް ހީސް ލައިފިއްޔާ ވުޟޫ ގެއްލޭނެހެއްޔެވެ؟\nގައިގައި ނަޖިހެއް ޖެހުމަކީ ވުޟޫ ގެއްލޭކަމެއް ނޫނެވެ. ހީހުން ވުޟޫ ގެއްލެނީ ހީސް ލުމުންނެވެ. ކުޑަ ދަރިފުޅު ތި ގޮތަށް ހީސް ލައިފިއްޔާ ޖެހޭނީ އެ ޖެހުނު ތަނެއް ދޮވެލާށެވެ.\n15- ވުޟޫ ކޮށްގެން ހުއްޓަ އަހަރެންގެ ފިރިމީހާ އަހަރެންނަށް ދޮން ދީފިއްޔާ ވުޟޫ ގެއްލޭނެ ހެއްޔެވެ؟\nޖަވާބު : ވޫޟޫކޮށްގެން ހުރެ ދެމަފިރިން ދޮން ދިނުމުން ވުޟޫ ގެއްލޭތޯ ނޫންތޯ އެއީ ޢިލްމުވެރިން ޚިލާފު ވެފައިވާ މައްސަލައެކެވެ. އެއްބަޔަކު ބުނީ ދޮން ދިނުމުން އެއްގޮތަކަށްވެސް ވުޟޫ ނުގެއްލޭނެކަމަށެވެ. އަނެއް ބަޔަކު ބުނީ ވުޟޫ ގެއްލޭނެ ކަމަށެވެ. އިޚްތިލާފު ވާންޖެހުނީ أَوْ لاَمَسْتُمُ النِّسَاء\nމި އާޔަތުގެ މާނަ ކުރާ ގޮތުންނެވެ. އާޔަތުގެ މާނަ އޭގެ ބޭރުފުށު މާނައިން މާނަ ކުރެއްވި ބޭފުޅުން ވިދާޅުވީ، އަންހެނެއްގެ ގައިގައި ޖެހިއްޖެނަމަ (އަނބިމީހާއަސް، ހިލޭމީހަކަސް) ވުޟޫ ގެއްލޭނެ ކަމަށެވެ. އާޔަތުގެ މާނައަކީ ޖިމާޢުވުން ކަމަށް މާނަ ނެންގެވި ބޭފުޅުން ވިދާޅުވީ، ބީހުމުން ވުޟޫ ނުގެއްލޭނެ ކަމަށެވެ. ވުޟޫ ގެއްލެނީ ޖިމާޢުވުމުން ކަމަށެވެ.\nޢިލްމުވެރިންގެ ބަސްތަކުގެ ތެރެއިން ރާޖިޙް ރައުޔަކީ، އަންހެނުން ގައިގައި ޖެހުނަސް ވުޟޫ ނު ގެއްލޭނެ ކަމަށް ބުނާ ރައުޔެވެ. ތިރްމިޛީ، އިބްނު މާޖާ ރިވާ ކުރައްވާފައިވާ ޙަދީޘެއްގައިވަނީ: رُويَ عَنْ عَائشَة رَضيَ الله عَنهَا قَالَتْ إنَّ النَبي صَلَّى الله عَليْه وَسَلَّم قَبَّل بَعْضَ نسَائه ثُم صََلَّى وَلَمْ يَتَوَضَََّأ\nމާނައަކީ: ''ރަސޫލު ޞައްލައްﷲ ޢަލައިހި ވަސައްލަމަ، އެކަލޭގެފާނުގެ ބައެއް އަނބިކަނބަލުންނަށް ބޮސް ދެއްވިއެވެ. އަދި އެއަށްފަހު ވުޟޫ ނުކުރައްވާ ނަމާދަށް ވަޑައިގަތެވެ.''\nމަޛްހަބުތަކަށް ބަލާއިރު، ޙަނަފީ މަޛްހަބު ބުނަނީ ވުޟު ނުގެއްލޭނެކަމަށެވެ. ޝާފިޢީންނާއި ޙަންބަލީންގެ އެއް ރައުޔުގައި ބުނަނީ ވުޟޫ ގެއްލޭނެކަމަށެވެ. އަދި އޭގައި އަތްލާ މީހާއާއި އަތް ލެވޭ މީހާގެ ތަފާތެއްވެސް ނެތް ކަމަށެވެ. ޙަންބަލީ މަޛްހަބުގެ މަޝްހޫރު ރައުޔަކީ، ޝަހުވަތާއި އެކު ދޮން ދިފިނަމަ ވުޟޫ ގެއްލޭނެ، ޝަހުވެތެއް ނެތިނަމަ ވުޟޫ ނުގެއްލޭނެ ކަމަށެވެ.\nކުރިންވެސް ބުނިފަދައިން ޢިލްމުވެރިންގެ ބަސްތަކުގެ ތެރެއިން ރާޖިޙް ރައުޔަކީ، އަންހެނުން ގައިގައި ޖެހުނަސް ވުޟޫ ނު ގެއްލޭނެ ކަމަށް ބުނާ ރައުޔެވެ. ވީމާ ދޮން ދިނަސް ވުޟޫ ނުގެއްލޭނެއެވެ. އެއީ ކޮންމެ ނިޔަތެއްގައިވިޔަސް ވަރިހަމައެވެ. ނަމަވެސް މަނި ، މަޛްޔު ފައިބައިފިނަމަ ވުޟޫ ގެއްލޭނެއެވެ.\nމަތީގައިވަނީ ފިރިހެނުންނަށް ނިސްބަތް ކުރެވިފައިވާ ވާހަކައެކެވެ. ނަމަވެސް އަންހެނުންނަށް އޮތީ ހަމަ މިޙުކުމެވެ. މިކަމާބެހޭގޮތުން އިތުރަށް ކިޔަން 'ވުޟޫ ގެއްލޭ ކަންތައްތައް.. އަލިފުން ޔާއަށް'މި ލިޔުން ކިޔާށެވެ.\n16- ޙައިޟުވެރިއާ ލައިލަތުލް ޤަދްރި ވިލޭރޭގެ އަޅުކަންތައް ކޮށް އެ ރޭގެ ފައިދާ ލިބިގަންނާނީ ކިހިނެއް ހެއްޔެވެ؟\nޙައިޟުވެރިއާ އަށް މަނައީ އެ ރޭގައި ނަމާދު ކުރުމެވެ. ވީމާ ޒިކްރު ކުރުމާއި ދުޢާކުރުން ތައުބާވުމާއި ޙަމްދު ކުރުން، ޤުރުއާން އަޑު އެހުން ނުވަތަ، އަތް ނުލައި ޤުރުއާން ކިޔެވުން އެއީ އޭނާއަށް ކުރެވިދާނެ ކަންތަކެވެ. ގިނަ ޢިލްމުވެރިން ޙައިޟުވެރިއާ ޤުރުއާން ކިޔެވުން ހުއްދަކުރެއެވެ. އިބްނު ތައިމިއްޔާ ވިދާޅުވެފައިވަނީ، ޤުރުއާނާއި ސުންނަތުން ޞައްޙަ ގޮތެއްގައި، ޙައިޟުވެރިއާ ޤުރުއާން ކިޔެވުން މަނާކުރާ ނައްޞެއް އައިސްފައި ނުވާކަމަށެވެ. އަދި ރަސޫލާގެ ޙަޔާތްޕުޅުގައި މިފަދަ މުހިއްމު މައްސަލައެއްގައި، އެއީ ޙަރާމް ކަމެއްނަމަ އެކަން ބަޔާން ކޮށްދެއްވީސް ކަމަށެވެ. (ފަހުގެ ޢިލްމުވެރިންގެ ތެރެއިން އިބްނު ބާޒް ވެސް ހުއްދަ ކުރައްވާ) ނަމަވެސް ޤުރުއާނުގައި ބީހުން ޙައިޟުވެރިއާއަށް ހުއްދައެއް ނުވާނެއެވެ. އެއީ ޙައިޟުވެރިއާ އަކީ ޠަހާރަތުގެ މަތީގައި ހުންނަ މީހަކަށް ނުވާތީއެވެ. (* މި މައުޟޫގައި އިތުރަށް ކިއުމަށް: ޤުރުއާންކިޔެވުމާ ވުޟޫހުރުން)\n17- ރަމަޟާން މަހު ރޯދަ ނުހިފާ، ނަމާދު ނުކުރާ ފިރިމީހާއާމެދު އަނބިމީހާ ކަންތައް ކުރާނީ ކިހިނެއްހެއްޔެވެ؟\nރޯދަ ނުހިފާ ނަމާދު ނުކުރާ މީހާއަކީ ޝައްކެއްވެސް ނެތް ގޮތުގައި ފާފަވެރިއެކެވެ. ﷲ ގެ އަމުރަށް ނުކިޔަމަންތެރިވާ މީހެކެވެ. އެ ފަދަ ފިރިއަކަށް ނަސޭޙަތް ދީ، ތެދުމަގު ދެއްކޭތޯ ވާހަކަ ދެއްކުން އެއީ އަނބިމީހާގެ މައްޗަށް ވާޖިބު ކަމެކެވެ. އޭނާ އަނބި މީހާގެ ބަސް ނާހާނަމަ، އޭނާ ކައިރީ ބަސް ވިކޭ މީހެއް ލައްވާވެސް އެކަން ކުރެވިދާނެއެވެ.\nއެއް ގޮތަކަށްވެސް ނަމާދު ނުކުރާ ރޯދަ ނުހިފާ ފިރިއެއްގެ ދަށުގައި ހުރުމާއި ނުހުރުން އެއީ އަނބިމީހާގެ އިޚްތިޔާރުގައި އޮންނާނެ ކަމެކެވެ. އެފަދަ މީހެއްގެ ދަށުގައި ހުރުމުން ޢާއިލާގެ ބަރަކާތް ކެނޑި ދަރިންނަށް ނުބައި އަސަރު ކޮށްފާނެނަމަ، ވަރިވެގެން އެހެން ދިރިއުޅުމެއް ފެއްޓުންވެސް ބައެއް ފަހަރު ރަނގަޅު ވެދާނެއެވެ.\n18- ބައެއް މީހުން ދެކެނީ ރަމަޟާން މަހަކީ ހުސް އަޅުކަމުގެ މައްސަރު ކަމަށެވެ. ވީމާ މި މަހުގައި ދެމަފިރިކަމުގެ ގުޅުން ހިންގުން ހުއްދައެއް ނުވާނެއެވެ. މިއީ ރަނގަޅު ވާހަކައެއްހެއްޔެވެ؟\nޝައްކެއްވެސް ނެތް ގޮތުގައި ރަމަޟާން މަހަކީ އަޅުކަން އިތުރުކޮށް އިޞްލާޙުވާންޖެހޭ މައްސަރެކެވެ. ނަމަވެސް ދެމަފިރިކަމުގެ ގުޅުން ހިންގުމަކީ ރަމަޟަން މަހުގައި މަނާކަމެއް ނޫނެވެ. ބަޤަރާ ސޫރަތުގެ 187 ވަނަ އާޔަތުގައި މާތް ﷲ ބަޔާން ކުރައްވާފައިވަނީ، ރަމަޟާންމަހުގެ ރޭނގަޑުގެ ވަގުތުގައި އަނބިންގެ ކިބައިން އަރާމު ލިބިގަތުން ހުއްދަކަމަށެވެ. ވީމާ އެ ކަމަކީ ރޯދަ މަހުގެ އަދަބާއި ޚިލާފު ކަމެއް ނޫނެވެ.\n19- އަންހެނުން ތަރާވީޙް ނަމާދު ކުރުމަކީ ކޮންކަހަލަ ކަމެއް؟\nއަންހެނުންނާއި ފިރިހެނުންވެސް ތަރާވީޙް ނަމާދު ކުރުމަކީ ގަދަވެގެންވާ ސުންނަތެކެވެ.\n20 - ސާޅީސް ދުވަސްވުމުގެ ކުރިން ނިފާސްކަމުގެ ލޭ ކެނޑިއްޖެއްޔާ، ރަމަޟާން މަހުގެ ރޯދަ ހިފުން ވާޖިބުވާނެތަ ؟\nޖަވާބު : އިބްނު ޢުޘައިމީން\nއާއެކެވެ. ސާޅީސް ދުވަސް ހަމަވުމުގެ ކުރިންވިޔަސް، އޭނާގެ މައްޗަށް ރޯދަ ހިފުމާއި ނަމާދު ކުރުން ވާޖުބުވާނެއެވެ. އަދި ޖިމާޢުވުންވެސް ހުއްދަވާނެއެވެ.\n21- ޙައިޟުވެރިއާ ޠުހުރުވުމަށްފަހު، އޭނާ ޙައިޟުވި އިރު ލައިގެން ހުރި ހެދުން ބަދަލު ކުރަން ޖެހޭނެތަ؟ ހެދުމުގައި އެއްވެސް ލެޔެއް ހޭކިފައި ނެތްކަން މިތާ ފާހަނގަކުރަމެވެ.\nހެދުން ބަދަލު ކުރާކަށް ނުޖެހޭނެއެވެ. ސަބަބަކީ ޙައިޟުގެ ސަބަބުން މުޅި ހަށިގަނޑު ނަޖިހެއް ނުވެއެވެ. ވީމާ ހަށިގަނޑުގައި ވާ ހެދުމެއްވެސް ނަޖިސް ނުވާނެއެވެ. ނަމަވެސް ހެދުމުގައި ލޭ ހޭކިއްޖެނަމަ، އެ ހޭކުނު ތަނެއް ދޮވެލުމުން ފުދޭނެއެވެ. މިކަމުގެ ދަލީލަކީ ރަސޫލު- ޞައްލަﷲ ޢަލައިހި ވަސައްލަމަ-، އެކަލޭގެފާނުގެ އަނބިކަނބަލުން ޙައިޟުވެވަޑައިގަނެފައި ހެނދުން ކޮޅުތަކުގައި ލޭ ހޭކިއްޖެނަމަ ދޮވެފައި އެ ހެދުންކޮޅުތަކުގައި ނަމާދު ކުރައްވަން އަމުރު ކުރެއްވިއެވެ.


SunOnline: Maziya ge bidheysee4kulhuntherinaai coach ge contract hamavejje\nމާޒިޔާގެ ބިދޭސީ4ކުޅުންތެރިންނާއި ކޯޗުގެ ކޮންޓްރެކްޓް ހަމަވެއްޖެ\nޢަބްދުﷲ އައިމަން 30 May 2020, 10:09\nމިދިޔަ ސީޒަނުގެ ދިވެހި ލީގު ޗެމްޕިއަންކަން މާޒިޔާ އަށް ހޯދައިދިން މެސެޑޯނިއާގެ ކޯޗު މަރުޖާން ސެކުލޮސްކީއާއި އެ ޓީމުގެ ބިދޭސީ ހަތަރު ކުޅުންތެރިން އެ ޓީމާ އެކު ހަދާފައިވާ ކޮންޓްރެކްޓް ހަމަވެފައިވާ ކަމަށް ކުލަބުން ބުނެފި އެވެ.\nމާޒިޔާއިން މިދިޔަ ސީޒަނާ ކުރިމަތިލީ ރާއްޖޭގެ ނަަން މަޝްހޫރު ގިނަ ކުޅުންތެރިންތަކެއްގެ ސޮއެއާ އެކު ވަރަށް ފުރިހަމައަށް ތައްޔާރުވެގެންނެވެ. އަދި ސީޒަނުގެ މެދަކާ ހަމައިން އޭއެފްސީ ކަޕަށް ތައްޔާރުވުމުގެ ގޮތުން އިތުރު ބިދޭސީ ކުޅުންތެރިންތަކެއް ވެސް ޓީމަށް ގެނެސް ގައުމީ ލީގުގެ ތަށި އެ ޓީމުން އުފުލާލީ ބޮޑު ލީޑަކާ އެކު އެވެ.\nނަމަވެސް ކޮރޯނާ ވައިރަހުގެ ސަބަބުން ބާކީ އޮތް ރާއްޖޭގެ ދެމުބާރާތް ނުކުޅެ ނިންމާލަން އެފްއޭއެމް އިން ނިންމި އިރު އޭއެފްސީ މުބާރާތަށް ވެސް ވާނޭ ގޮތެއް ނޭންގެ އެވެ. އެހެން ކަމުން ޓީމުގައި ތިބި ބިދޭސީ ހަތަރު ކުޅުންތެރިއަކާއި ކޯޗު މާލޭގައި ކަމެއް ނެތި ތިބޭތާ މިހާރު ތިން މަސް ދުވަސް ވެފައިވާ އިރު އެ އެންމެންގެ ކޮންޓްރެކްޓް ހަމަވެފައިވާ ކަމަށް މާޒިޔާއިން ވަނީ ބުނެފަ އެވެ.\nމާޒިޔާ އަށް ކުޅެމުން އައި ބިދޭސީ ކުޅުންތެރިންނަކީ އަފްގާނިސްތާން ގައުމީ ޓީމުގެ ގޯލްކީޕަރު އޮވޭސް އަޒީޒީ އާއި ޑިފެންޑަރު މުހައްމަދު ޝަރީފްގެ އިތުރުން ސެއިން ވިންސެންޓް ގައުމީ ޓީމުގެ ފޯވާޑް ކޮނޭލިއަސް ސްޓެވާޓް (ކޯނޭ) އަދި ސާބިއާގެ ޑިފެންޑަރު ޕީޓަ ޕްލަނިޗް އެވެ.\nއޭގެ ތެރެއިން އަޒީޒީ އާއި ޝަރީފް ވަނީ ރެކްސިއު ފްލައިޓެއްގައި އެނބުރި ގައުމަށް ގޮސްފަ އެވެ. އެކަމަކު ކޯނޭ އާއި ޕީޓާގެ އިތުރުން ސެކުލޮސްކީ އަދިވެސް ތިބީ ރާއްޖޭގައި ތާށިވެފަ އެވެ. އަދި ގައުމަށް ދާން ފުރުސަތު ލިބުނުހާ އަވަހަކަށް ދާން ތައްޔާރަށް ތިބި ކަމަށް ސެކުލޮސްކީ ވަނީ ބުނެފަ އެވެ.\nސެކުލޮސްކީ ބުނީ އޭނާ މިވަގުތު ގައުމަށް އަނބުރާ ރެސްކިއު ފްލައިޓެއްގައި ވެސް ދެވެން ނެތީ މެސެޑޯނިއާގެ ބޯޑަރު ނުހުޅުވާލާތީ ކަމަށެވެ. ނަމަވެސް މާޒިޔާގެ ކޮންޓްރެކްޓުގެ މައްސަލައިގައި ހިތްހަމަ ނުޖެހުންތަކެއް ހުރިކަން ސެކުލޮސްކީ ވަނީ ނުސީދާ ގޮތެއްގައި ފާހަގަ ކޮށްފަ އެވެ.\nމާޒިޔާގެ އޮފިޝަލަކު "ސަން" އަށް ބުނީ ސީޒަން ދެން ފެށޭނެ ތާރީހެއް އަދި ނޭނގޭތިއްޔާއި، އޭއެފްސީއަށް ވާނޭ ގޮތެއް ވެސް އަދި ނޭނގޭތީ ސެކުލޮސްކީއާއި ބިދޭސީ ކުޅުންތެރިންގެ ކޮންޓްރެކްޓް އިތުރު ކުރުމަށް ގޮތެއް ނުނިންމާ ކަމަށެވެ. އަދި މިވަގުތު ކުލަބުން ވެސް ބޭނުންވަނީ ކުޅުންތެރިންނާއި، ކޯޗަށް ވެސް އެނބުރި ގައުމަށް ދެވޭނެ ގޮތެއް ހަމަޖައްސައިދިނުން ކަމަށް އޮފިޝަލް ވަނީ ބުނެފަ އެވެ.\nމާޒިޔާއިން ސީޒަނަށް ވާނޭ ގޮތެއް ނޭނގޭ ކަމަށް ބުނެ ކޮންޓްރެކްޓް އިތުރު ކުރުމަށް ގޮތެއް ނުނިންމާތީ ސެކުލޮސްކީގެ ހިތްހަމަ ނުޖެހުމެއް އުޅޭކަމަށް އޭނާ ވަނީ ބުނެފަ އެވެ.\n"އަހަރެން އެއްވެސް އިރަކު ނުވިސްނަން މިވެނި ކަމެއް ވެއްޖެޔާއޭ އެކަމެއް ކުރާނީއެއް. ކޯޗިންގް ލައިފެއްގައި އެކަހަލަ ކަމެއް އޮތް ކަމަކަށް ގަބޫލެއް ނުކުރަން،" މާޒިޔާއިން ކޮންޓްރެކްޓް އިތުރު ކުރުމާ މެދު ގޮތެއް ނުނިންމާކަން ހާމަ ކުރަމުން ސެކުލޮސްކީ ބުންޏެވެ.\nމާޒިޔާ އިން ސެކުލޮސްކީ ދެ ވަނަ ފަހަރަށް އެ ޓީމުގެ ކޯޗަކަށް ހަމަޖެއްސީ މިދިޔަ އަހަރުގެ އޭޕްރީލްގަ އެވެ. ރަނގަޅު ޓްރެއިނިން ކޭމްޕްތަކަކަށް ފަހު ސެކުލޮސްކީ ވަނީ މާޒިޔާ އަށް ދިވެހި ޕްރިމިއާ ލީގު ކާމިޔާބު ކޮށްދިން އިރު އޭނާ ވަނީ މާޒިޔާއަށް މި ފަހަރުގެ އޭއެފްސީ ކަޕްގެ ކޮލިފައިން ކާމިޔާބުކޮށްދީފަ އެވެ.


Aishwarya Rai bandu bodu kamah bunaa vaahaka dhogu koffi | Mihaaru\nއައިޝްވާރިޔާ: އެންމެ ފަހުން ކުޅުނީ މިދިޔަ އަހަރުގެ "ފަނޭ ހާން".\nއައިޝްވާރިޔާ ރާއީ އިނީ ބަލިވެ ކަމަށް ބުނާ ވާހަކަތައް ދޮގުކޮށްފި\n28 މާޗް 2019 - 07:27\nއެކްޓަރު އަބީޝެކާ ކައިވެނިކޮށްގެން މިހާރު7އަހަރުގެ އަންހެން ދަރިއަކު ވެސް ހުރި ބަތަލާ ދެވަނަ ދަރިއަކަށް ބަލިވެ އިން ކަމަށް ބުނާ ވާހަކަތައް މީޑިއާތަކުގައި ގަދަވީ އަބީޝެކާ އެކު ނަގާފައިވާ ޗުއްޓީ ފޮޓޯއެއްގައި އައިޝްވާރިޔާ ލައިގެން ހުރި ޓީޝާޓް ތަންކޮޅެއް ބޮޑަށް ބަނޑަށް ހިފާފައި ހުރުމުންނެވެ.\nއިންސްޓަގްރާމްގައި ދައުރުވަމުން އަންނަ އެ ފޮޓޯގައި ފެންނަނީ ފިރިމީހާ އެކު އަބީޝެކް މޫދެއްގެ އައްސޭރީގައި ހިނގާފައި ދާ ތަނެވެ.\nމި ފޮޓޯއާ އެކު އައިޝްވާރިޔާ ބަލިވެ އިން ކަމަށް ބުނާ ވާހަކަ ގަދަވުމުން އޭނާ ގާތް ބައެއް މީހުންނާ ހަވާލާދީ ބޮލީވުޑް ލައިފުން ބުނީ އައިޝްވާރިޔާ އިނީ ބަލިވެ ނޫން ކަމަށެވެ. އެ ނޫހަށް ވާހަކަ ދެއްކި މީހާ ބުނީ ފޮޓޯ އިން ފެންނަނީ އައިޝްވާރިޔާގެ "ބޭބީ ބަމްޕެއް ނޫން" ކަމަށާއި "އެއީ ފުޑް ބަމްޕެއް" ކަމަށެވެ.\n"އެއީ ފޮޓޯ ނެގިފައި އިން ގޮތުން ބަނޑުބޮޑުހެން ހީވަނީ. އޭޝް އިނީ ބަލިވެއެއް ނޫން،" މީގެ ކުރިން ވެސް އެކި ފަހަރު މަތިން ކުރީގެ ރީތީގެ ރާނީ ބަލިވެ އިން ކަމަށް މީޑިއާތަކުގައި ރިޕޯޓްކޮށްފައިވާކަން ފާހަގަކޮށް އޭނާ ބުންޏެވެ.\nމިދިޔަ އަހަރު ރިލީޒް ކުރި ފްލޮޕް ފިލްމު "ފަނޭ ހާން" އަށް ފަހު އައިޝްވާރިޔާގެ އަތުގައި ކުޅޭނެ ފިލްމެއް ނެތް އިރު، ފިރިމީހާ އަބީޝެކާ އެކު ކުޅެން ދެ މީހުން ސޮއި ކުރި ފިލްމު "ގުލާބް ޖާމޫ" ވެސް މިހާރު ވަނީ ދޫކޮށްލައިފަ އެވެ.\nދެހާސް ހަތެއްގައި އަބީޝެކާ ކައިވެނި ކުރި 45 އަހަރުގެ ބަތަލާ ދަރިފުޅު އަރާދިއާ ވިހެއުމަށް ފަހު، އަލުން ފިލްމު ކުޅެން ފެށީ 2015 ގަ އެވެ. އެގޮތުން ސަންޖޭ ގުޕްތާގެ "ޖަޒްބާ" އިން އަލުން އެނބުރި އައިސް 2016 ގައި އޮމަންގް ކުމާރުގެ "ސަރަބްޖީތު" އާއި ކަރަން ޖޯހަރުގެ "އޭ ދިލް ހޭ މުޝްކިލް" ވެސް އައިޝްވާރިޔާ ކުޅުނެވެ.\nނަމަވެސް މި ފަހުން އޭނާ އެއްވެސް އައު ފިލްމަކަށް ސޮއެއް ނުކުރެ އެވެ.\nއިތުރު ލިޔުންތައް ބޮލީވުޑް ބޮލީވުޑް ކައިވެނި އަބީޝަކް ބައްޗަން އައިޝްވާރްޔާ ރާއީ މާބަނޑުވުން


Gaza ah anehkaaves rocket hamalaa thakeh dheefi\nއިސްރާއީލުން މީގެ ކުރިން ގައްޒާ އަށް ދީފައިވާ ހަމަލާއެއް\nގައްޒާއަށް އަނެއްކާވެސް ރޮކެޓު ހަމަލާތަކެއް ދީފި\n11 ސެޕްޓެމްބަރ 2021 - 22:25:14\nއިސްރާއީލުން އަނެއްކާވެސް ގައްޒާއަށް ރޮކެޓު ހަމަލާތަކެއް ދީފިއެވެ.\nމި ރޮކެޓު ހަމަލާތަކަކީ ޢައްޒާއިން ހުކުރު ދުވަހު އިސްރާއީލަށް އަމާޒުކޮށް ދީފައިވާ ހަމަލާތަކުގެ ބަދަލު ހިފުމުގެ ގޮތުން ދީފައިވާ ހަމަލަތަކެއް ކަމަށް އިސްރާއީލުގެ އަސްކަރިއްޔާއިން މައުލޫމާދުދޭކަމަށް ރިޕޯޓުތައް ބުނެއެވެ. އިސްރާއީލުން ގައްޒާގެ ހަމާސް ޖަމާއަތުގެ ސައިޓުތަކަށް ދީފައިވާ މިހަމަލާތަކުގެ ސަބަބުން ގައްޒާގެ އެއްވެސް ތަނަކަށް އަދި މީހަކަށް ވެސް ގެއްލުމެއް ލިބިފައިވާކަމަކަށް އަދި މިހާތަނަށް ރިޕޯޓުކޮށް ފައެއް ނުވެއެވެ.\nރިޕޯޓުތައް ބުނާ ގޮތުގައި ހުކުރު ދުވަހު ގައްޒާއިން އިސްރާއީލަށް ދިން ހަމަލާއަށް މާގިނަ އިރުތަކެއް ނުވަނީސް ގައްޒާގެ އިސްލާމިކް ޖިހާދު ގުރޫޕަށް ނިސްބަތްވާ ކަމަށް ބުނެ ހައްޔަރު ކޮއްފައިވާ ދެ ހައްޔަރީން އިސްރާއީލްގެ ސެކިއުރިޓީ ވަރުގަދަ ޖަލަކުން ވަނީ ފިލާފައެވެ.\nއެހެން ނަމަވެސް އިސްރާއީލުން ވަނީ ފިލާފައިވާ ދެ މީހުން ހޮނިހިރު ދުވަހުގެ ފަތިހުގެ ވަގުތެއްގައި ހައްޔަރު ކޮށްފައިކަން އިއުލާނުކޮއްފައެވެ. މީގެ އިތުރުން މީގެ ހަފްތާއެއްހާ ދުވަސް ކުރިންވެސް ވަނީ އިސްރާއީލުގެ ސެކިއުރިޓީ ވަރުގަދަ ޖަލެއްގައި ބަންދު ކޮއްފައި ތިބި ފަލަސްތީނަށް ނިސްބަތްވާ ހަ ގައިދީން ފިލާފައި ކަމަށް ރިޕޯޓު ކޮށްފައެވެ.\nމީޑިއާ ރިޕޯޓުތައް ބުނާގޮތުން ޖަލުން ގައިދީން ފިލާފައިވަނީ ބިންގަރާހެއް ކޮނެގެންނެވެ. މި މައްސަލަޔާއި ގުޅިގެން އިސްރާއީލުގެ ޖަލުތަކުގައި އިތުރު ބިންގަރާސްތައް ހުރިތޯ ބެލުމުގެ މަސައްކަތް ދަނީ މިހާރު ކުރަމުން ކަމަށް އިސްރާއީލުގެ އަސްކަރިއްޔާއާއި ހަވާލާދީ މީޑިއާ ރިޕޯޓުތައް ބުނެއެވެ.


Baehge nikamethi dhiriulhun enme 13 dhuvas therey ADK in badhalu kollaifi | Mihaaru\nއައިިމިނަތުގެ އެންމެ ހަގު ދެ ކުދިން ގޮދަނޑިއެއްގެ މަތީގައި ނިދަނީ\nނިކަމެތި ދިރިއުޅުން އެންމެ 13 ދުވަސްތެރޭ އޭޑީކޭއިން ބަދަލުކޮށްލައިފި\n31 މެއި 2019 - 21:43 108 comments\nލ. ހިތަދޫ އާރާސްތުގެ އޭޑީކޭ ޓީމުގެ ލޮލުގައި އަޅައިގަތީ އެ ފަދަ ނިކަމެތި އާއިލާއެއް ހޯދުމަށް އެ މީހުން ރާއްޖޭގެ އެކި ރަށްރަށަށް ދަތުރުކުރަނިކޮށެވެ. ބައްޕަގެ އެހީތެރިކަމާ ނުލައި މަންމަ ފަސް ކުދިން ގެންގުޅެމުން އަންްނައިރު އެ މީހުންގެ އެންމެ އަސާސީ ބޭނުންތައް ވެސް ނުފުދެ އެވެ. ކުދިން ސްކޫލަކަށް ނުދެ އެވެ. ގޭގައި ފާހާނާއެއް ނުހުރެ އެވެ. އާމްދަނީ ލިބޭނެ ގޮތެއް ނެތެވެ.\nއެކަމަކު އޭޑީކޭގެ ސީއެސްއާރު ޕްރޮގްރާމްގެ ދަށުން އެ އާއިލާ އަށް ވަނީ އުފާވެރިކަން ގެނުވައިފަ އެވެ. އެންމެ 13 ދުވަސްތެރޭގައި ގެ މަރާމާރުކޮށްދީ، ފާހާނާ އާއި ބަދިގެ އާއި ސިޓިންރޫމު ޒަމާނީ ފެންވަރަށް ވަނީ ބަދަލުކޮށްލައިފަ އެވެ.\nއައިމިނަތާއި އޭނާގެ ދެކުދިން ކަނީ\nނިކަމެތި އާއިލާތަކަށް އެހީވުމަށް މި ފަހުން ކޮންމެ އަހަރަކު ވެސް އޭޑީކޭއިން ޕްރޮގްރާމްތައް ހިންގަ އެވެ. މިދިޔަ އަހަރު އެ ކުންފުނިން ވަނީ ނުކުޅެދުންތެރިކަން ހުންނަ ކުދިން އުޅޭ އދ. އޮމަދޫގެ އާއިލާއަކަށް ގިނަ އެހީތައް ދީ ގެ މަރާމާތުކޮށްދީފަ އެވެ. މި އަހަރު ހިތަދޫގެ މި އާއިލާ ހިޔާރުކުރީ ބައެއް ރަށްރަށަށް ދަތުރުކޮށް، އެންމެ ދަތިހާލުގައި އުޅޭ ބައެއް ބެލުމަށް ފަހު އެވެ.\nއާރާސްތުގޭގެ އާއިލާ އުޅެމުންދާ ހާލު، އޭޑީކޭގެ ޓީމަށް ވެސް ވަރަށް އަސަރު ކުރުވި އެވެ. މަންމައާ އެކު 18 އަހަރު ނުފުރޭ ފަސް ކުދިން އުޅެމުންދާއިރު، އާމްދަނީ ހޯދުމަށް ދޮށީ ދެ ފިރިހެން ކުދިން ދަނީ މަހަށެވެ. އެކަނިވެރި މައިންނަށް ދައުލަތުން ދޭ އިނާޔަތް، މަންމަ އައިމިނަތު މުހައްމަދަށް ލިބުނު ނަމަވެސް އެއިން ދިރިއުޅުމުގެ ހަރަދުތައް ދެކޮޅެއް ނުޖެހެ އެވެ. އާއިލާގެެ ނިކަމެތިކަމުން މީހުން މަލާމާތް ކުރާތީ ދެން ހުރި 13 އަހަރުގެ ފިރިހެން ކުއްޖާ ސްކޫލަކަށް ނުދެ އެވެ.\nއައިމިނަތު އާއި އޭނާގެ އެންމެ ހަގު ދެކުދިން\nއެންމެ ހަގަށް ތިބި، ދެ ކުދިން ނިދަނީ ކޮޓަރި ތެރޭގައި ތުނި ގޮދަޑިގަނޑެއް އަޅައިގެންނެވެ. މަދިރި އާއި ހިނި ފަދަ ދިރޭއެއްޗެހީގެ އުނދަގޫ އެ ކުދިންނަށް ބޮޑެވެ.\nއައިމިނަތުގެ ހަތް ކުދިން ތިބޭއިރު އެންމެ ދޮށީ ދެ ދަރިން ވަނީ މީހުންނާ އިނދެގެން ގޮސްފަ އެވެ. އޭނާގެ ބައެއް ކުދިންގެ ބައްޕަ މަރުވެފައިވާއިރު އެހެން ކުދިންގެ ބައްޕަ ކަށަވަރެއް ނުވެ އެވެ، އައިމިނަތު ބުނިގޮތުގައި އޭނާގެ އެކަނިވެރިކަމާއި ނިކަމެތި ކަމުގެ ފައިދާ މިހާރު ވެސް މީހުން ނަގަ އެވެ. އޭނާ އަށް ފުރައްސާރަކޮށް، ޖިންސީ ގޯނާ ކުރެ އެވެ.\n"އަހަންނަށް ގޯސްތައް ހެދިފައި އެބަހުރި. ބައެއް ގޯސްތައް ހެދެނީ މަޖުބޫރުވެގެން. އެކަމާ ހިތާމަ ވެސް ކުރަން،" އޭޑީކޭގެ މި އެހީތެރިކަން ގެނެސްދީފައިވާ ވީޑިއޯގައި އައިމިނަތު ބުނެ އެވެ.\nއާރާސްތުގެ ކުރިން ހުރި ގޮތް\nވަރަށް އާދައިގެ ގޮތަކަށް ހަދާފައި ހުންނަ އާރާސްތު ގޭގައި ކުރިން ހުންނަނީ ދެ ކޮޓަރި އާއި ގިފިއްޔެކެވެ. ފާހާނާއެއް ނުހުންނާތީ ހުރިހާ ކުދިންނާއި އައިމިނަތު ވެސް ފާހާނާ ކުރަން ދަނީ އަތިރިމައްޗަށެވެ.\nވީޑިއޯގައި ވާހަކަ ދައްކަމުން އައިމިނަތުގެ 17 އަހަރުގެ ދަރިފުޅު އަހުމަދު ނަބީހު ބުނިގޮތުގައި އެ މީހުން ދިރިއުޅެނީ އެކަކަށް ލިބޭ އެއްޗެހި އަނެކަކަށް ދީގެންނެވެ. އެ ދިރިއުޅުން އިތުރަށް ސިފަނުކޮށްދެވި އެ ހިސާބުން އޭނާއަށް ރޮވެ އެވެ.\nނަބީހު ބުނިގޮތުގައި އޭނާއަށް މިހިސާބަށް އާދެވިފައި ވަނީ މަންމަ ވީ ގުރުބާނީތަކުގެ ސަބަބުންނެވެ.\nއޭޑީކޭއިން އާރަސްތުގެ މަރާމާތުކޮށްދެނީ\nއޭޑީކޭ ކޮމްޕެނީގެ ސީނިއާ މެނޭޖަރު މުހައްމަދު ޖިނާން ވިދާޅުވި ގޮތުގައި އައިމިނަތު އާއިލާއާ ބައްދަލުވެ، އެ މީހުންގެ ދިރިއުޅުން ހުރިގޮތް ފެނުމުން ވަރަށް އަސަރު ކުރި އެވެ. އެހެންވެ، އެ މީހުންނަށް އެހީވުމަކީ މަޖުބޫރުކަމެއް ކަމަށް ދެކިގެން މަސައްކަތް ފެށީ ވީއެންމެ އަވަހަކަށް އެ އެހީތެރިކަން ފޯރުކޮށްދިނުމަށެވެ.\nގެ މަރާމާތު ކުރުމަށް ބޭނުންވާ ސާމާނު ދިހަ ދުވަސްތެރޭގައި މާލޭން ގެންގޮސް، މަސައްކަތް ފެށި އެވެ. ރޯދަ މަސް ފެށި، ވިއްސާރަ ވި ނަމަވެސް އެ މީހުންގެ މަސައްކަތަކަށް އެއްވެސް ބުރުލެއް ނާރުވަ އެވެ. އޭޑީކޭގެ މާކެޓިން ޑިޕާޓްމެންޓާއި ފާމަސިސްޓުންނާއި އެހެން މުވައްޒަފުން ވެގެން އެންމެ 13 ދުވަހުގެ ތެރޭގައި އެ ގެ މަރާމާތުކޮށް ނިންމާލި އެވެ. ފާހާނާއަކާއި ސިޓިންރޫމެއް ގެއަށް އިތުރު ކުރި މުޅި ގޭގައި ސިމެންތި ޖަހައި ކުލަ ލައި އަދި ތަށިމުށި ޖެހި އެވެ. ކޮޓަރިތަކުގައި އެންމެ މިޒަމާނުގެ ފަރުނީޗަރު ބެހެއްޓި އިރު، ބަދިގޭގައި ވެސް ކަބަޑު ސެޓު ބަހައްޓައި މުޅިން އާ ކުރި އެވެ.\nއޭޑީކޭން އާރަސްތުގެ މަރާމާތުކޮށްދީފައި\n"އަޅުގަނޑުމެން އެ މަސައްކަތް ކުރީ އެ އާއިލާ އެ މީހުންގެ މާމަ ގެއަށާއި އެހެން ގެތަކަށް ފޮނުވާލައިގެން. އެމީހުން ހިޔެއް ނުކުރޭ އެހާ އަވަހަށް އަޅުގަނޑުމެން އެކަންކޮށް ނިންމާލާނެ ކަމަކަށް،" "މިހާރު"އާ ވާހަކަ ދައްކަމުން ޖިނާން ވިދާޅުވި އެވެ.\nއާއިލާ އެނބުރި ގެއަށް އައުމުން އެ މީހުންނަށް ލިބުނު ސަޕްރައިޒް ބޮޑެވެ. ޖިނާން ވިދާޅުވި ގޮތުގައި އެ އާއިލާއިން ތިބީ އެކަން ބަލައިގަންނަން ވެސް ނޭނގިފަ އެވެ. އެއީ ވަރަށް އަސަރު ގަދަ ވަގުތުކޮޅެއްކަން އޭނާ ފާހަގަ ކުރެއްވި އެވެ.\nއޭޑީކޭއިން މަރާމާތުކޮށްްދިން ގޭގައި އައިމިނަތު އާއި އޭނާގެ ދެކުދިން ކުޅެނީ\nއޭޑީކޭއިން ވަނީ 13 އަހަރުގެ ކުއްޖާ ސްކޫލަށް ވައްދައި، ސްކޫލަށް ބޭނުންވާނެ ހުރިހާ ސާމާނެއް ހޯދައިދީފަ އެވެ. އަދި އެއް އަހަރު ވާންދެން އެ އާއިލާއަށް އެހީވުމަށް އެ ކުންފުނިން ވަނީ ނިންމާފަ އެވެ.\nނިކަމެތި އާއިލާ އަށް އުފާވެރިކަން ގެނުވި މި ވީޑިއޯ އާއްމުން ވެސް ބަލައިގަތީ ޝުކުރާ އެކީގަ އެވެ. ގިނަ ބަޔަކު އެ ވީޑިއޯ ޝެއާކުރީ މިއީ އެ މީހުންނަށް ވެސް އަސަރުކުރުވި އަދި އުފާވެރިކަން ގެނެސްދިން މަސައްކަތެއްގެ ގޮތުގަ އެވެ.\nއިތުރު ލިޔުންތައް އޭޑީކޭ ހޮސްޕިޓަލް ލ. ހިތަދޫ


ސްޓްރޯކް ޖެހެނީ ކިހިނެއް؟ – ދިވެހި ނޫސް\nHome ⁄ ސިއްހަތު ⁄ ސްޓްރޯކް ޖެހެނީ ކިހިނެއް؟\nސްޓްރޯކް ޖެހެނީ ކިހިނެއް؟\nraajje mv9months ago0Comment ސިއްހަތު\nސްޓްރޯކް ޖެހުމަކީ މުޅި ހަށިގަނޑުން ނުވަތަ ހަށިގަނޑުގެ ބަޔަކުން ބާރުކެނޑޭ ބައްޔެކެވެ. މިބައްޔަށް ބައެއް ފަހަރު އެއްފަޅި ވާގިނެތޭ ބައްޔޭ ވެސް ކިޔައެވެ. ލޭމައްޗަށް ދިއުމުގެ ސަބަބުން ސިކުނޑީގެ ލޭހޮޅިއެއް ފެޅުން ނުވަތަ ބެދުމަށް ބޭސްވެރިކަމުގެ ބަހުރުވައިގައި ކިޔަނީ “ސްޓްރޯކް”އެވެ.\nސްޓްރޯކްގެ ސަބަބުން ސިކުނޑީގެ ވަކި ހިސާބަކަށް ލޭގެންގޮސްދޭ ހޮޅި ބެދި އެހިސާބަށް ލޭދިއުމަށް ހުރަސްއެޅި، ލިބެންޖެހޭ އޮކްސިޖަން އާއި ގުލްކޯޒް ނުލިބުމުގެ ނަތީޖާއަކީ ސިކުނޑީގެ ވަކި ހިސާބަކަށް ލޭނުލިބި އެހިސާބުގެ މަސައްކަތްހުއްޓި ސިކުނޑީގެ އެބައި މަރުވުން އެވެ. އަދި މިކަމަށް އަވަސް ފަރުވާ ނުދެވިއްޖެނަމަ ދާއިމީ ގެއްލުމަކަށް ވެދާނެއެވެ.\nސްޓްރޯކްޖެހުމަކީ ސިކުނޑިއަށް ލޭފޯރުކޮށްދޭ ނާރެއް ބެދުން ނުވަތަ ފަޅައިގެން ދިއުމުގެ ސަބަބުން ސިކުނޑިއަށް ލޭލިބުން ދަށްވެ މައްސަލަތައް ކުރިމަތިވުމެވެ. މީގެ ސަބަބުން ހަށިގަނޑުގެ ބައެއް ގުނަވަންތަކުގެ ހަރަކާތް ހުއްޓުން، ހަށިގަނޑުގެ އެއްފަރާތަށްވާގިނެތޭ ބަލިޖެހުން، އަދި ވާހަކަ ނުދެއްކި ހޭނެތިފައި އޮންނަގޮތް ދިމާވެއެވެ. ސްޓްރޯކްޖެހޭ 70 އިންސައްތަ މީހުންނަށް މިމައްސަލަ ދިމާވަނީ ލޭމައްޗަށް ދިއުމުގެ ސަބަބުންނެވެ.\nސްޓްރޯކް ޖެހުމަކީ ސިކުނޑީގައި އުފެދޭ ޒަޚަމެކެވެ. ސްޓްރޯކް ޖެހެން ދިމާވާ ސަބަބަކީ ސިކުނޑީގެ ލޭނާރެއް ބެދިގެން، ނުވަތަ ފެޅިގެން ލޭބޭރުވެ، ބޭނުންވާ މިންވަރަށް ސިކުނޑިއަށް ލޭނުލިބުމެވެ.\nލޭމައްޗަށްދިއުމަކީ ސްޓްރޯކް ޖެހުމުގެ ފުރުޞަތު4ގުނަ އިތުރުކުރާ ކަމެއް ކަމަށް ސިއްހީ މާހިރުން ވިދާޅުވެއެވެ. ލޭމައްޗަށް ދިއުމުން ބޮޑެތި ލޭހޮޅިތަކުގެ ތެރޭގައި ސަރުބީ ތަތްވެ، ލޭހިނގާ މަގު ހަނިވެ، ލޭހޮޅި ހަރުވެގެން ދެއެވެ. ނަތީޖާއެއްގެ ގޮތުން ސިކުނޑީގެ ކުދި ލޭހޮޅިތަކުގެ ފާރު ތުނިވެ، ނުވަތަ ހިމަވެ، ބެދިގެން ދެއެވެ. އަދި މިކަމުގެ ސަބަބުން ލޭނާރެއް ފަޅައިގެންގޮސް ސިކުނޑިއަށް ލޭއެޅުމަކީ ވެދާނެ ގޮތެކެވެ. އާޚިރު ނަތީޖާއަކީ އެއްފަޅި ވާގިނެތުން ފަދަ ކަމެއް ދިމާވުމެވެ.\nސްޓްރޯކް ޖެހުމުން ދުރުވުމަށް މިކަންކަމުން ދުރުވާށެވެ.\nދުންފަތުގެ އިސްތިއުމާލުކުރުން : ދުންފަތުގެ އިސްތިއުމާލު ކުރާމީހުންނަށް އެކަން ނުކުރާމީހުންނަށްވުރެ ސްޓްރޯކް ޖެހުމުގެ ފުރުސަތު ބޮޑެވެ. އަންހެނުންގެ ތެރެއިން ދުންފަތުގެ އިސްތިއުމާލުކޮށް އަދި ދަރިން ނުވިހާ ބޭސް ބޭނުންކުރާ މީހުންނަށް ސްޓްރޯކް ޖެހުމުގެ ފުރުސަތު ބޮޑުކަން ވަނީ ފާހަގަވެފައެވެ.\nމަސްތުވާ ތަކެއްޗާ ބަނގުއާވި ބޭނުންކުރުން : އަންހެނުން އެއްތަށި، ފިރިހެނުން ދެތައްޓަށް ވުރެ ގިނައިން ބަނގުއާވި ދުވާލަކު ބޯނަމަ ހިތުގެ ބަލިތަކާއި ސްޓްރޯކް ޖެހުން އިތުރުކުރުވައެވެ. އެއީ އޭގެ ސަބަބުން ލޭގެ ޕްރެޝަރ އަދި ކޮލެސްޓީރޯލް އާއި ހަށިގަނޑުގެ ބަރުދަނަށް އަސަރު ފޯރުވާތީ އެވެ. ބައެއް ކަހަލަ މަސްތުވާ ތަކެތި ބޭނުންކުރުން މިސާލަކަށް ކޮކޭއިން އަދި އިންޖެކްޝަންގެ ޒަރީއާއިން ނެގޭ މަސްތުވާތަކެތި ބޭނުންކުރުމާއި، ސްޓްރޯކް ޖެހުން ފަދަ ކަންކަމާއި ގުޅުން ވާކަމަށް ވަނީ އެގިފައެވެ.\nލޭމައްޗަށްދިއުން : ލޭމައްޗަށްދިއުން ލޭގެ ޕްރެޝަރު މަތިވުމަކީ ހިތް މަސައްކަތް ކުރާ މިންވަރު އިތުރުވާ ކަމެކެވެ. އޭގެ ސަބަބުން ހިތް ސައިޒުން ބޮޑުވެ، ބާރު ދެރަވާގޮތް ވެއެވެ. ލޭގެ ޕްރެޝަރ މަތިވެ، ކޮލެސްޓީރޯލް ވެސް މަތިވެ، އަދި ހަކުރު ބަލި ހުރުން ނުވަތަ ދުންފަތު އިސްތިއުމާލު ކުރާނަމަ ހާޓް އެޓޭކް އަދި ސްޓްރޯކް ޖެހުން ކުރިމަތިވުމުގެ ފުރުސަތު އެތައް ގުނައަކަށް މަތިކުރުވައެވެ.\nމާބޮޑަށް ފަލަވުން : މާބޮޑަށް ފަލަވުމަކީ ވެސް ހިތުގެ ބަލިތަކާއި، ސްޓްރޯކް ޖެހުން އިތުރުވާ ކަމެކެވެ. ހަމަމިހެން ހަކުރު ބައްޔަށް ހުށަހެޅުމުގެ ފުރުސަތު ވެސް އިތުރުވެގެން ދެއެވެ.\nސަރުބީ މަތިވުން : ސަރުބީ މަތިވުމުގެ ސަބަބުން ސިކުނޑިއަށް ލޭފޯރުކޮށްދޭ ލޭހޮޅިތަކުގައި ސަރުބީ ޖަމާވެ ލޭހޮޅި ހަރުއަރައިފިނަމަ ސިކުނޑިއަށް ލޭ ހިނގުމުގައި ހުރަސްތަކާ ކުރިމަތިވެ، ސްޓްރޯކް ޖެހުމަކީ ވެދާނެ ގޮތެކެވެ.\nހަކުރު ބަލިޖެހުން : ހަކުރު ބަލި ޖެހުމަކީ ވެސް ސްޓްރޯކް ޖެހުމަށް ފަހިކުރާނެ ކަމެކެވެ. ހަކުރު ބަލި ހުންނަ މީހުންގެ ލޭހޮޅިތަކުގައި ސަރުބީ ޖަމާވުމުގެ ފުރުޞަތު ބޮޑުވާނެ އެވެ. އަދި ފަސޭހައިން ސަރުބީގެ އެތިކޮޅުތައް ލޭހޮޅިތަކުގައި ހަރުލާނެ އެވެ. މިހެންވުމަކީ ލޭހޮޅިތައް ހަރުއަރައި، ލޭހިނގުމަށް ބުރޫއަރާނެ ކަމެކެވެ. ސިކުނޑީގެ ލޭހޮޅިތަކުގައި ލޭހިނގުމަށް ބުރޫއެރުމަކީ ސްޓްރޯކް ޖެހުމަށް މަގުފަހިވާނެ ކަމެކެވެ.\nނާރުތަކާއިބެހޭ ޚާއްޞަ ޑޮކްޓަރެއް ބުނާގޮތުން ސްޓްރޯކެއް ޖެހިފައިވާ މީހަކަށް ސްޓްރޯކް ޖެހޭތާ3ގަޑިއިރަށްވުރެން ގިނައިރު ނުވަނީސް ފަރުވާދެވޭގޮތް ވެއްޖެނަމަ ސްޓްރޯކް ޖެހުމުން ކުރިމަތިވާ އަސަރުތައް އަލުން އަނބުރާ އިޢާދަ ކުރެވޭނެއެވެ. އޭނާ ބުނާގޮތުން އެކަމަށް ބޭނުންވާ އުކުޅަކީ ސްޓްރޯކް ދެނަގަތުން، ޑޮކްޓަރުން ބަލިމީހާ ބެލުމާއި3ގަޑިއިރު ވުމުގެ ކުރިން ސިއްޙީ ފަރުވާ ދިނުމެވެ.\nސްޓްރޯކްދެނެގަތުމުގެ3ފިޔަވަޅު:\nބައެއް ފަހަރަށް ސްޓްރޯކެއް ޖެހިފައިވާކަން ދެނެގަތުން އުނދަގޫ ކަމަކަށްވެ އެވެ. އަދި ސްޓްރޯކާއި ގުޅޭ މަޢުލޫމާތު ލިބިފައި ނެތުމުގެ ސަބަބުން ބައެއް ފަހަރާ ގޯހުން ގޯހަށް ދެއެވެ.\nމިހާރު ޑޮކްޓަރުން ވިދާޅުވާގޮތުން ސްޓްރޯކެއް ޖެހިފައިވާ މީހެއް ކައިރީގައި ހުންނަ މީހަކަށް، ސްޓްރޯކް ޖެހުނު މީހާ ކައިރީގައި3ސުވާލެއް ކޮށްގެން އެކަން ދެނެގަނެވިދާނެއެވެ. އެ ތިން ސުވާލަށް ނުވަތަ ތިން ފިޔަވަޅަށް އެސްޓީއާރް STR ގެ ނަމުން ނަން ދީފައިވާ އެވެ.\nއެސް S : ސްޓްރޯކް ޖެހުނު މީހާ ކައިރީގައި ސްމައިލް ކުރުމަށް SMILE (ހިނިތުންވުމަށް) ބުނާށެވެ.\nޓީ T : ސްޓްރޯކް ޖެހުނު މީހާ ކައިރީގައި ޓޯކް ކުރުމަށް TALK (ވާހަކަ ދެއްކުމަށް) ބުނާށެވެ. މިގޮތުން އާދައިގެ ޖުމުލައެއް ބުނުމަށް ބުނާށެވެ. (މިސާލަކަށް: މިއަދަކީ އަވިބާރު ދުވަހެކެވެ.)\nއާރް R : ސްޓްރޯކް ޖެހުނު މީހާ ކައިރީގައި ރެއިސް ބޯތު އާރމްސް RAISE BOTH ARMS (ދެއަތް މައްޗަށް ނެގުމަށް) ބުނާށެވެ.\nސްޓްރޯކެއް ޖެހުނުކަމަށް ޝައްކުކުރެވޭ މީހާއަށް މިދެންނެވި ކަންކަމުން ކަމެއް ކުރުމުގައި ދަތިކަމެއް ދިމާވާނަމަ އަވަހަށް އެމްބިއުލާންސަށް ގުޅައި ސިއްޙީ ފަރުވާދޭ ތަނަކަށް ގެންގޮސް ޑޮކްޓަރަށް އެވާހަކަތައް ކިޔައިދޭށެވެ.\nސްޓްރޯކްޖެހުމަކީ ސިކުނޑިއަށް ލޭފޯރުކޮށްދޭ ނާރެއް ބެދުން ނުވަތަ ފަޅައިގެން ދިއުމުގެ ސަބަބުން ސިކުނޑިއަށް ލޭލިބުން ދަށްވެ މައްސަލަތައް ކުރިމަތިވުމެވެ. މީގެ ސަބަބުން ހަށިގަނޑުގެ ބައެއް ގުނަވަންތަކުގެ ހަރަކާތް ހުއްޓުން، ހަށިގަނޑުގެ އެއްފަރާތަށްވާގިނެތޭ ބަލިޖެހުން، އަދި ވާހަކަ ނުދެއްކި ހޭނެތިފައި އޮންނަގޮތް ދިމާވެއެވެ. ސްޓްރޯކްޖެހޭ 70 އިންސައްތަ މީހުންނަށް މިމައްސަލަ ދިމާވަނީ ލޭމައްޗަށް ދިއުމުގެ ސަބަބުންނެވެ. އެހެންކަމުން ލޭ މައްޗަށް ދިމުން ދުރުހެލިވުމަށް ވަރަށްބޮޑަށް މަސައްކަތް ކުރަން ޖެހޭނެއެވެ.\nރިސޯޓެއްގެ ގޮނޑުދޮށުން ކިނބުލެއް ފެނިއްޖެ\nބްރޮކޮލީއަކީ ނުކައި ދޫކޮށްލެވޭ ވަރުގެ ތަރުކާރީއެއް ނޫން!\nދިވެހިންނަށް ލަންކާއިން ކިޑްނީ އޮޕަރޭޝަން ކުރާކަށް ހުރަހެއް ނެތް: ލަންކާ ހެލްތް މިނިސްޓަރ\nއިހްސާސްތަކުން ވެސް ސިއްހަތައް އަސަރުކުރުވާ!


Hiyaathakun kudhin filanee keehve?\n01 އޭޕްރީލް 2021 - 10:56:35\nދައުލަތުގެ ބެލުމުގެދަށުގައި ތިބޭ ކުޑަކުދިން ބެލެހެއްޓުމަށް ހަދާފައި ހުންނަ ކުޑަކުދިންގެ ހިޔާގެ ގިނަ މައްސަލަތަކެއް ވޭތުވެދިޔަ އަހަރުތަކުގައި ވަނީ ފެންމަތިވެފަ އެވެ. އަދި ގިނަ ބައެއްގެ ކަންބޮޑުވުމާއި ފާޑުކިޔުން މިކަމާ ގުޅިގެން ޖެންޑާ މިނިސްޓްރީއަށް ވަނީ އަމާޒުވެފަ އެވެ.\nއެގޮތުން ދައުލަތުގެ ބެލުމުގެ ދަށުގައި ތިބޭ ކުދިން، ހުޅުމާލޭގައި ބައިތިއްބާފައި ހުންނަ ފިޔަވަތީގައި ބައެއް ކުޑަ ކުދިންތަކަކަށް އިހުމާލުވާކަމަށް މަންޒަރު ފެންނަ ވީޑިއޯއެއް އާންމުވެފައި ވަނީ މިދިޔަ އަހަރުގެ މާޗްމަހުގެ ތެރޭގަ އެވެ.\nއެ ވީޑިއޯގައި ފެނިގެން ގޮސްފައި ވަނީ ކުޑަކުދިންގެ ހިޔާގައި މަސައްކަތްކުރާ ހަތަރު މީހަކު މީހަކު ވެގެން، އަންހެން ކުއްޖަކު ބޭރަށް ނެރި އަވީގައި ބަހައްޓާފައި ހުރި މަންޒަރެވެ. މެންދުރުގެ ގަދައަވީގައި އެކުއްޖާގެ އިތުރުން އެހެން އަންހެން ކުއްޖަކު ވެސް ބޭރަށް ނެރިފައި ހުއްޓެވެ.\nއެ ވީޑިއޯ އާންމު ކުރި މީހާ ބުނި ގޮތުގައި އެކަން ފިޔަވަތީގެ އިސްވެރިންނަށް ރިޕޯޓްކުރި އެވެ. އަދި ކަމާއި ގުޅޭ ފޮޓޯ ފޮނުވުމަށް ވެސް އެދުން ކަމަށް ބުންޏެވެ.\nމިކަމާއި ގުޅިގެން ޖެންޑާ މިނިސްޓްރީގެ އޮފިޝަލަކު ވިދާޅުވެފައި ވަނީ އެކަން އެ މިނިސްޓްރީގެ ސަމާލުކަމަށް އައިސްފައިވާ ކަމަށާއި މިހާރު އެ މައްސަލަ ބަލަމުން އަންނަ ކަމަށެވެ. އެހާ ހިސާބުން އެ މައްސަލައިގެ އަޑުތައްވެސް އޮބިގެން ދިޔަ އެވެ.\nހަމަ އެއަހަރުގެ ޖަނަވަރީ މަހުގައި ވިލިމާލެ ކުޑަކުދިންގެ ހިޔާގައި ހުރި އަންހެން ކުއްޖަކު އެތަނުން ފިލައިގެން ލޯންޗެއްގައި ރަށަށް ފުރައިގެން ދިޔަ މައްސަލައެއްގައި އެކުއްޖާ ހޯދުމުގެ މަސައްކަތް ފުލުހުން ފަށާފައިވާ ކަމުގެ އަޑުތައް ފެތުރިގެން ދިޔަ އެވެ. ނަމަވެސް އެކަން ފުލުހުން ވަނީ ދޮގުކޮށްފަ އެވެ.\nދެހާސް 2019 ގައި ކުޑަކުދިންގެ ހިޔާގެ ފުރާޅުގެ މަތީގައި ކުދިން އުޅޭ ވީޑިއޯ އެއް ވެސް ވަނީ އާންމުވެފަ އެވެ. އަދި ކުޑަކުދިންގެ ހިޔާގައި ހުރި ކުއްޖެއް ބަލިވެއިން ކަމަށް ވެސް ވާހަކަތައް ފެތުރިގެން ދިޔަ އެވެ. ނަމަވެސް އެހުރިހާ ވާހަކަތަކެއް ޖެންޑާ މިނިސްޓްރީއިން ވަނީ ދޮގުކޮށް އޮއްބާލާފަ އެވެ.\nއަދި އެ އަހަރުގެ ޑިސެމްބަރު މަހުގައި ކުޑަކުދިންގެ ހިޔާއިން ޖެންޑާ މިނިސްޓްރީގެ ބެލުމުގެ ދަށުގައި ކުޑަކުދިންގެ ހިޔާގައި ތިބި ތިން އަންހެން ކުއްޖަކު ފިލައިގެން ދިޔަ އެވެ. ނަމަވެސް އެކުދިން ވަނީ އަމިއްލައަށް އަނބުރާ ހިޔާއަށް އައިސްފައި ކަމަށް ފުލުހުން އޭރުގައި ބުނެފައި ވެއެވެ.\nހިޔާގައި މައްސަލަތަކެއް އުޅޭކަމަށް އަޑުއަރާފައި ވަނިކޮށް ދެން ފެނިގެން ދިޔައީ އެތަނުގެ ކުއްޖެއް އަމިއްލަ ދުލުން އެކުއްޖާ އުޅެމުން ދިޔަ ހާލަތު ކިޔާދިން ވީޑިއޯއެއް އާންމުވި މަންޒަރެވެ.\nއެގޮތުން ކުއްޖާ ވަނީ ބަނޑު ފުރޭ ވަރަށް ކާން ލިބެނީ ބައެއްފަހަރު ކަމަށް ބުނެފަ އެވެ. އަދި އެތަނުގައި އެއްޗެހި ކިޔާކަން ފާހަގަކޮށް އެގޮތަށް އެއްޗެހި ކިޔާއިރު އެތަނުގައި އުޅޭ ކުދިން އެކުއްޖާއާ ދިމާލަށް ބަލަހައްޓައިގެން ތިބެގެން މަލާމާތް ކުރާކަމަށް ވެސް އެ ކުއްޖާ ރޮމުން އިނދެ ކިޔައިދެ އެވެ.\nއޭގެ އިތުރުން އެކުއްޖާ ވަނީ އެގޮތަށް މީހުން އެއްޗެހި ކިޔުމުން އެވާހަކަތައް ހިއްސާކުރުމުން ވެސް އެތަނުގައި މަސައްކަތް ކުރާ މީހުން އެކަމަށް އަޅާ ނުލާ ކަމަށާއި އެންމެ ފަހުން އެގޮތަށް ކުދިން ކިޔާ އެއްޗެއްސަށް އެކުއްޖާ ވެސް އަޅާނުލާ ހުންނަނީ ކަމަށް ބުނެފަ އެވެ.\nއޭގެ އިތުރުން ފިރިހެން ކުދިން ބެހޭތޯ ސުވާލުކުރުމުން އެކުއްޖާ ވަނީ ފިރިހެން ކުދިން ވަރަށް ހަޑި ހުތުރު ބަހުން ވާހަކަ ދައްކާ ކަމަށް ވެސް ބުނެފަ އެވެ.\nޖެންޑާއިން އޭރުގައި މި ވީޑިއޯއާ ގުޅިގެން އެއްވެސް އެއްޗެއް ބުނެފައެއް ނުވެއެވެ.\nކުޑަކުދިންގެ ހިޔާގެ މައްސަލަތައް ފެންމަތިވެ 2020 ވަނަ އަހަރުގެ އޮކްޓޫބަރު މަހުގައި ފެނިގެން ދިޔައީ ކުޑަކުދިންނާއި ގުޅިގެން ދައުލަތުގެ އިދާރާތަކުން އިހުމާލުވެފައިވާކަމަށް ފާހަގަކުރެވޭ މައްސަލަތަކާގުޅޭ ތަހުގީގެއް ކުރަމުން އަންނަކަމަށް ކުޑަކުދިންގެ މައްސަލަތައް ބަލާއި، ރިޔާސީ ކޮމިޝަނުން ބުނިތަނެވެ.\nއަދި 2017 ވަނަ އަހަރު ކުޑަކުދިންގެ ހިޔާގައި ތިބި ކުޑަކުދިންނާއިމެދު އެތަނުގެ މުވައްޒަފުންގެ ފަރާތުން ޖިސްމާނީ އަދި ނަފްސާނީ އަނިޔާތަށް ދީފައިވާ މައްސަލައިގައި 11 ފަރާތެއްގެ މައްޗަށް ދައުވާކުރުމަށް ޕްރޮސެކިއުޓާ ޖެނެރަލްގެ އޮފީހަށް ފޮނުވައިފިވަނީ ނިމިދިޔަ އަހަރުގެ ނޮވެންބަރު މަހުގެ ތެރޭގައެވެ.\nއޭގެފަހުން ކުޑަކުދިންގެ ހިޔާގައި އެތަނުގެ ކުދިންނަށް ޖިސްމާނީ ގޮތުންނާއި ނަފްސާނީ ގޮތުން އަސަރުކުރުވާ ގޮތަށް އަދި އެކުދިންގެ ކަރާމާތަށް ގެއްލުންވާގޮތަށް އަމަލުކޮށްފައިވާ ކަމަށް ތުހުމަތުކުރެވޭ މައްސަލައިގައި ހަ މީހަކަށް ދައުވާ ކޮށްފިކަމަށް ޕީޖީ އޮފީހުން ބުނެފައި ވަނީ އެ އަހަރުގެ ޑިސެމްބަރު މަހުގަ އެވެ.\nމިއަހަރުގެ ތެރޭގައި ޖެންޑާ މިނިސްޓްރީއިން އަތޮޅުތެރޭ ރަށްތަކުގައި ގާއިމްކޮށްފައިވާ އަމާންވެއްޓަށް ކުދިން ފޮނުވާފައިވާއިރު އެކުދިންގެ ފަރާތުން ފެންނަނީ ވަރަށް ނޭދެވޭ އުޅުމެއްކަމަށް ބައެއް ރަށްތަކުން ވަނީ މައުލޫމާތު ދީފަ އެވެ.\nއެ މައްސަލަ ފެންމަތިވެފައި ވަނިކޮށް ރޭގައި ކުޑަކުދިންގެ ހިޔާގައި ހާދިސާއެއް ހިނގާފައިވާކަން ޖެންޑާ މިނިސްޓަރީއިން ވަނީ ސީއެންއެމްއަށް ކަށަވަރުކޮށްދީފަ އެވެ. އަދި މިހާރު ކުޑަކުދިންގެ ހިޔާ ވަނީ އާންމު ހާލަތަށް ގެނެވިފައި ކަމަށް ވެސް ޖެންޑާއިން ބުނެ އެވެ.\nބައެއް ނޫސްތަކުގައި ރިޕޯޓްކޮށްފައިވާ ގޮތުގައި 10 ކުއްޖަކު ރޭގައިވަނީ އެތަނުން ފިލައިގެން ގޮސްފަ އެވެ. ނަމަވެސް ފަހުން އެ ކުދިން ގެނައި ކަމަށާއި ނަމަވެސް ތަކެއްޗަށް ގެއްލުންދިން ކަމުގެ ތުހުމަތުގައި އެއް ކުއްޖަކު ވަނީ ހައްޔަރުކޮށްފަ އެވެ. އަދި އެ ކުއްޖާ އަދިވެސް ހުރީ ފުލުހުންގެ ހައްޔަރުގައި ކަމަށެވެ.\nއެހެންކަމުން ފާއިތުވެދިޔަ އަހަރު ތަކުގައި ޖެންޑާގެ ބެލުމުގެ ދަށުގައި ކުޑަކުދިންގެ ހިޔާ އަދި ފިޔަވަތީގައި ކުދިން ބަހަލައްޓަމުން ދާއިރު އެކުދިން ފިލައިގެން ދިޔުމުގެ ހަގީގަތަކީ ކޮބާތޯ އެވެ.\nޖެންޑާއިން އެކުދިންނަށް ބޭނުންވާ ހުރިހާ އެހީއެއް ފޯރުކޮށްދޭ ކަމަށް ބުނަމުން ދާއިރު އެކުދިން އެތަނުގައި އުޅެން ބޭނުން ނުވުމުގެ ސިއްރަކީ ކޮބާތޯ އެވެ. މިއީ ވަރަށް ގިނަ ބެއެއްގެ ހިތުގައި މިހާރު އުފެދިފައިވާ ސުވާލެ ކެވެ.


India gai bus accidenteh ve 8 meehun maruvejje\nއިންޑިއާގެ ތެލަންގާނާ ސްޓޭޓްގެ އަވަށެއް ކަމަށްވާ މަނަކޮންޑޫރުގައި މިއަދު ހިނގި ބަސްް އެކްސިޑެންޓެއްގައި އަށް މީހުން މަރުވެ 15 މީހުން ޒަހަމްވެއްޖެ އެވެ.\nދަ ހިންދޫ ނޫހުން ބުނީ ތެލަންގާނާ ރޯޑް ޓްރާންސްޕޯޓް ކޯޕަރޭޝަން (ޓީއެސްއާރްޓީސީ) ގެ ބަހުގައި ލޮރީއަކުން ޖެހުނީ މީހުން ފޭބުމަށް މަޑުކޮށްފައި އޮއްވާ ކަމަށާއި އެހެން ލޮރީއެއްގެ ކަައިރިން އޯވަޓޭކްކޮށްފައި އައި އެ ލޮރީ ދުއްވިލެއް ބާރުކަމުން ބަހާއި އެކުގައިވެސް އެތައް ހިސާބަކަށް ދުވި ކަމަށެވެ.\nބަހާއި ލޮރީ ޖެހުނުލެއް ބާރުކަމުން ދެ އުޅަނދު އޮތީ ތަތްވެފައި ކަމަށާއި މަރުވި އަށް މީހުންގެ ތެރެއިން ހަމީހުންނަކީ ދެ އުޅަނދު ޖެހުމާއެކު ވަގުތުން މަރުވި މީހުން ކަމަށް ވެސް ނޫހުން ބުންޏެވެ. އަނެއް ދެ މީހުން މަރުވީ ފަރުވާ ދެމުން ދަނިކޮށެވެ.\nތެލަންގާނާގެ އޮފިޝަލުން ލަފާކުރާ ގޮތުގައި މަރުވި މީހުންގެ އަދަދު އަދިވެސް އިތުރުވެދާނެ އެވެެ. އެއީ ޒަހަމްވީ މީހުންގެ ތެރެއިން ފަސް މީހެއްގެ ހާލު ނާޒުކު ކަމުންނެވެ. ޒަހަމްވީ މީހުންނަށް ފަރުވާ ދެމުން އަންނަނީ ކަރިންމަނަގަރުގައި ހުންނަ އިންޑިއާ ސަރުކާރުގެ ހޮސްޕިޓަލެއްގަ އެވެ.\nދުވަސްވެ ބާވެފައިވާ އުޅަނދުތައް ގިނަ އިންޑިއާގައި ކޮންމެ އަހަރަކުވެސް މަގުމަތީގެ އެކްސިޑެންޓުތަކުގައި އެތައް ސަތޭކަ ބަޔަކު މަރުވެއެވެ.


Covid ge haalathaa eku fenigen dhiyaee raajjeyge igthisaadh...\nރާއްޖޭގެ 90 އިންސައްތަ ވިޔަފާރިއަށް ދެ މަސްދުވަސް ހިފަހައްޓާނުލެވުނު\nއެންމެ ބޮޑު މައްސަލައެއް ކަމަށް ގަބޫލުކުރައްވަނީ ރާއްޖޭގެ މާލީ ނިޒާމު އޮތްގޮތް ކަމަށް މިނިސްޓަރ ވިދާޅުވި\nމުސާރަ ނުދެވުމަކުން އެވިޔަފާރިވެރިޔާގެ މުދާތައް ނަގައި ނުވަތަ ވިއްކާލައިގެން މުސާރަ ދިނުމުގެ ޤާނޫނީ ބާރެއް ލިބިފައިނޯވޭ\nކ. މާލެ | 13 ޖުލައި 2020 | ހޯމަ 17:08 | 5,166\nކޮވިޑްގެ ހާލަތާއެކު ފެނިގެންދިޔައީ ރާއްޖޭގެ އިގްތިޞާދު ބައްޓަން ވެފައިވަނީ ގޯސްކޮށްކަމަށް އެކޮނޮމިކް މިނިސްޓަރ ފައްޔާޒު އިސްމާއީލް ވިދާޅުވެއްޖެއެވެ.\nހޯމަ ދުވަހުގެ ރައްޔިތުންގެ މަޖިލީހުގެ ޖަލްސާގައި ފަހަކަށް އައިސް ބިދޭސީން ކުރަމުންދާ މުޒާހަރާތަކާއި ގުޅިގެން ހުށަހެޅި ކުއްލި މައްސަލައަށް މެމްބަރުން ބަހުސްކުރައްވަމުން ގެންދަވަނިކޮށް އެކޮނޮމިކް މިނިސްޓަރ ވަނީ މަޖިލީހުގެ ރައީސް، ރައީސް މުހައްމަދު ނަޝީދުގެ އެދިވަޑައިގަތުމަކަށް މި މައްސަލައާ ގުޅޭގޮތުން ވާހަކަ ދައްކަވާފައެވެ.\nއެގޮތުން މިނިސްޓަރ ދެއްކެވި ވާހަކަފުޅުގައި ބިދޭސީންގެ މައްސަލަ ހައްލުކުރުމަށް ކުރަމުންދާ މަސައްކަތްތަކާއި ގުޅޭގޮތުން މެމްބަރުންނަށް ވަނީ މައުލޫމާތު އަރުއްވާފައެވެ. އަދި ކޮވިޑްގެ ހާލަތާއި ގުޅޭގޮތުން ރާއްޖޭގެ އިގްތިޞާދަށް ވަކިން ޚާއްސަކޮށް ވިޔަފާރިތަކަށް ކޮށްފައިވާ އަސަރުތަކަށްވެސް މިނިސްޓަރ ވަނީ އަލިއަޅުވާލައްވާފައެވެ.\nމިނިސްޓަރ ވިދާޅުވީ ރާއްޖޭގައި އޮތީ ވިޔަފާރިތަކަށް ހުޅުވާލާފައިވާ އިގްތިޞާދެއް ކަމަށެވެ. އަދި މިސަރުކާރަކީ ޒަމާނީ، އިންސާނީ ހައްގުތަކާއި އާންމު ރައްޔިތުންނަށް ބޭނުންވާ ހައްގުތައް ހިމާޔަތް ކޮށްދީ ،ސަރުކާރެއްގެ ފަރާތުން ރައްޔިތުންނަށް ބޭނުންވާ ޚިދުމަތްތައް ފޯރުކޮށްދިނުމަށް އައިސްފައިވާ ސަރުކާރެއް ކަމަށް މިނިސްޓަރ ވިދާޅުވި އެވެ.\nވިޔަފާރިތަކަށް އޮތް ފުރުސަތު ފުޅާކޮށް ގެންދަން ބޭނުންފުޅުވާ ކަމަށާއި ވިޔަފާރިތައް ލައްވާ ވިޔަފާރި ކުރުވައިގެން އޭގެން ޓެކްސް ހޯދައިގެން ރައްޔިތުންނަށް ދޭ ޚިދުމަތްތައް ދޭން ބޭނުންފުޅުވާ ކަމަށް މިނިސްޓަރ ވިދާޅުވި އެވެ. ނަމަވެސް ވިޔަފާރިތަކަށް ވަރަށް ގިނަ ގޮންޖެހުންތައް ހުރިކަން މިނިސްޓަރ ފާހަގަކުރެއްވިއެވެ.\nއަޅުގަނޑަށް ސަރުކާރުގެ މިމަގާމުގައި ހުރެގެން ފާހަގަވޭ ސަރުކާރު ތެރެއިންވެސް އެކި ދިމަދިމާލުގެ ވިސްނުން ހުންނަނީ އެހާ ވިޔަފާރިއާ ރައްޓެހި ގޮތަކަށް ނޫން ކޮންމެހެނެއް. ވަރަށް ފަސޭހައިން އެއިރެއްގައި ޓްވިޓަރ ގައި އޮންނަ ގޮތަކާ ދިމާލަށް ދިޔުމުގެ ބާރު އެބައޮތް އަޅުގަނޑުމެން ތެރޭ. އެގޮތަށް ކުއްލި ކުއްލި އަށް ނިންމުންތަކެއް ނިންމިގެން ކަމަކު ނުދާނެ. މުސާރަ ނުދެވިގެން އުޅެނީ، ދިވެހިންނަށްވެސް މުސާރަ ނުދެވިގެން އެބައުޅޭ.\nމިނިސްޓަރ ވިދާޅުވީ ރާއްޖޭގެ 90 އިންސައްތަ ވިޔަފާރިއަށް ދެ މަސް ދުވަސް ހިފަހައްޓާ ނުލެވުނު ކަމަށެވެ. މިއީ މައްސަލައެއް ކަމަށާއި ނަމަވެސް އެއީ ވިޔަފާރީގެ މައްސަލައެއްތޯ ނުވަތަ ސަރުކާރުގެ ނިޒާމުގެ މައްސަލައެއްތޯ ބައްލަވާ އެކަންކަން ރަނގަޅުކުރަމުންދާ ކަމަށް މިނިސްޓަރ ވިދާޅުވިއެވެ.\nމިކަމުގައި އޮތް އެންމެ ބޮޑު މައްސަލައެއް ކަމަށް ގަބޫލުކުރައްވަނީ ރާއްޖޭގެ މާލީ ނިޒާމު އޮތްގޮތް ކަމަށާއި ނިޒާމު ބަދަލު ކޮށްގެން ނޫނީ ހުރިހާ ކަމެއްގެ ހައްލެއް ނުހޯދޭނެކަމަށް މިނިސްޓަރ ވިދާޅުވިއެވެ. އެހެންކަމުން އެ މަސައްކަތް ކުރައްވާނެ ކަަމަށް މިނިސްޓަރ ވިދާޅުވިއެވެ.\nމުސާރަ ނުދެވޭ މައްސަލައަށް އަލިއަޅުވާލައްވަމުން މިނިސްޓަރ ވިދާޅުވީ މުސާރަ ނުދެވުމަކުން، އެ ވިޔަފާރިވެރިޔާގެ މުދާތައް ނަގައި ނުވަތަ ވިއްކާލައިގެން މުސާރަ ދިނުމުގެ ޤާނޫނީ ބާރެއް ލިބިފައި ނޯންނަކަމަށެވެ.\nއެއަށް އޮވޭ އެބަ ގޮތްތަކެއް. ޓްރައިބިޔުނަލް އެބައޮތޭ. އެލްއާރުއޭ (ލޭބަރ ޓްރައިބިޔުނަލް އޮތޯރިޓީ) އެބައޮވޭ. މިހާރު ގާނޫނު އޮތްގޮތުން އެލްއާރުއޭއަށް އޮންނަ މަދު ފިޔަވަޅުތަކެއް މިހުންނަނީ. ހަގީގީ ހުކުމްތަކެއް މިއަންނަން ޖެހެނީ ޝަރުއީ ނިޒާމުގެ ތެރެއިން. ލޭބަރ ޓްރައިބިޔުނަލް ވިޔަސް އަދި ކޯޓުތައް ވިޔަސް. މިހާރު މިހާލަތާއި ގުޅުގެން މިނިސްޓްރީތަކުގައި އެލްއާރުއޭ އާއި އެކު ގުޅިގެން އަދި ބަންގްލަދޭޝް ހައިކޮމިޝަނާއި ގުޅިގެން ޑިސްޕިއުޓް ރިޒޮލިޔުޓް ކުރެވޭނެ، މީޑިއޭޓް ކުރެވޭނެ ރޯލެއް އަދާކުރުމަށް ޔުނިޓެއް މިވަނީ ގާއިމުވެފައި. އެއީ މިހެން ދިމާވާ ވިޔަފާރިތަކާއި ވަޒީފާތަކަށް ހައްލު ހޯދުމަށްޓަކައި އަޅުގަނޑުމެން ބައިވެރިވެރިވެގެން މިކަން އެހާ ހޫނުވުމުގެ ކުރިން ހައްލުތަކެއް ހޯދުމަށް.\nމިނިސްޓަރ ވިދާޅުވީ މިކަންކަމުގައި ސިޔާސީ މަންފާއެއް ހޯދުމަށް ވެސް ބަޔަކު މަސައްކަތްކުރަމުންދާ ކަމަށެވެ.\nކޮވިޑް ރޯގާއާ ގުޅިގެން ރާއްޖޭގެ ގިނަ އިގްތިސާދީ ހަރަކާތްތަކެއް ހުއްޓުމަކަށް އަންނަން މެދުވެރިވިއެވެ. ވިޔަފާރިތަކަށް ދިމާވެފައިވާ މާލީ ދަތިތަކަށް ލުއިތަކެއް ދިނުމުގެ ގޮތުން ސަރުކާރުން އިކޮނޮމިކް ރިލީފް ޕްރޮގްރާމެއް ފަށައިގެން އަންނަނީ ވިޔަފާރިތަކަށް މާލީ އެހީ ފޯރުކޮށްދެމުންނެވެ.\nނަމަވެސް މި ރިލީފް ޕްރޮގްރާމްގެ ތެރެއިން، އަލަށް ފަށައިގެން އައި ގިނަ ވިޔަފާރިތަކަށާއި އަލަށް ހިނގައި ގަންނަން ފެށި ބައެއް ވިޔަފާރިތައް ބަގުރޫޓުވެފައިވާ ކަމަށް އެ ވިޔަފާރިތަކުން ވަނީ ބުނެފައެވެ. އަދި މިހެން ދިމާވާން މެދުވެރިވީ، ސަރުކާރުން އެކުލަވާލި ޕްރޮގްރާމްގެ ޝަރުތުތައް މިފަދަ ބައެއް ވިޔަފާރިތަކަށް ފުރިހަމަ ނުވުމުން ކަމަށް ވަނީ މައުލޫމާތު ލިބިފައެވެ.


އެމްޑީޕީގެ ޗެއާޕާސަންގެ ނައިބު މާލީ އަލީ ނިޔާޒް އިއްޔެ ހައްޔަރުކުރީ، ލޯކަލް ކައުންސިލްތަކުގެ އިންތިހާބަށް އެ ޕާޓީން ވަމުން އަންނަ ތައްޔާރީތައް ހުއްޓުވައި، ޗެއާޕާސަނަކު ނެތް މި ދަނޑިވަޅުގައި ޕާޓީ ހިންގުމަށް ސަރުކާރުން ހުރަސް އެޅުމަށް ކަމަށް އެމްޑީޕީން ރޭ ބުނެފި އެވެ.\nހަނގުރާމަވެރި ހަތިޔާރު އަމިއްލަ އަށް އުފެއްދި ކަމަށް ބުނެ ދައުލަތުން ދައުވާކުރި ދެ މީހުންގެ މައްޗަށް، ގާނޫނު އަސާސީއާ ޚިލާފަށް ހެކި ހޯދާފައި ވާތީ އެ ކުށް ސާބިތުނުވާ ކަމަށް ކްރިމިނަލް ކޯޓުން އިއްޔެ ހުކުމްކޮށްފި އެވެ.\nފުލުހުންގެ ވާޖިބަށް ހުރަސް އެޅުމުގެ ކުށުގައި ޖަލަށް ލާފައިވާ ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް އާލާސްކަންފުޅާ އުޅުއްވާއިރު އޭނާ އަށް ފަރުވާ ނުދިނުމަކީ ދޭ އަނިޔާއެއް ކަމަށް ކުރީގެ ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nމޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ) އިން ރޭ މާލޭގައި ބޭއްވި އެއްވުމުގައި ހައްޔަރު ކުރި އެ ޕާޓީގެ ގައުމީ މަޖިލީހުގެ ތިން މެމްބަރުންގެ ބަންދަށް ކްރިމިނަލް ކޯޓުން މިއަދު 13 ދުވަސް ޖަހައިދީފި އެވެ.\nސަލާމަތީ ބާރުތަކާ މެދު ނަފްރަތު އުފައްދަން އުޅުނު ކަމަށް ބުނެ ހައްޔަރުކޮށްފައިވާ ސޯޝަލް މީޑިއާ އެކްޓިވިސްޓް ޝައްމޫން ޖަލީލް (ލޫކަސް) ގެ ބަންދުގެ މުއްދަތު ތިން ވަނަ ފަހަރަށް...\nބަޑި ޖަހައިގެން ރައީސް އަބްދުﷲ ޔާމީން އަވަހާރަކޮށްލަން ރާއްޖެ އައި ސްރީ ލަންކާގެ ސްނައިޕާ ޝޫޓަރެއް ކަމަށް ތުހުމަތު ކުރާ މީހާ އޭނާގެ މައްޗަށް ކުރާ ދައުވާއަށް މިއަދު އިންކާރުކޮށްފި އެވެ.\nAugust 23, 2016 16\nހިބަޅިދޫ މައްސަލާގެ ހުކުމް އޮތީ ލިޔެނިމިފައި: އަދީބު\nބ. ހިބަޅިދޫން ހަނގުރާމަވެރި ހަތިޔާރު ފެނުނު މައްސަލާގައި ކުރީގެ ނައިބު ރައީސް އަހުމަދު އަދީބާއި އިތުރު ބަޔަކަށް ދައުވާކުރާ މައްސަލައިގެ ހުކުމް މިިހާރު އޮތީ ލިޔެ ނިމިފައި ކަމަށާއި އިއްވާލީމަ ނިމުނީ ކަމަށް އަދީބު މިއަދު ކޯޓުގައި ވިދާޅުވެއްޖެ އެވެ.\nފުލުހުންނަށް ހުރަސްއެޅި ކަމަށް ބުނެ ރާއްޖެ ޓީވީގެ ދެ ނޫސްވެރިން ކަމަށްވާ މުހައްމަދު ވިސާމާއި ލީވާން ނަސީރުގެ މައްޗަށް ކުރާ ދައުވާގެ ދިފާއުގައި އެ ދެ ނޫސްވެރިންގެ ފަރާތުން ވެސް މިއަދު ޝަރީއަތަށް ހެކި ހުށަހަޅައިފި އެވެ.\nފުލުހުންނާއި ސިފައިންނާ މެދު ނަފުރަތު އުފައްދައި ހަމަނުޖެހުން އުފައްދަން އުޅޭ ކަމަށް ކަމަށް ބުނެ ރޭ ހައްޔަރުކުރި ޝަމްއޫން ޖަލީލް (ލޫކަސް ޖަލީލް) ގެ ބަންދަށް ކްރިމިނަލް ކޯޓުން ދެންމެ 15 ދުވަސް ޖަހައިފި އެވެ. ސޯޝަލް މީޑިއާ އެކްޓިވިސްޓެއް ކަމަށްވާ ޝަމްއޫން ހައްޔަރުކުރީ ކޯޓު އަމުރެއްގެ ދަށުން ރޭ 10 ޖަހާކަންހާއިރު އެވެ. އޭނާ...\nމޮނިކޮން އަމުރަކާ ޚިލާފްވެގެން ފުރަތަމަ ފަހަރަށް މީހަކަށް ދައުވާ އުފުލައިފި އެވެ.\nޖަލަށް ލާފައިވާ މަޖިލިސް މެމްބަރު އަހުމަދު މަހުލޫފަށް ކުރާ ދެ ވަނަ ދައުވާ ވެސް ސާބިތުވެ އޭނާ އިތުރު ހަ މަސް ދުވަހަށް ޖަލަށް ލާން ކްރިމިނަލް ކޯޓުން ދެންމެ ހުކުމްކޮށްފި އެވެ.\nމިދިޔަ އަހަރުގެ މެއި އެކެއްގައި އިދިކޮޅު ފަރާތްތަކުން މާލޭގައި ކުރި މުޒާހަރާއެއްގައި ފުލުހަކަށް ހަމަލާ ދިން ކަމުގެ ކުށް ސާބިތުވެ އީގަލްސްގެ ކުރީގެ ކީޕަރު އިބްރާހިމް ލަބާން...


BML Ge Eheegai Fainugai Library Eh Gaaim Kohfi – adduLIVE\nބީއެމްއެލްގެ އެހީގައި ފައިނުގައި ލައިބްރަރީއެއް ގާއިމްކޮށްފި\nSep 11, 2021, 16:45 ހަސަން ރަޝީދު\nބީއެމްއެލް ކޮމިއުނިޓީ ފަންޑުގެ ދަށުން ރ. ފައިނުގައި ލައިބްރަރީއެއް ގާއިމްކޮށްފިއެވެ.\nރ. ފައިނުގެ ފޭސް ޖަމިއްޔާ އިން އިސްނަގައިގެން ކުރިޔަށް ގެންދިޔަ މި ޕްރޮޖެކްޓް ގެ ދަށުން މިރަށުގެ ކޮމިއުނިޓީ ސެންޓަރު ހުންނަ އިމާރާތުގައި ވަނީ އާންމުންނަށް ބޭނުންކުރުމަށް ލައިބްރަރީއެއް ހުޅުވާލާފައެވެ.\nމި ޕްރޮޖެކްޓް ގެ އަމާޒަކީ ރަށުގެ ޒުވާނުން ފޮތް ކިއުމަށް ޝައުގުވެރިކަން އިތުރު ކުރުމާއި އިލްމީ މުޖުތަމައުއެއް ބިނާކުރުމެވެ. މި ލައިބްރަރީގައި ތަފާތު ފޮތްތައް ހިމަނައި، ފޮތް ކިޔޭނެ އިންތިޒާމު ހަމަޖެހިފައިވާއިރު މީގެ އިތުރުން ލައިބްރަރީގައި ވަނީ ކޮމްޕިއުޓަރ ލެބެއްވެސް ގާއިމްކުރެވިފައެވެ. މިގޮތުން ދަރިވަރުން ސްކޫލުގެ އެކިއެކި މަސައްކަތްތައް ކުރުމާއި، ރިސާރޗް މަސައްކަތް ކުރުމަށް3ކޮމްޕިއުޓަރ ސިސްޓަމް ވަނީ ބެހެއްޓިފައެެވެ.\nމި ޕްރޮޖެކްޓްގެ ދަށުން ކޮމިއުނިޓީ ސެންޓަރ ކުރިމަތީގައި އޮތް ހުސް ބިމުގައި ފޮތްކިޔަން ތިބެވޭނެހެން ބެޗް ބަހައްޓައި ފޮތް ހަރުގަނޑު ވަނީ ބެހެއްޓިފައެވެ. އަދި ރަށުގެ އަތިރިމަތީގައި މީހުން އެއްވެ އެޅޭ3ސަރަހައްދެއްގައި މޮބައިލް ފޮތް ހަރުތަކެއް ބެހެއްޓި ގިނަ ރައްޔިތުންނަށް ފޮތް ކިޔޭނެ އިންތިޒާމުވެސް ވަނީ ހަމަޖެހިފައެވެ.\nކޮމިއުނިޓީ ފަންޑުގެ ދަށުން މި ޕްރޮޕޯސަލް ކާމިޔާބު ކުރި ފައިނު އެސޯސިއޭޝަން ފޯ ކޮމިއުނިޓީ އެންޑެވާރސް (ފޭސް) ޖަމިއްޔާގެ ރައީސް ޙުސައިން ވަހީދު ވިދާޅުވީ ޕަބްލިކް ލައިބްރަރީ އަދި ކޮމްޕިއުޓަރ ލެބްގެ ސަބަބުން ސްކޫލް ދަރިވަރުންނާއި، އެކި ކޯސްތަކުގައި ކިޔަވަމުންދާ ފަރާތްތަކާ އަދި ޖަމިއްޔާއިން ކުރިއަށްގެންދިޔުމަށް ހަމަޖެހިފައިވާ ކުދި ކޯސްތަކުގެ ބައިވެރިންނަށް އިލްމީ ދިރާސާ، އެސައިންމެންޓް އަދި ރިފަރެންސް މެޓީރިއަލް ހޯދުމަށް ވަރަށްބޮޑު އެހީއަކަށްވެގެންދާނެ ކަމަށެވެ.\nއަދި މި ޕްރޮޖެކްޓްގެ ސަބަބުން ރަށުގެ އެކި ފަންތީގެ މީހުން ފޮތްކިޔުމަށް އަހުލުވެރިވެ އިލްމީ މުޖުތަމައުއެއް ބިނާ ކުރުމަށް ޖަމިއްޔާއިން ކުރަމުންދާ މަސައްކަތަށް އިތުރު އެހީއަކަށްވެގެންދާނެ ކަމަށްވެސް ވިދާޅުވިއެވެ.


އިހަވަންދޫގެ އިއްޒަތްތެރި ކައުންސިލަރުންނޭވެ! — Ihavandhoo.com\nއިހަވަންދޫގެ އިއްޒަތްތެރި ކައުންސިލަރުންނޭވެ!\n27 ޖެނުއަރީ 20142އަޙްމަދު ޢާޞިމް\nއިހަވަންދޫއަކީ ދިވެހިރާއްޖޭގެ ނިސްބަތުން ހޭލުންތެރި ރައްޔިތުންތަކެއް ދިރިއުޅެމުން އައި ރަށެކެވެ. އެއީ ތަޢުލީމީ ގޮތުންވިޔަސް ސިޔާސީ އަދި އިޖުތިމާއީ ގޮތުން ވިޔަސް މެއެވެ. އެގޮތުން އިސްލާހަށް ކަމެއް ކުރާނަމަ އެންމެ ފުރަތަމަ ނިކުންނަ ރައްޔިތުންގެ ތެރޭގައި އިހަވަންދޫއަށް ނިސްބަތްވާ މީހުން ހިމެނޭކަން ފާހަގަ ކުރެވެއެވެ. މިގޮތުން ވޭތުވެދިޔަ އަހަރުތަކުގެ ތެރޭގައި ދިވެހިރާއްޖެއަށް އައިސްފައިވާ ސިޔާސީ ހަލަބޮލިކަން އިހަވަންދޫއަށްވެސް ވަނީ ކޮށްފައެވެ. އަދި އެކަމުގެ ސަބަބުން އިހަވަންދޫގައިވެސް ވަނީ ރާއްޖޭގެ އެހެން ރަށްތަކެކޭ އެއްފަދައިން، އިޖުތިމާޢީ ފޭރާން ގޯސްވެ ވީދެން ގާތްވެފައެވެ. އެހެންކަމުން އަޅުގަނޑުމެންގެ އެދުމަކީ މިނާޒުކު މައްސަލައާމެދު ތިޔަ ފަރާތްތަކުން ވިސްނާ އެދެވިގެންވާ ފިޔަވަޅެއް އެޅުމަށް މަސައްކަތް ކޮށްދެއްވުމެވެ.\nއަޅުގަނޑުމެންގެ އިޖުތިމާއީ ފޭރާން ގޯސްވަމުން ގޮސްފައިވާ މިންވަރާއި މެދު ވިސްނާލި ކޮންމެ މީހަކުމެ ލޮލުން ކަރުނަ ހިލިގެންދާނެ ކަންޔަޤީނެވެ. އަޅުގަނޑުމެން ގެ ތެރޭގައި ކުރިން ގާތް އެކުވެރިން ކަމުގައި ދެކެމުން އައި މީހުންނަކީ ދުޝްމަނުން ކަމުގައި ބަލަން ފަށައިފިއެވެ. އެއްތަށިން ކައި އުޅުނު އަޅުގަނޑުމެންގެ އެކުވެރިން މިއަދު ކޮބައިތޯއެވެ؟ ހަމައެކަނި އެގުޅުމަށް ބުރުއެރި ކަމަކަށް ވަނީ ސިޔާސީ ހިޔާލު ތަފާތުވުމެވެ. މިފަދަ ކަންކަމުގެ ސަބަބުން އަޅުގަނޑުމެންގެ ތެރޭގައި އޮތް އެކުވެރިކަން ގެއްލެންވީ އެއްވެސް ސަބަބެއް ނުވިސްނެއެވެ. އެހެނީ ކޮންމެ އިންސާނަކީ އަނެއް އިންސާނާއާ ހިޔާލު ތަފާތު މީހެއްކަން ޔަގީނެވެ. މިހާރުގެ ތަފާތަކީ ހިޔާލު ތަފާތުވުން މިބަހުގެ ކުރިއަށް ސިޔާސީ އައުމެވެ. ތަނެއް ތަރައްޤީކޮށް ކުރިއަށް ގެންދަން ބޭނުންނަމަ އެތަނެއްގައި އެއްބައިވަންތަކަމާއި އެކުވެރިކަން ގާއިމުކުރުން ވަރަށް މުހިންމު ކަމެކެވެ.\nއިއްޒަތްތެރި ކައުންސިލަރުންނޭވެ. ތީ ރައްޔިތުންގެ މަޝްވަރާޔާއެކު ރަށުގެ ކަންކަން ކުރިއަށް ގެންދިޔުމަށާއި އަޅުގަނޑުމެންގެ މައްޗަށް އަމުރުވެރިންގެ ގޮތުގައި ﷲ ތަޢަލާގެ އިރާދަފުޅާއެކު ރައްޔިތުންނަގާފައި ތިބި ބަޔަކަށް ވާހިނދު، ތިޔަ އިއްޒަތްތެރި ފަރާތްތަކުގެ ކިބައިން އަޅުގަނޑުމެން ރައްޔިތުންނަށް ނަމޫނާ ދެއްކުމަކީ ވަރަށް މުހިންމު ކަމެކެވެ. އެހެނީ ތިޔަ ފަރާތްތަކުން އަޅުގަނޑުމެންނަށް ދީނީ ވާޖިބުތައް އާދަކުރުމަށާއި ރާއްޖޭގެ ގާނޫނަށް ތަބާވުމަށް އަންގާއިރު، ތިޔަފަރާތްތަކުން އެނަމޫނާ ދެއްކޭ ކަމުގައި ވާނަމަ، އެގޮތަށް އަމަލު ކުރުމަކީ ރައްޔިތުންނަށް ފަސޭހަވާނެ ކަމެކެވެ.\nއަދި ތިޔަ އިއްޒަތްތެރި ފާރަތްތަކަކީ ވަކި ޕާޓީއަކުން އައިސްގެން ނުވަތަ ވަކި ޕާޓީއެއްގެ ސަޕޯޓަރުން ހޮވާފައިވާ ބައެއްކަމަށް ވާތީ ވަކި ޕާޓީގެ މީހުންނަށް ވެރިކަން ކޮށްދޭން ހޮވާފައިވާ ބައެއް ނޫނެވެ. މުޅި ރަށުގެ ރައްޔިތުންނަށް ނުވަތަ ދާއިރާގެ ރައްޔިތުންނަށް އެހީތެރިވެ، ކަންކަން ކުރިއެރުވުމަށް ހޮވާފައިވާ ބައެކެވެ. އަޅުގަނޑު ދެކޭގޮތުގައި، މިހާރު ރާއްޖޭގެ ރައްޔިތުންނަށް ދިމާވެގެން މިއުޅެނީ އެ މައްސަލައެވެ. ވަކި ޕާޓީއެއްގެ ބަޔަކަށް ވެރިކަން ކޮށްދިނުމުގެ އުސޫލު ގެންގުޅެވޭތީ ދިމާވެގެން އުޅޭ ކަމެކެވެ. އަޅުގަނޑުމެންގެ ތެރެއިން ސަރުކާރުގެ ޕާޓީއަށް ނިސްބަތްނުވާ މީހަކު ގޮސްފިނަމަ، އެ އޮފީހެއްގެ ވެރިއަކު ބުނާތީ މިއިވެނީ މީ އަޅުގަނޑުމެންގެ ސަރުކާރެކެވެ. ބޭނުން ގޮތެކޭ ހަދާނީ. މިހެންނެވެ. މިއީ ހަޤީގަތުގައިވެސް ވަރަށްދެރަ މައްސަލައެކެވެ. އެހެންކަމުން މިފަދަ ކަންކަން ނުކުރުމަށް މިހާރު، އިހަވަންދޫ ދާއިރާއަށާއި އިހަވަންދޫ ކައުންސިލަރުންނަށް ގޮވާލަމެވެ.\nއަޅުގަނޑުގެ ދުޢާއަކީ އަޅުގަނޑުމެންނަކީ އެއްބައިވަންތަ އެކުވެރި، އެއް އަމާޒަކަށް މަސައްކަތްކުރާ ބަޔަކަށް ވުމުގެ ހެޔޮ ތަޢުފީޤު ﷲ ދެއްވުމެވެ.\nބޭނުންތެރި ނަސޭހަތުގެ ބަސްތަކެއް، ވަރަށް އުފާވެއްޖެ މިކަހަލަ ލިޔުމެެއް މިސައީޓުން ފެނުނީތީ\n– 27 ޖެނުއަރީ 201421\nއެއްބައިވަންތަ އެކުވެރި ބަޔަކަށްވުމަށް އާސިމު ގޮވާލާއިރު އިހަވަންދޫގެ ޕީޕީއެމް ޖޭޕީ ކޯލިޝަން ރޫޅާލުމުގައި އެންމެއަޑީގައި ހުރީ އާސިމް. ބޭބޭފުޅަށް މަޖިލިސް ގޮނޑި ހޯދާދިނުމަށް ކައުންސިލް އިންތިހާބުގައި ވަކިބަޔަކަށް ވޯޓްނުދިނުމަށް ގޮވަމުންދުވީވެސް ހަމަ އާސިމް.\n–2ފެބުރުއަރީ 2014 1 0


LIVE: Covid-19: Dhuniyeyge Adhadhuthakun Kuda Hiyyhamajehumeh - Vaguthu\nއެމެރިކާގެ ބޮޑު ރޯގާއި މަރުވި މީހުންނަށްވުރެ ކޮވިޑްގައި މަރުވި މީހުން ގިނަ ވެއްޖެ.\nAmerica Ge Bodu Roagaa Gai Maruvi Mehunnah Vure Covid Gai Maruvi Meehun Ginavejje https://t.co/InX0bRamGo\nކޮވިޑްގައި ހޭދަކުރަން ޖެހިފައި މިވާ ދަތި ދުވަސްތަކަށް ދެއަހަރު ވާން ކައިރިވަމުން އަންނައިރު ވެކްސިން ދިނުމުގައި ހޯދެމުންދާ ކުރިއެރުންތަކާއި އެކު ކޮންމެވެސް ވަރަކަށް އަނެއްކާވެސް އަދަދުތައް ދަށަށް ދާން ފަށައިފިއެވެ. ތަފާސް ހިސާބުތަކަށް ބަލާއިރު ފާއިތުވި ދެދުވަހު ކޮވިޑަށް ފައްސިވި މީހުންނާއި ކޮވިޑް ޖެހިގެން މަރުވި މީހުންގެ އަދަދު ވަނީ ދަށަށް ގޮސްފައެވެ.\nއިއްޔެ ކޮވިޑަށް ފައްސިވީ 3.97 ލައްކަ މީހުންނެވެ. އާދީއްތަ ދުވަހު ކޮވިޑަށް ފައްސިވީ 4.8 ލައްކަ މީހުންނެވެ. އިއްޔެ އަކީ ޖުލައި މަހުގެ 13 ވަނަ ދުވަހަށް ފަހު އެންމެ މަދުބަޔަކު ކޮވިޑަށް ފައްސިވި ދުވަހެވެ. އާދީއްތަ ދުވަހު ކޮވިޑް ޖެހިގެން މަރުވީ 6216 މީހުންނެވެ. އިއްޔެ ކޮވިޑް ޖެހިގެން މަރުވީ 5675 މީހުންނެވެ. އިއްޔެ އަކީ މިދިޔަ އަހަރުގެ އޮކްޓޯބަރ މަހުގެ 19 ވަނަ ދުވަހަށްފަހު ކޮވިޑް ޖެހިގެން އެންމެ މަދު ބަޔަކު މަރުވި ދުވަހެވެ.\nކޮވިޑަށް ފައްސިވާ މީހުންނާއި ކޮވިޑް ޖެހިގެން މަރުވާ މީހުންގެ އަދަދު މަދުވި ނަމަވެސް އަދިވެސް ވެކްސިން ދެވިފައި ވަނީ ދުނިޔޭގެ އާބާދީއަށް ބަލާއިރު ނިސްބަތުން މަދުބަޔަކަށެވެ. މުޅި ދުނިޔޭގެ އާބާދީއަށް ބަލާއިރު އަދި ވެކްސިންގެ އެއް ޑޯޒް ދެވުނު މީހުންގެ ނިސްބަތް ވެސް ހުރީ %43.6 ގައެވެ. ވެކްސިންގެ ދެޑޯޒް ފުރިހަމަ ކޮށްފައި ވަނީ %31.7 މީހުންނެވެ.\nކޮވިޑް-19 އަށް މުޅި ދުނިޔެ އިން 229 މިލިއަން މީހުން ފައްސިވެ، 4.7 މިލިއަން މީހުން މަރުވެއްޖެއެވެ.\nBREAKING NEWS: Ithuru 79 Meehun Covid Ah Fassivejje https://t.co/K8jIg5sgPl\n— Vaguthu Online (@VaguthuOnline) September 20, 2021


Midhandivalhugai beynun nuvaa varah kaaboathakethi gathumun dhuruhelive, madhun keinbuimah samaaluvaan jehey: Khuthuba - One Online\nއިސްލާމީ މަރުކަޒުގައި ކުރި ހުކުރު ނަމާދެއްގެ ތެރެއިން --- ފޮޓޯ/ އިސްލާމިކް މިނިސްޓްރީ\nމުޅި ދުނިޔެއަށް މިއަދު ކުރިމަތިވެފައިވާ ނުރައްކާތެރި ބަލިމަޑުކަމުގެ ހާލަތުގައި ކާބޯތަކެތިން އިސްރާފު ކުރުމާއި އެހެން މީހުންގެ މުހުތާދުތަކަށް ބެލުމެއް ނެތި ތިމާއަށް ބޭނުން ނުވާވަރަށް ކާބޯތަކެތި ގަނެ ރައްކާކުރުން ފަދަ ކަންކަމުން ދުރުހެލިވާންޖެހޭ ކަމަށް ހުކުރު ހުތުބާގައި ބުނެފިއެވެ.\n"އިސްރާފުކުރުމުގެ ނުބައިކަން" މި މައުޟޫއަށް މިއަދު ދިން ހުކުރު ހުތުބާގައި ބުނީ، މި ހާލަތުން އަރައިގަތުމަށް ގިނަ ކަންކަމާމެދު ސަމާލުވާންޖެހޭ ކަމަށާއި އެގޮތުން ހެޔޮކަމުގެ މަގަށް ރުޖޫއަވެ، ނުބައިކަންކަމުން ދުރުހެލިވާންޖެހޭ ކަމަށެެވެ. އަދި ފާފަތަކުން ތައުބާވެ އިސްތިއުފާރު ކުރުމަކީ މުސީބާތްތަކުން މިންޖުވާން އޮތް މަގު ކަމަށް ބުންޏެވެ.\nއޭގެ އިތުރުން މުޅި މުޖުތަމައުގެ ރައްކާތެރިކަމަށްޓަކައި ކޮންމެ މީހަކު ވެސް އަދާކުރަންޖެހޭ ފަރުދީ ޒިންމާ، އެންމެ ފުރިހަމަ ގޮތުގައި އަދާކޮށް ސިއްހީ ހިދުމަތްތެރިންގެ އިރުޝާދުތަކަށް ބޯލަނބައި ކިޔަމަންވުމަށް ގޮވާލިއެވެ.\nހުތުބާގައި ބުނީ، މިފަދަ ކާރިސާއެއްގެ ވަގުތުގައި މުޖުތަމައުގެ އާންމު މަސްލަހަތަށް އިސްކަންދީ، ކެތްެތެރިކަމާއި އެއްބައިވަންތަކަމަށް އިސްކަންދޭންޖެހޭ ކަމަށެވެ. އަދި ކާބޯތަކެތިން އިސްރާފު ކުރުމާއި އެހެން މީހުންގެ މުހުތާދުތަކަށް ބެލުމެއް ނެތި ތިމާއަށް ބޭނުން ނުވާވަރަށް ކާބޯތަކެތި ގަނެ ރައްކާކުރުން ފަދަ ކަންކަމުން ދުރުހެލިވާންޖެހޭ ކަމަށެވެ.\nއެގޮތުން އެއްވެސް ކަމެއްގައި ހައްދު ފަހަނައަޅައި ދިއުން ދީން ހުއްދަ ނުކުރާ ކަމަށާއި ހޭދަ ކުރުމުގައި ވެސް ކެއިން ބުއިމުގައި ވެސް އަދި ފޭރާން އެޅުމުގައި އެކަން އޮތީ އެގޮތަށް ކަމަށް ހުތުބާގައި ބުނެފައިވެއެވެ.\nހުތުބާގައި އިތުރަށް ބުނީ، މިދުވަސްތަކަކީ އެންމެން ވެސް ގޭގައި ތިބެންޖެހޭ ދުވަސްތަކަކަށް ވުމުން ކެއިންބުއިން ގިނަކުރުމުގެ ބަދަލުގައި މިފަދަ ވަގުތުގައި ކެއިންބުއިން މަދުކުރުމަށް ހާއްސަ ސަމާލުކަމެއް ދޭންޖެހޭ ކަމަށެވެ.\nއެގޮތުން މާގިނައިން ކެއުމަކީ ތަފާތު އެކި ބަލިތަކުގެ ސަބަބެއް ކަމުގައި ވީހިނދު، ކެއުން ކޮންޓްރޯލް ކުރުމަށް ކީރިތި ރަސޫލާ ދެއްވާފައިވާ އިރުޝާދުގައި ހިފަންޖެހޭ ކަމަށެވެ.\nއޭގެ އިތުރުން މިފަދަ ދަނޑިވަޅެއްގައި ގޭގައި ތިބޭއިރު އަނބިދަރީންގެ ހައްގުތަކަށް ރައްކާތެރިވުމަށާއި އެކަކު އަނެކަކަށް ދަތިކޮށް، ޖެއްސުންކޮށް ނުއުޅުމަށާއި ﷲ ނަހީ ކުރެއްވި ކަންކަމާ ދުރުހެލިވެ އިއްފަތްތެރިވުމަށާއި ބޭކާރު ކަންކަމާ ދުރުހެލިވެ، އެކަކު އަނެކަކަށް އަޅާލައި އުޅުމަށް ހުތުބާގައި ހަނދާންކޮށްދިނެވެ. އަދި ފަރުޟު ފަސް ނަމާދަށް ރައްކާތެރިވެ ދުއާކޮށް، އިސްތިއުފާރު ކުރުން ގިނަ ކުރުމަށް ހަނދާންކޮށްދީ ގިނަގިނައިން ކީރިތި ޤުރުއާން ކިޔެވުމަށް ހުތުބާގައި ވަސިއްޔަތްކުރިއެވެ.\nގުޅޭ ޓެގު ހުތުބާ ކޮވިޑް 19


Firimeehaa Maabodah Rangalhu Vumun Varivaan Anbimeehaa Court Ah Hingahje - Vaguthu\nއާއްމުގޮތެއްގައި ދެމަފިރިއެއްގެ ކައިވެނި ރުޅޭނީ ކޮންމެވެސް އެކަކު، އަނެއް ބައިވެރިޔާ އާއި މެދު ގޯސްކޮށް ކަންތައް ކުރާތީއެވެ. ނަމަވެސް ޔޫއޭއީގައި ދިމާވެގެން މިއުޅެނީ މިކަމާއި ދިމާ އިދިކޮޅު މައްސަލައެކެވެ. އެގައުމުގެ ކޯޓަކަށް އަންހެނަކު ވަރީގެ މައްސަލަ ހުށަހެޅި ފިރިމީހާ މާބޮޑަށް އޭނާ އަށް ރަނގަޅުވެފައި މާބޮޑަށް އޭނާ ދެކެ ލޯބިވާތީއެވެ.\nފްޖައިރާގެ ކޯޓަކަށް އަންހެން މީހާ ހުށަހެޅި ވަރީގެ މައްސަލައިގައި ބުނެފައި ވަނީ ފިރިމީހާ ކައިރިން ވަރިވާން ބޭނުން ވަނީ "އޭނާ އެއްވެސް ވަރަކަށް ޒުވާބު ނުކުރާތީއެވެ."\nމާބޮޑަށް ފިރިމީހާގެ ލޯބި ލިބޭކަން ފާހަގަކޮށް އަންހެން މީހާ ބުނީ "އަހަރެން ކައިރީ އަހާލުމެއް ވެސް ނެތި އޭނާ ގޭތެރެ ވެސް ސާފުކުރަން ފަށާފާނެ." އެވެ.\nދެމަފިރިންގެ ކައިވެންޏަށް މިހާރު އަހަރެއްހާ ދުވަސް ވެފައި ވާއިރު އަދި އެންމެ ފަހަރަކު ވެސް ފިރިމީހާ ރުޅިއައިސް އެއްވެސް އެއްޗެއް ބުނެފައި ނުވާކަމަށާއި މިހާތަނަށް ފިރިމީހާ އަނބިމީހާ އާއި ދިމާއަށް ބާރަށް ވެސް އެއްޗެއް ބުނެފައި ނެތް ކަމަށް އަނބިމީހާ ބުނެއެވެ.\nދެން އަނބިމީހާގެ މައްސަލައަކީ ފިރިމީހާ މާގިނައިން އޭނާ އަށް ހަދިޔާ ގެނެސްދިނުމެވެ.\n"އަހަރެންގެ ރޮމޭންޓިކް ފިރިމީހާ އަހަރެންނަށް ހަދިޔާއެއް ނުގެންނަ އެންމެ ދުވަހެއް ވެސް ނުދެއެވެ. އެއީ ވެސް އަހަރެންނަށް ވަރަށް އުނދަގޫ ކަމަކަށް ވަނީ ވެފައި" އަންހެން މީހާ ބުންޏެވެ.\nމިމައްސަލައިގެ އަޑުއެހުމެއް މިހާރު ބާއްވާފައި ވާއިރު ފިރިމީހާ ވަނީ އެދެމަފިރިން ވަރިކޮށް ނުދިނުން އެދި ކޯޓުގައި އާދޭސްކޮށްފައެވެ. ފިރިމީހާ ކޯޓުގައި ބުނީ ކޮންމެ މީހަކަށް ވެސް ކަންތައްތައް ރަނގަޅު ކުރެވޭނީ ގޯސް ހެދިގެން ކަމަށާއި އޭނާ އަށް ގޯހެއް ހެެދިފައިވާ ނަމަ އެކަން ރަނގަޅު ކުރާނެ ކަމަށެވެ.\nމިޚަބަރު އާއްމުވުމާއި އެކު ގިނަ ބަޔަކު ގެންދަނީ އަންހެން މީހާ އަށް ފާޑުކިޔަމުންނެވެ.\nއޮގަސްޓް 23, 2019 12:07\nތިފިރިހެން މީހާ ހޯދަންވެއްޖެ ?\nއޮގަސްޓް 23, 2019 12:50\nފިރިމީހާގެ މައްސަލައެއް އޮތްނަމްހީ މިހާރު ތިޔަ ކައިވެނި ރޫޅިއްޖެތާ އެތަށް ދުވަހެއްވީހެވެ. . ވަގު ފިރިން ގެންގުޅެންޔާ ކެތެއްނުވާނެ. ޝައިތާނާ އޭނަގެ މަންޒަރު ދައްކުވާނެ އަބަދު. އީމާންތެރިކަން ބަލިކަށިވުމާއި ޝުކުރު ކުރުމުން އެއްކިބާވުމުން ވާގޮތް..\nއޮގަސްޓް 23, 2019 13:54\nމިހާރު ތާކުންތާކު ޖެހޭ އަންހެނެއް އުޅޭތަ؟\nއޮގަސްޓް 23, 2019 20:57\nނޯ އެގްޒައިޓްމެންޓް އިން ލައިފް\nއޮގަސްޓް 25, 2019 14:55\nއަންހެނުންނަށް ރަނގަޅު އެއްގޮތެއްވެސް ނޯންނާނެ


Kulhudhuffushi Hospital Dhevana Faharah NII aa Havaalu Kurun Buhdhiveri?\nކުޅުދުއްފުށީ ރީޖަނަލް ހޮސްޕިޓަލު--- ފޮޓޯ: ކުޅުދުއްފުށި ކޮމް\nކުޅުދުއްފުށީ ހޮސްޕިޓަލު އެންއައިއައި އާ ދެވަނަ ފަހަރަށް ހަވާލުކުރުން ބުއްދިވެރި؟\nކުޅުދުއްފުށީ ރީޖަނަލް ހޮސްޕިޓަލު ހިންގަން އިންޑިއާގެ ނޫރުލް އިސްލާމް އިންޓަނޭޝަނަލްއާ ސަރުކާރުން މިިދިޔަ އަހަރުގެ ޖޫން މަހުގެ ތެރޭގައި ހަވާލުކުރުމާއި ގުޅިގެން އެ ހޮސްޕިޓަލުން އެންމެ ގިނައިން ހިދުމަތް ހޯދަމުންދާ ފަރާތްތަކަމަށްވާ ހއ. ހދ އަދި ށ. އަތޮޅުގެ ރައްޔިތުން ފޮނި އުއްމީދުތަކެއް ކުރަންފެށިއެވެ. އެފަދަ އުންމީދުތަކެއް ކުރަންފެށީ ކުޅުދުއްފުށީ ރީޖަނަލް ހޮސްޕިޓަލު ދެމުންދިޔަ ހިދުމަތްތަކުގެ ފެންވަރު މަލްޓި ސްޕެޝަލިޓީ ހޮސްޕިޓަލަކަށް ބަދަލުކުރުމުން ރަނގަޅުވާނެތީއެވެ. އަދި ސިއްހީ ހިދުމަތްތައް ހޯދުމަށް އިރުއިރުކޮޅާއި މާލެ އަށް ކުރަންޖެހޭ ދަތުރުތައް ވެސް މަދުވާނެކަމަށް ދެކިގެންނެވެ.\nކުޅުދުއްފުށީ ހޮސްޕިޓަލު،ނޫރުލް އިސްލާމް އިންޓަނޭޝަނަލް އާ ހަވާލުކުރުން.\nމިދިޔަ ޖޫން މަހުގެ 21 ގައި ނިމްސް ހޮސްޕިޓަލު ހިންގާ، އިންޑިއާގެ ނޫރުލް އިސްލާމް އިންޓަނޭޝަނަލް އާ ކުޅުދުއްފުށީ ރީޖަނަަލް ހޮސްޕިޓަލު ހިންގަން ހަވާލުކުރީ 50 އަހަރުގެ މުއްދަތަކަށެވެ. އެއެއްބަސްވުމުގައި ވާގޮތުން ހަވާލުކުރެވޭތާ އެއްއަހަރާ ހަތަރު މަހުގެ ތެރޭގައި އެތަން މަލްޓި ސްޕެޝަލިޓީ ޓާޝަރީ ހޮސްޕިޓަލަކަށް ބަދަލުކުރަން ޖެހެއެވެ. މިހެންކަމުން މިއަހަރުގެ ނޮވެމްބަރު މަހުގެ 21 އަށް ކުޅުދުއްފުށީ ރީޖަނަލް ހޮސްޕިޓަލު ޓާޝަރީ ހޮސްޕިޓަލަކަށް ބަދަލުކުރަން ޖެހެއެވެ.\nނޫރުލް އިސްލާމާއި ހަވާލުކުރި ފުރަތަމަ ހަ މަސް.\nނޫރުލް އިސްލާމާއި ހަވާލުކުރިތާ ގާތްގަނޑަކަށް މިހާރު ހަތްމަސް ދުވަސް އެވަނީ ވެފައެވެ. ކުޅުދުއްފުށީ ހޮސްޕިޓަލުގެ ހާލަތު ދަަށަށް ގޮސްފައިވާކަމުގެ އަޑުތައް ފެތުރެންފަށާފައިވަނީ މިދިޔަ ނޮވެމްބަރު މަހުގެ ތެރޭގައެވެ. އޭރު އެހޮސްޕިޓަލުގެ ހާލަތު ދަށަށް ގޮސްފައިވަނީ ކުޅުދުއްފުށީ ރީޖަނަލް ހޮސްޕިޓަލުގެ ތާރީހުގައި ވެސް އެހޮސްޕިޓަލު ދެކެފައިނުވާހާ ދަށަށް ގޮސްފައެވެ.\nފަރުވާދޭނެ ޑޮކްޓަރަކު ނެތި މާބަނޑު އަންހެނަކު ބަނޑުގައި ރިއްސަ ރިއްސާ އޮއްވާ ކައިރީގައި އެހީތެރިވެދޭނެ ނަރުހަކާ ނުލާ ހއ. ދިއްދޫގައި ހުންނަ އަތޮޅު ހޮސްޕިޓަލަށް ފޮނުވާލާފައިވަނީ ނިމްސްއާ ހަވާލުކުރިތާ ހަމަސް ދުވަސް ނުވަނީހެވެ. ޑޮކްޓަރުންގެ ދަތިކަން އިންތިހާއަށް ކުރިމަތިވެ އެތަށް ބަޔަކު ކައިރި ރަށްތަކުގެ ހޮސްޕިޓަލުތަކަށް ފޮނުވާ ހިސާބަށް ކަންތައްތައް ދިޔައެވެ.\nއެފަދަ މައްސަލަތައް ފެންމަތިވާން ފެށުމުން ކުޅުދުއްފުށީ ރީޖަނަލް ހޮސްޕިޓަލު ހިންގުމާއި ހަވާލުވި ނިމްސްގެ %80 ހިއްސާދާރު ފައިޒަލް ހާނައި އެކުންފުނީގެ %20 ހިއްސާދާރު އަލީ އުސައިދު، އެކަކު އަނެކަކަށް ތުހުމަތުގެ އިނގިލި ދިއްކުރަން ފެށިއެވެ. އެގޮތުން ފައިޒަލް ހާން ވަނީ ކުޅުދުއްފުށީ ހޮސްޕިޓަލުގެ އިސްވެރިންނަށް ބޮޑެތި ތުހުމަތުތަކެއްކޮށް ރައީސް އަބްދުﷲ ޔާމީނަށް ސިޓީ އެއް ފޮނުވާފައެވެ. އަދި އެތުމަތުތައް ދޮގުކޮށް އުސައިދު ވަނީ މީޑިއާ މެދުވެރިކޮށް އެސިޓީއަށް ރައްދުދެއްވާފައެވެ.\nއެމައްސަލަތައް އިންތިހާއަށް މައްޗަށް ދިއުމުން ކުޅުދުއްފުށީ ހޮސްޕިޓަލު ހިންގެވުމާއި ވަގުތީ ގޮތުން ހެލްތު މިނިސްޓްރީ އިން ހަވާލުވީ، އެހޮސްޕިޓަލަށް ދިމާވެފައިވާ މައްސަލަތައް ހައްލުކުރުމަށް ނިމްސްއަށް ދިހަ ދުވަހުގެ މުއްދަތެއް ދީފައެވެ. އެމުއްދަތު ހަމަވާން ދެ ދުވަހަށް ވެފައިވަނިކޮށް، ނިމްސް އިން ހެލްތު މިނިސްޓްރީއަށް ފޮނުވި ސިޓީގައި ބުނީ ކުޅުދުއްފުށީ ރީޖަނަލް ހޮސްޕިޓަލަށް ދިމާވި މައްސަލަތައް ހައްލުކުރެވިފައިވާކަމަށެވެ. އަދި ވީއެފްޕީއަށް މައުލޫމާތު ދެއްވަމުން ނިމްސްގެ އިންޓަނޭޝަނަލް އޮޕަރޭޝަން މެނޭޖަރ އަހުމަދު ނަސީރު ވިދާޅުވީ، އެހޮސްޕިޓަލުން ދެމުންދާ ހިދުމަތްތަކުގެ ފެންވަރު މީގެކުރިން ދަށްވި ވަރަށް ދަށް ނުވާނެކަމުގެ ޔަގީންކަން ހެލްތު މިނިސްޓްރީއަށް އެސިޓީ މެދުވެރިިކޮށް ދީފައިވާކަމަށެވެ.\nކުޅުދުއްފުށީ ރީޖަނަލް ހޮސްޕިޓަލުގެ ހާލަތު\nލިޔުމަކުން ހުރިހާ މައްސަލައެއް ހައްލުވިކަމަށް ބުނުމުން ނިމުނީކީ ނޫނެވެ. ހެލްތު މިނިސްޓްރީ އިން ދިހަ ދުވަހުގެ މުއްދަތު ހަމަވިއިރު ހަގީގަތުގައި އެއްމެ މައްސަލައެއް ވެސް ހައްލުވެފައެއް ނެތެވެ. މައްސަލަތައްވީ އިތުރެވެ.\nނަން ހާމަނުކުރުމަށްއެދި ކުޅުދުއްފުށީ ރީޖަނަލް ހޮސްޕިޓަލުން މައުލޫމާތު ދިން މީހަކު ބުނީ، ސީޓީއާއި އެމްއާރުއައި ވޯޑު ތަޅާލާ އެތަން ހެދުމުގެ މަސައްކަތް ކުރަން ފަށާފައިވީނަމަވެސް މިހާރު އެމަސައްކަތް އޮތީ ހުއްޓިފައިކަމަށެވެ.\nއެމަސައްކަތް ހުއްޓުނީ މަސައްކަތް ކުރަމުންދާ ކުންފުންޏަށް ނިމްސް އިން ދައްކަންޖެހޭ ފައިސާ ދައްކާފައި ނުވާތީކަަމަށް އެމީހާ ބުނެއެވެ. އަދި މެޑިކަލް ވޯޑް ތަޅާލުމާއި ގުޅިގެން ކުޑަކުދިންގެ ވޯޑާއި ގައިނީ ވޯޑު އެއްކޮށްލާފައިވުމުން އެނދުގެ ދަތިކަން އިންތިހާއަށް ކުރިމަތިވެފައިވާކަމަށް މައުލޫމާތު ދިން މީހާ ބުނެއެވެ.\nއެމީހާ ބުނީ، ދިހަ ދުވަހުގެ މުއްދަތަކަށް ސާޖަރީއެއް ހެދުމަށްޓަކައި ބޭރުން ގެނައި ޑޮކްޓަރަކަށް އާސަންދަ އިން އެޑޮކްޓަރުގެ ޕޭމަންޓް ދީފައިވާކަމަށެވެ. އަދި ގިނަ ދުވަސްތަކަކަށް ފަހު ސްކޭން ޑޮކްޓަރެއްގެ ހިދުމަތް ކުޅުދުއްފުށީ ހޮސްޕިޓަލުން މެދުކެނޑުމަކަމަށް ފަހު އަލުން ލިބެން ފަށާފައިވަނީ މިޔަ ހަފްތާގެ ތެރޭގައިކަމަށް އެމީހާ ބުނެއެވެ.\nވޭތުވެދިޔަ ހަމަސް ދުވަހުގެ ތެރޭގައި ކުޅުދުއްފުށީ ރީޖަނަލް ހޮސްޕިޓަލުގެ މުވައްޒަފުން ގެންގުޅުނީ އަޅުވެތިކޮށްގެންކަމަށް އެމީހާ ބުނެއެވެ. މިހެންކަމުން ނިމްސްއަށް ދެވަނަ ފުރުސަތެއް ދޭން ހޮސްޕިޓަލުގެ %99 މުވައްޒަފުން ދެކޮޅުކަމަށް އެމީހާ ބުނެއެވެ.\nނޫރުލް އިސްލާމުން ބޭރުން ގެނެސްފައިވާ އާރިޔާ ނަަމަކަށް ކިޔާ މީހަކު އާސަންދަގެ ބިލުތައް އޮޅުވާލުމަށް މަސައްކަތް ކޮށްފައިވާކަމަށް އެމީހާ ތުހުމަތު ކުރެއެވެ. އަދި އާރިޔާ ކިޔާ މީހާ ހޮސްޕިޓަލުގައި ބުދު ބެހެއްޓި ކަމަށް އެމީހާ ބުނެއެވެ.\nއަދި އެމައްސަލަ މެނޭޖްމަންޓާއި ހަމައަށް ގެންދިޔަ ނަމަވެސް އެމައްސަލަ ބަލާފައި ނުވާކަމަށް އެމީހާ ބުނެއެވެ.\nހޮސްޕިޓަލުގައި ބޭނުންކުރާ ޑިސްޕޯސަބަލް ގްލޯވްސް ހުސްވެ، ވޭތުވެ ދިޔަ އެއްމަހެއްހާ ދުވަހުގެ ތެރޭގައި އުޅެމުންދަނީ ވަރަށް ދަތިކޮށްކަމަށް އެމީހާ ބުނެއެވެ. އެގޮތުން ކޮންމެ ޝިޕްޓެއް ނިމެންދެން އެމީހަކު ބޭނުންކުރާ އަންގިއެއް\nގެންގުޅެންޖެހޭއިރު އެ އެއްޗެހި ބޭނުން ކުރަނީ ދޮވެގެންކަމަށް އެމީހާ ވީއެފްޕީއާ ވާހަކަ ދައްކަމުން ބުންޏެވެ.\nއުތުރުގެ އެންމެ ގިނަ ބަޔަކު ހިދުމަތް ހޯދާ، ކުޅުދުއްފުށީ ރީޖަނަލް ހޮސްޕިޓަލުގެ ހާލަތު މިހިސާބަށް ގޮސްފައިވާއިރު އެހޮސްޕިޓަލު ހިންގަން ދެވަނަ ފަހަރަށް ނޫރުލް އިސްލާމާއި ހަވާލުކޮށްފިނަމަ މިހާރު އެހޮސްޕިޓަލު ދަށަށް ގޮސްފައިވާ މިންވަރަށްވުރެ އިތުރަށް ދަށަށް ދާނެކަމަށް ހދ. ހއ. އަދި ށ. އަތޮޅުގެ ގިނަ ބަޔަކު މިއަދު ގަބޫލުކުރެއެވެ. އަދި އެފަރާތްތަކުން ބުނީ، ކުޅުދުއްފުށީ ރީޖަނަލް ހޮސްޕިޓަލު ބޭރުގެ ބަޔަކާއި ހަވާލުކުރުމުގެ ކުރިން ހިދުމަތް ދެމުންއައި ގޮތް މާރަނގަޅުކަމަށެވެ.\nނިމްސް ހޮސްޕިޓަލް ހެލްތު މިނިސްޓްރީ ސިއްހީ ދާއިރާ


SunOnline: COLUMN: Heyo visnun libunu nama...\nމުޙައްމަދު ޤާސިމް 10 May 2022, 09:33\nމާލެ/ހުޅުމާލެ ހައިވޭއިން ބަޔަކު މާލެ އަންނަނީ -- ސަން ފައިލް ފޮޓޯ/ ފަޔާޒު މޫސާ\nމީގެ ދެ ދުވަހެއް ކުރީން ފެނުނު މަންޒަރެކެވެ. ވަގުތަކީ އެ ދުވަހުގެ ހަވީރުގެ ވަގުތެވެ. އަޅުގަނޑު ދަތުރުކުރަމުން ދިޔައީ މާލެއިން ހުޅުމާލެއަށް ދިޔުމަށެވެ. ސިނަމާލެ ބުރިޖް ހުރަސްކޮށް، ހުޅުމާލެއަށް މިސްރާބުޖަހައި ދުއްވާލައިފީމެވެ. ދުވަހަކީ ވައިގަދަ ދުވަހެއްކަމުން ބުރިޖާއި ހައިވޭގައި ދުއްވާއިރު، ވަރަށް ބޮޑަށް އެކަން އިހުސާސްކުރެވެއެވެ.\nކުޑަ ތަންކޮޅަކަށް އަޅުގަނޑަށް ދެވުނުތަނާ، ފަހަތުން އައި ސައިކަލެއް، ވަރަށް ބާރު ދުވެއްޔެއްގައި ކުރިއަށް އަރައިގެން ހިނގައްޖެއެވެ. އެ ސައިކަލް ދުއްވާން އިނީ ޒުވާން ފިރިހެން ކުއްޖެކެވެ. ފަހަތުގައި ޒުވާން ފުރައިގެ އަންހެން ކުއްޖަކު ވެސް އިނެވެ. ވަގުތު ކުޑަތަން ވެފައި ތިބި ދެ ކުދިން ކަމުން، އެ ކުދިން ހުޅުމާލެއަށް މިސްރާބު ޖަހައި، އެ ދިޔަ ބާރުމިނުގައި ހިނގައްޖެއެވެ.\nސާޅިސް ފަހެއްގެ ދުވެލީގައި އަޅުގަނޑު ކުރިއަށް ދިޔައީމެވެ. ތަންކޮޅަކަށް ދިޔަތަނާ، ކުރިމަތީގައި ހުރި ސައިކަލްތަކުގެ ދުވެލި ކުއްލިއަކަށް މަޑުކުރާން ފަށައިފިއެވެ. އަޅުގަނޑު ވެސް، އަވަސް އަވަހަށް ބުރަތްކަށް ހިފައިލައި، ދުވެލި ވިއްސަށް ވައްޓައިލީމެވެ. އޭރު ކުރިމަތީން، ތިރީހަކަށް ފޫޓު ދުރުން ޒުވާން ސޮރަކު، ދުއްވާ އެއްޗެހިތަކުގެ ތެރެއިން، ހަރު ހިނގުމެއްގައި ހިނގާފައި އަންނަތަން ފެނެއެވެ. ބޮލުގައި އަޅާފައި އޮތް ހެލްމެޓް ބުނެދެނީ، ސައިކަލަކުން ފައިބައިގެން އަންނަ މީހެއްކަމަށެވެ. އެ ވަގުތު ތަންކޮޅެއް ދުރުގައި އޭނާ ދުއްވި ސައިކަލް ހަރުޖައްސާފައި ހުއްޓާ ފެނުނެވެ. އެ ސައިކަލްގެ މަތީގައި އަންހެން ކުއްޖަކު އިނެވެ. އޭނާގެ ބޮލަކު ހެލްމެޓެއް ނެތެވެ.\nއަވަސް އަވަހަށް މަގަށް ބަލައިލީމެވެ. ހަތަރު ފުރޮޅަށް ޚާއްޞަ ބައިގައި ހެލްމެޓެއް ވެއްޓިފައި އޮތެވެ. އޭގެ ފަހަތުގައި ކާރެއް ކުރިއަށް ނުދެވިފައި އޮތެވެ. ހިނގާފައި އައި ސޮރު ހެލްމެޓާ ދިމާއަށް ވަރަށް ބާރަށް ދިޔައެވެ. ފެނުނު މަންޒަރުތައް ވަގުތުން ގުޅުވައިލެވިއްޖެއެވެ. އެއާއެކު މަންޒަރު ވަރަށް ސާފުކޮށް ފެނުނެވެ. އެއީ އެއްކަލަ ސައިކަލެވެ. ވައިރޯޅިއާ ވާދަކޮށްފައި ދިޔަ ދެ ކުދީންނެވެ. ވަކި ހިސާބަކުން އަންހެން ކުއްޖާގެ ބޮލުގައި އޮތް ހެލްމްޓަށް އޮބިނޯވެގެން އޭނާ ދޫކޮށްލީއެވެ. އޭތި އޮތީ، އެވެރިން ދުއްވި ސައިކަލާ ފަންސާހަކަށް ފޫޓު ދުރުގައެވެ.\nފެނުނު މަންޒަރާ މެދު ޚިޔާލުކޮށްލެވުނެވެ. އެ މަންޖެ އަޅައިގެން އިން ހެލްމެޓް އެހައި ފަސޭހައިން ވިއްސައިގެން އެ ދިޔައީ ކީއްވެގެން ބާވައެވެ؟ ޖަވާބަކާ މެދު ވިސްނައިލުމުން، އެތައް ސުވާލެއް އުފެދުނެވެ. މި ފަދަ ކަމެއް ހިނގައިފާނެ ތަފާތު ސަބަބުތައް ހިތަށް ވެރިވިއެވެ. ހެލްމެޓާއި ހެލްމެޓް އެޅުމާއި ސައިކަލް ދުއްވުމާއި މި ފަދަ ހުރިހައި ކަމަކާ މިކަން ގުޅެއެވެ.\nކޮންމެ ސަބަބަކާ ލައިގެން ކަމަށް ވިޔަސް، ހެލްމެޓް އެ އޮތީ ވިއްސައިގެން ގޮސްފައެވެ. މިއީ މަދުން ނަމަވެސް ބުރިޖާއި ހައިވޭގައި ހިނގާ ކަމެކެވެ. ކޮންމެ ދުވަހަކު ނުހިނގިޔަސް ދޭތެރެއަކުން ކޮންމެވެސް މީހަކަށް ދިމާވާ ކަމެކެވެ. މި ކަމަކީ ކުޑަކުޑަ ކަމެކޭ ހީވިޔަސް، ހަގީގަތުގައި މިއީ ބޮޑު ކަމެކެވެ. ނުރައްކާތެރި ވެސް ކަމެކެވެ. ހީނުކުރާ ފަދަ ހިތާމަވެރި ހާދިސާއެއް ކުރިމަތިވެދާނެ ފަދަ ކަމެކެވެ. ވިއްސައިގެންދާ ހެލްމެޓް ގޮސް، ފަހަތުން ދުއްވާފައި އަންނަ އެތައް ބަޔަކު ޝިކާރަކޮށްލާ ފަދަ ބިރުހުރި ކަމެކެވެ. އެހެންކަމުން ދުއްވާ ފަރާތްތަކުން، މި ކަމާ މެދު ވަރަށް ބޮޑަށް ސަމާލުވާން ޖެހޭނެއެވެ.\nމި ކަހަލަ ޚިޔާލުތަކުން ސިކުނޑި ތޮއްޖެހި، ހިތަށް ވެރިވި އެއްޗެހިތަކެއްގެ ސަބަބުން، އަޅައިގެން އިން ހެލްމެޓުގެ ފޭސްޝީލްޑް ރަނގަޅަށް ލައްޕާލެވިފައިވޭތޯ ބަލައިލެވުނެވެ. ދަތްދޮޅި މަޅި (ޗިން ސްޓްރެޕް) އެއްވެސް ކޮޅަކުން ދޫވެފައި، ނޫނީ ހަލާކުވެފައި ހުރިތޯ ބަލައިލެވުނެވެ. އަދި ދަތްދޮޅި މަޅި ރަނގަޅަށް އެޅުވިފައި ހުރިތޯ ވެސް ބަލައިލެވުނެވެ. ނަސީބަކުން ހުރިހައި ކަމެއް ވެސް ހުރީ ވަރަށް ރަނގަޅަށެވެ. ބޮލަށް ފިޓް ހެލްމެޓެއްކަމުން، އެކަން ޔަޤީން ކުރާކަށް ނުޖެހުނެވެ. މި ކަންކަމަކީ ހެލްމެޓް ވިއްސައިގެން ހިނގައިދާނެ ކަންކަމެވެ. މީގެ އިތުރުން ސައިކަލުގެ ދުވެލި މާ ބާރުކުރުމަކީ ވެސް، ހެލްމްޓުގައި ވައި އެޅޭގޮތަކުން ވިއްސައިގެން ހިނގައިދާނޭ ކަމެކެވެ.\nމިހެން ހިތަށް އެރިތަނާ ކައިރިން ވުސްއަޅާފައި ސައިކަލެއް އަރައިގެން ހިނގައްޖެއެވެ. އަވަސް އަވަހަށް ބަލައިލިއިރު، އެއީ އެއްކަލަ ހެލްމެޓް ވިއްސައިގެން ދިޔަ ސައިކަލެވެ. ހެލްމެޓް ނަގައި އަޅައިގެން، މި ފަހަރު އެ ދަނީ އަދި ކުރިއަށްވުރެ ވެސް ހަލުއި ދުވެއްޔެއްގައެވެ. ހިތަށް އެރިއެވެ. އެ ހާދިސާއާ ގުޅިގެން ގެއްލުނު ވަގުތުކޮޅު ސަލާމަތްކުރަނީތާއެވެ. ގޯހެއް ނޫނެވެ. އެކަމަކު ކުރެވުނު ތަޖުރިބާއިން، ހެޔޮ ވިސްނުމެއް ލިބުނު ނަމަ ހާދަ ރަނގަޅުވީހެއެވެ.


ކެނދިކުޅުދޫ – ލަންދޫ، އެކުވެރިކަމުގެ ފުޓްބޯޅަމެޗް ލަންދޫޓީމުން ކާމިޔާބުކޮށްފި. | Landhooinfo\nކެނދިކުޅުދޫ – ލަންދޫ، އެކުވެރިކަމުގެ ފުޓްބޯޅަމެޗްގެތެރެއިން - މެޗް 5-2 ން ކާމިޔާބުކުރީ ލަންދޫޓީމް\nކެނދިކުޅުދޫ – ލަންދޫ، އެކުވެރިކަމުގެ ފުޓްބޯޅަމެޗް ލަންދޫޓީމުން ކާމިޔާބުކޮށްފި.\nކެނދިކުޅުދޫ – ލަންދޫ، އެކުވެރިކަމުގެ ފުޓްބޯޅަމެޗްގެތެރެއިން – މެޗް 5-2 ން ކާމިޔާބުކުރީ ލަންދޫޓީމް\nނ.ކެނދިކުޅުދޫ ޒުވާނުންގެ ފުޓްބޯޅަ ޓީމާއި، ނ.ލަންދޫ ޒުވާނުންގެ ފުޓްބޯޅަ ޓީމުގެ ލަންދޫގައި މިއަދު ހަވީރު ކުޅުނު އެކުވެރިކަމުގެ ފުޓްބޯޅަ މެޗް 5-2 ން ލަންދޫޓީމު ކާމިޔާބުކޮށްފިއެވެ.\nމިމެޗްގައި ފުރަތަމަ ލަނޑުޖެހީ ލަންދޫޓީމުންކަމުގައިވީނަމަވެސް ފަހަތުން އަރާ ކެނދިކުޅުދޫ ޓިމުންވެސްވަނީ2ގޯލް ކަމިޔާބުކޮށްފައެވެ. އެޓީމުގެ ކުޅުންތެރިން2ގޯލް ކާމިޔާބުކުރިކަމުގައިވީނަމަވެސް މެޗްގެ އޮއިވަރު ވަރަށްބޮޑަށް ބަދަލުވެ ލަންދޫޓީމުގެ ކުޅުން ވަރުގަދަކޮށް އިތުރު3ގޯލް ކާމިޔާބުކޮށް މެޗްނިމުނުއިރު ވަނީ ނަތީޖާ 5-2 އަށް ބަދަލުކޮށް މެޗްކާމިޔާބުކޮށްފައެވެ.\nމިއަދު މެޗްގައި ދެޓީމުންވެސް ފުދޭވަރެއްގެ ރަގަޅު ކުޅުމެއްދައްކާފައިވާއިރު ގިނަކުޅުންތެރިންނަށް ކުޅުމުގެ ފުރުޞަތު ދިނުމުގެ ގޮތުން ވަނީ ވަރަށް ގިނަކުޅުންތެރިން ބަދަލުކޮށްފައެވެ. ޚާއްޞަކޮށް ލަންދޫޓީމުން ވަނީ މިކަން ވަރަށްބޮޑަށް ފާހަގަވެގެން ގޮސްފައެވެ. އެގޮތުން ވަރަށް އުމުރުން ޅަކުޅުންތެރިންނަށްވެސް މިއަދުގެ މެޗުންވަނީ ފުރުޞަތުދީފައެވެ. އަދި މީގެ އިތުރުން ދެޓީމުގެ ކީޕަރުންވެސް ވަނީ ބަދަލުކޮށް ބަދަލު ކީޕަރުންނަށްވެސް ފުރުޞަތު ދީފައެވެ. އެގޮތުން ލަންދޫޓީމުން ދެނަމްބަރު ކީޕަރުގެ ފުރުޞަތު ދީފައިވަނީ ސާލިމް އަށެވެ.\nއެއްވެސް ފޯރިއެއް ދަނޑުބޭރުންވެސް ( ސަޕޯޓަރުންގެފަރާތުން ) ވެސް ފެނިގެން ނުދިޔަ މިމެޗްގެ ރެފްރީއަކީ ނ.ލަންދޫގެ ކުރީގެ ކައުންސިލަރ އަލްފާޟިލް މަޖުދުﷲ ޢަބުދުއްރައްޒާޤެވެ. ލައިންސް މަނުންގެ ގޮތުގައި ތިއްބެވީ ކެނދިކުޅުދޫ ކުއްޖަކާއި، ލަންދޫ ހުޝިޔާރު އަޙްމަދު ސާހް އެވެ.\nމެޗްނިމުމުން ކެނދިކުޅުދޫ ކުޅުންތެރިގެ ޝަރަފްގައި ލަންދޫޒުވާނުން ދިން ފިނިހިއްޕެވުމެއް ލަންދޫ ރައްޔިތުންގެ ކުޅިވަރު ސްޓޭޖްގައި އޮތެވެ.\nމިއަދުގެ މެޗްގައި އެއްވެސް ކާޑެއްވެސް ފެނިގެންނެއް ނުދެއެވެ. ވަރަށް އަމާންކަމާއި އޮމާންކަމާއެކު މެޗް ނިންމާލައިފާވާއިރު ލަންދޫޒުވާނުން ބުނެފައިވަނީ ރޯދަމަހަށް ފަހު އަނެއްކާވެސް ސީޒަން ފެށުނީކަމަށާއި، ދެން ކޮންމެ ހަފްތާއަކުވެސް ކޮންމެވެސް ޓީމަކާއެކު މެޗެއް އިންތިޒާމް ކުރެވޭތޯ ބަލަމުން ގެންދާނެކަމަށެވެ.


ހަޒާޑްގެ ފުރަތަމަ މެޗުން ރެއާލް ބަލިވެއްޖެ | Jazeera\tހަޒާޑްގެ ފުރަތަމަ މެޗުން ރެއާލް ބަލިވެއްޖެ - Jazeera\nހަޒާޑްގެ ފުރަތަމަ މެޗުން ރެއާލް ބަލިވެއްޖެ\nމުޙައްމަދު ޤާސިމް July 21, 2019 70 views0\nދާދިފަހުން ޗެލްސީ އިން ރެއާލް މެޑްރިޑަށް ބަދަލުވި އެޑެން ހަޒާޑް އެ ޓީމަށް ކުޅެދިން ފުރަތަމަ މެޗުގައި މިހާރު ކުރިއަށްދާ އިންޓަނޭޝަނަލް ޗެމްޕިއަންސް ކަޕްގައި ބަޔާން މިއުނިކް އަތުން 3-1 އިން ބަލިވެއްޖެއެވެ.\nއެމެރިކާގެ ހިއުސްޓަންގައި ކުޅުނު މި މެޗަށް ދެ ޓީމުން ވެސް ފުރަތަމަ އެގާރައިގައި ހިމެނޭ ގިނަ ކުޅުންތެރިންތަކެއް ކުޅެން ނެރެފައިވާއިރު، މެޗުގެ 15 ވަނަ މިނެޓުގައި ބަޔާން އަށް ލީޑްނަގައިދިނީ ކޮރެންޓިން ޓޮލީސޯ އެވެ.\nމެޗުގެ ފުރަތަމަ ހާފު 1-0 އިން ބަޔާން ކުރީގައިއޮވެގެން ނިންމާލިއިރު، ދެވަނަ ހާފުގެ ފުރަތަމަ 30 މިނެޓުގެތެރޭގައި އެ ޓީމުން ވަނީ އިތުރު ދެ ލަނޑުޖަހައި ތިން ލަނޑުގެ ލީޑެއް ނަގާފައެވެ. އެގޮތުން، މެޗުގެ 67 ވަނަ މިނެޓުގައި ބަޔާންގެ ދެވަނަ ލަނޑު، ރޮބަޓް ލެވަންޑޯސްކީ ޖަހައިދިންއިރު އޭގެ ދެ މިނެޓުފަހުން ރެއާލްގެ ކުޅުންތެރިންނަށް ހެދުނު ގޯހެއްގެ ފައިދާނަގައި ސާޖް ނެބްރީ ވަނީ ނަތީޖާ 3-0 އަށް ބަދަލުކޮށްލާފައެވެ.\nމި މެޗުގައި ރެއާލުން ޖެހި ހަމައެކަނި ލަނޑު، މެޗު ނިމެން ހަ މިނެޓަށްވެފައިވަނިކޮށް ލިބުނު ހިލޭޖެހުމަކުން ކާމިޔާބުކޮށްދިނީ މި ފަހަރުގެ ޓްރާންސްފާ ބާޒާރުގައި އެ ޓީމާ ގުޅުނު ބްރެޒިލްގެ ޒުވާން ކުޅުންތެރިޔާ ރޮޑްރީގޯ އެވެ. މިއީ ރޮޑްރީގޯ އަށް ބަޔާންގެ ގޯލްކީޕަރު ސްވެން އުލްރިއޭ ކުރި ފައުލަކަށް ރެފްރީ ދިން ހިލޭޖެހުމެކެވެ. މި ހާދިސާއާ ގުޅިގެން ރެފްރީ ވަނީ އުލްރިއޭ އަށް ރަތްކާޑު ދައްކާ ދަނޑުން ފޮނުވާލާފައެވެ.\nމި މުބާރާތުގައި ކުޅެވުނު އެހެން މެޗުތަކުގެ ނަތީޖާއަށް ބަލާއިރު، ފިއޮރެންޓީނާ އަތުން 3-0 އިން އާސެނަލް މޮޅުވިއިރު، މެންޗެސްޓާ ޔުނައިޓެޑް ވަނީ 1-0 ގެ ނަތީޖާއަކުން އިންޓަ މިލާން ބަލިކޮށްފައެވެ. ފިއޮރެންޓީނާ ކޮޅަށް އާސެނަލުން ކާމިޔާބުކުރި ތިން ގޯލްގެ ތެރެއިން ދެލަނޑުޖަހައިދިނީ އެޑީ އެންކެޓިއާ އެވެ. އަނެއް ލަނޑުޖަހައިދިނީ ޖޯސެފް ވިލޮކް އެވެ. އިންޓައާ ދެކޮޅަށް ޔުނައިޓެޑް ކުޅުނު މެޗުގެ ހަމައެކަނި ލަނޑުޖަހައިދިނީ އުމުރުން 17 އަހަރުގެ މޭސަން ގްރީންވުޑް އެވެ.\nމީގެއިތުރުން، އިއްޔެ ކުޅެވުނު ޕްރިމިއާ ލީގުގެ އޭޝިއާ ޓްރޮފީ މުބާރާތުގެ ފައިނަލްގައި ވުލްވަހެމްޕްޓަން ވޮންޑަރާސް ވަނީ ޕެނަލްޓީޖަހައިގެން 3-2 އިން މެންޗެސްޓާ ސިޓީ ބަލިކޮށްފައެވެ


Ehen gaumuthakuge computer thah China ge office thakun nerenee | Mihaaru\nޗައިނާގެ އޮފީހެއްގައި ބަޔަކު މަސައްކަތްކުރަނީ.\nއެހެން ގައުމުތަކުގެ ކޮމްޕިއުޓަރުތައް ޗައިނާގެ އޮފީސްތަކުން ނެރެނީ\n11 ޑިސެމްބަރ 2019 - 07:353comments\nކޮމިއުނިސްޓް ޕާޓީގެ ސަރުކާރުގެ މި ނިންމުމާ ގުޅިގެން 2022 އާ ހަމަށް އަންނަ އިރު، ޗައިނާގައި ބޭނުންކުރާ ބިދޭސީ ކުންފުނިތަކުން އުފައްދާފައިވާ 30 މިލިއަން ކޮމްޕިއުޓަރު ބަދަލުކުރަން ޖެހޭނެ އެވެ. އޭގެ މާނަ އަކީ އެމެރިކާގެ ކުންފުނިތައް ކަމަށްވާ އިންޓެލް އާއި ކުއަލްކޮމްގެ އެއްވެސް އުފެއްދުމެއް ކުރިއަށް އޮތް ތަނުގައި ޗައިނާގައި ބޭނުން ކުރުމުވެ. އެކަމަކު ޗައިނާ އަކީ އެމެރިކާގެ ގޫގްލްގެ އެންޑްރޮއިޑާއި މައިކްރޮސޮފްޓްގެ ވިންޑޯސް ފަދަ އެއްޗިއްސަށް ވެސް ވަރަށް ބޮޑަށް ބަރޯސާވާ ގައުމެކެވެ.\nބައެއް މީޑިއާތަކުން ޗައިނާގެ މި ނިންމުން ސިފަކޮށްފައި ވަނީ އެ ގައުމުގެ ޓެކް ކުންފުނި ވާވޭ އަށް އެމެރިކާ އިން ކުރިމަތިކުރަމުންދާ ފިއްތުންތަކާއި ތާށިތަކާ ގުޅިގެން އޭގެ ބަދަލެއްގެ ގޮތުގައި އަޅާ ފިޔަވަޅެއްގެ ގޮތުގަ އެވެ.\nއެމެރިކާ އިން ވަނީ ވާވޭ އަކީ ޖާސޫސްކުރާ ބައެއް ކަމަށް ބުނެ އެ ކުންފުނި އެމެރިކާގައި ބްލެކްލިސްޓްކޮށްފަ އެވެ. މި މައްސަލާގައި ދާދި ފަހުން ވާވޭން ވަނި އެމެރިކާގެ އެ ނިންމުމަކީ ގާނޫނުތަކާ ހިލާފު ނިންމުމެއް ކަމަށް ބުނެ އެމެރިކާގެ ފެޑެރެލް ކޮމިއުނިކޭޝަންސް ކޮމިޝަނަށް ދައުވާކުރާނެ ކަމުގެ އިންޒާރު ވެސް ދީފަ އެވެ.\nއެމެރިކާ ނަގާފައި ދުނިޔޭގެ އެންމެ ވަރުގަދަ އިގުތިސާދުގެ ތެރޭގައި ހިމެނޭ ޗައިނާގައި މިހާރު ވެސް ބޭނުން ކުރާ ގިނަ ކޮމްޕިއުޓަރު ސިސްޓަމްތަކަކީ އެމެރިކާގެ އެކި ކަހަލަ ޕްލެޓްފޯމްތައް ބޭނުންނުކުރެވޭ އެއްޗިއްސެވެ. އޭގެ ތެރޭގައި ފޭސްބުކާއި ވަޓްސްއެޕާއި ގޫގްލް ސާޗް ފަދަ ފްލެޓްފޯމްތައް ހިމެނެ އެވެ.\nއިތުރު ލިޔުންތައް ޗައިނާ ކޮމްޕިއުޓަރު ސްފްޓްވެއާ ޑިވެލޮޕަރުން އެމެރިކާ


Magumatheegai Dhirulhunu Kuda Kuhjakaai Mamma Ehge Gulhumuge Ufaaveri Manzaru Gina Baehge Hithaai Kulhefi މަގުމަތީގައި ދިރިއުޅެމުންދިޔަ މަންމަޔަކާއި ކުޑަކުއްޖެއްގެ ގުޅުމުގެ އުފާވެރި މަންޒަރު ގިނަ ބައެއްގެ ހިތާއި ކުޅެފި – Huvadhoo News Magumatheegai Dhirulhunu Kuda Kuhjakaai Mamma Ehge Gulhumuge Ufaaveri Manzaru Gina Baehge Hithaai Kulhefi Huvadhoo News\nމަގުމަތީގައި ދިރިއުޅެމުންދިޔަ މަންމަޔަކާއި ކުޑަކުއްޖެއްގެ ގުޅުމުގެ އުފާވެރި މަންޒަރު ގިނަ ބައެއްގެ ހިތާއި ކުޅެފި\nފޮޓޯ: ނެޓީޒެން އަމޭނިއެލް\nމައިމީހާއާއި ދަރިންގެ ގުޅުމަކީ ވަރަށްވެސް މަތިވެރި އިލާހީ ގުޅުމެކެވެ. ކިތަންމެ ދަތިހާލުގައި ކޮންމެ ތަނެއްގައި ވީނަމަވެސް މައިވަންތަ ގުޅުމަކަށް ބަދަލެއް ނާދެއެވެ. މިއީ ޤަބޫލުކުރަންޖެހޭ ހަޤީޤަތެކެވެ.\nޕިލިޕިންސްގެ ފަޤީރު ސަރަޙައްދެއްގައި މަގުމަތިވެފައިވާ ދެމައެއްގެ ފޮޓޯ އެއް އަމިއްލަ ފަރާތަކުން ސޯޝަލް މީޑިޔާގައި ހިއްސާކުރުމުން، އެފޮޓޯއަށް ގިނަބައެއްގެ ސަމާލުކަން ވަނީ ހުއްޓިފައެވެ. މިފޮޓޯ ޚާއްސަވެގެން ދަނީ، ފޮޓޯ ހިއްސާކޮށްފައިވާ ފަރާތުން ބޭނުންކޮށްފައިވާ ކެޕްޝަންގެ ސަބަބުންނެވެ.\nރޭގަނޑުގެ ވަގުތެއްގައި ޕިލިޕީންސްގެ މަގެއްގައި ދުއްވަމުން ދިޔަ ކާރު، ޓްރެފިކްގައި ޖެހިގެން މަޑުކުރަންޖެހި، އަދި މަސައްކަތުގެ ސަބަބުން ވަރަށް ބޮޑަށް ކަންބޮޑުވެފައިވާ ފަރާތަކަށް، ފެނިގެން ދިޔަ ވަރަށްވެސް ހިތަށް އަސަރު ކުރުވަނިވި އެކަމަކު އުފާވެރި މަންޒަރެއްގެ ފޮޓޯ ކާރުން އެޅިފައިވާ ހެޑްލައިޓުގެ އަލީގައި ނެޓީޒެން އަމޭނިއެލް ކިޔާ ޕިލިޕީންސް މީހަކު ވަނީ ނަގާފައެވެ.\nފޮޓޯ ނަގާފައިވާ ފަރާތުން ހާމަކޮށްފައިވާގޮތުގައި، އެމަންޒަރުން ތަފާތު ކަންތައްތަކެއް އެނގިގެން ގޮސްފައިވެއެވެ. މައިވަންތަ ލޯތްބަކީ ކޮންމެ ހާލެއްގައިވީނަމަވެސް، ދަރީންނަށް ބަދަލުވާނެ އެއްޗެއް ނޫންކަމަށެވެ. ދެވަނަ ކަމެއްގެ ގޮތުގައި އޭނަޔަށް ސިފަވެފައި ވަނީ، ކިތަންމެ ދަތިހާލުގައި ވީނަމަވެސް ދަރީންނަށް ލޯތްބާއި އޯގާތެރިކަމާއި އަޅާލުން ދެވިދާނެ ކަމުގައެވެ. އަދި މީގެ އިތުރުން އޭނާ ހާމަކޮށްފައިވާގޮތުގައި، އުފާވެރިކަން، ލޯބި އަދި ކުލުނު އެއީ ފައިސާއާއި ނުލައިވެސް ހާޞިލް ކުރެވިދާނެ އެއްޗެއްކަން މިފޮޓޯ އިން ހާމަވެގެން ދާކަމުގައެވެ.\nގިނަ ފަރާތެއްގެ ސަމާލުކަން މިފޮޓޯއަށް ހުއްޓިފައިވާއިރު، މިފޮޓޯއާއި ގުޅޭގޮތުން، ފޮޓޯގްރާފަރު ދައްކާފައިވާ ވާހަކަތަކަށް ގިނަ އަދަދެއްގެ ބަޔަކު ތަޢުރީފުކޮށްފައި ވެއެވެ. އަދި މިފޮޓޯއަށް ގިނަ އަދަދެއްގެ ބަޔަކު ކޮމެންޓްކުރުމާއެކު، އެ މައިމީހާ އާއި ކުޑަދަރިފުޅު ހޯދައި އެހީތެރިކަން ފޯރުކޮށްދިނުމުގެ މިޝަންއެއް، ފޮޓޯ ގްރާފަރާއި ގުޅިގެން ކުރިޔަށް ދާކަން ފާހަގަކޮށްލެވެއެވެ.


Pennsylvania ge fandiyaaraku Trump ge massala beyru kollaifi | Mihaaru\nޕެންސިލްވޭނިއާގެ ކޮންވެންޝަން ސެންޓަރުގެ ބޭރުގައި ރިޕަބްލިކަން ޕާޓީގެ އިސް ބޭފުޅުން އަޑު އުފުލަނީ. --ފޮޓޯ:އޭއެފްޕީ\nޕެންސިލްވޭނިއާގެ ފަނޑިޔާރަކު ޓްރަމްޕުގެ މައްސަލަ ބޭރުކޮށްލައިފި\n22 ނޮވެމްބަރ 2020 - 13:05\nވޮޝިންޓަން (ނޮވެމްބަރު 22) - ޕޯސްޓުން ހުށަހެޅި އެތައް މިލިއަން ވޯޓެއް ބާތިލްކަމަށް ކަނޑައެޅުމަށް ރައީސް ޑޮނަލްޑް ޓްރަމްޕުގެ ކޭމްޕުން ހުށަހެޅި މައްސަލަ ޕެންސިލްވޭނިއާގެ ފަނޑިޔާރަކު ބޭރުކޮށްލައިފި އެވެ.\nފަނޑިޔާރު މެތިއު ބްރޭންގެ ނިންމެވުމާ ގުޅިގެން ޕެންސިލްވޭނިއާގެ ވޯޓުން ކުރި ހޯއްދެވީ ބައިޑަން ކަމަށް ކަނޑައަޅަން މިހާރު ވަނީ ފުރުސަތު ބޮޑުވެފަ އެވެ. ފަނޑިޔާރުގެ ނިންމުމުގައި ވަނީ އެންމެ މީހެއްގެ ކިބައިން ވެސް ވޯޓުލުމުގެ ހައްގު ނުގުޅައި ނުގަނެވޭނެ ކަމަށެވެ. ޕެންސިލްވޭނިއާ އިން ޓްރަމްޕަށް ވުރެ އިތުރަށް ބައިޑަން ވަނީ 80،000 ވޯޓު ހޯއްދަވައިފަ އެވެ. އަނެއްކޮޅުން މިއީ ނޮވެމްބަރު3ވަނަ ދުވަހުގެ އިންތިޚާބުގެ ނަތީޖާ އަނބުރާލުމަށް މަސައްކަތް ކުރައްވާ ޓްރަމްޕަށް ކުރިމަތިވެވަޑައިގަތް އިތުރު ގޮންޖެހުމެކެވެ. އެއްވެސް ހެއްކެއް ދެއްކެވުމެއް ނެތި ޓްރަމްޕް ގެންދަވަނީ އިންތިޚާބު އޮޅުވާލާފައިވާ ކަމަށް ވިދާޅުވަމުންނެވެ.\nއިންތިޚާބުގެ ނަތީޖާތައް ބާތިލް ކުރުމަށް ޓްރަމްޕުގެ ކޭމްޕުން ހުށަހެޅި ގާނޫނީ މައްސަލަތަކަށް އަލި މަގެއް ނުފެނުމުން މިހާރު ގެންދަވަނީ ސްވިންގް ސްޓޭޓްތަކުގެ ނަތީޖާ ސެޓިފައި ކުރަން ހުރަސް އަޅަމުންނެވެ.\nޓްރަމްޕުގެ ކޭމްޕުން ބުނެފައި ވަނީ ފަނޑިޔާރުގެ ނިންމުން އިސްތިއުނާފް ކުރާނެ ކަމަށެވެ.\nފަނޑިޔާރުގެ ނިންމުމާ ގުޅިގެން ރިޕަބްލިކަން ޕާޓީގެ އިސް މެންބަރުން މިހާރު ގެންދަވަނީ ޓްރަމްޕް ބަލި ގަބޫލް ކުރައްވަން ގޮވާލަމުންނެވެ. ޕެންސިލްވޭނިއާ ސެނެޓަރު ޕެޓް ޓޫމޭ ވަނީ އެ ސްޓޭޓުގައި ގާނޫނީ ގޮތުން ޓްރަމްޕަށް ހުރި ހުރިހާ ދޮރުތަކެއް ބަންދުވުމާ އެކު ބަލި ގަބޫލް ކުރައްވަން ގޮވާލައްވައިފަ އެވެ.\nޖޯޖިއާގެ ވޯޓު އަލުން ގުނާފައި ވަނިކޮށް، ޓްރަމްޕުގެ ކޭމްޕުން ހޮނިހިރު ދުވަހު ވަނީ އަނެއްކާވެސް އެ ސްޓޭޓުގެ ވޯޓު ގުނުމަށް އެދިފަ އެވެ. ޖޯޖިއާ އިން ކުރި ހޯއްދެވީ ބައިޑަން އެވެ.


America ge New York gai aanmuthanthanah vanumah Covid vaccine card beynun kuran fashany | Atoll News\nއެމެރިކާގެ ނިއުޔޯކްގައި އާންމު ތަންތަނަށް ވަނުމަށް ކޯވިޑް ވެކްސިން ކާޑު ބޭނުން ކުރަން ފަށަނީ\nޝާއިޢުކުރީ: ފާޠިމަތު ފާޒިހާ އޯގަސްޓް 3, 2021, 21:17\nއެމެރިކާގެ ވެރިރަށް ނިއުޔޯކްގައި އާންމު ތަންތަނުން ހިދުމަތް ހޯދާ ފަރާތްތަކާއި އެތަންތަނުގެ މުވައްޒަފުން ކޮވިޑް-19 ވެކްސިން ފުރިހަމަ ކުރުން މަޖުބޫރު ކޮށްފި އެވެ.\nއެ ސިޓީގެ މޭޔަރު ބިލް ޑޭ ބަލާސިއޯ މިއަދު ވިދާޅުވީ އާންމު ހިދުމަތްދޭ ތަންތަނަށް ވަންނަން ވެކްސިން ކާޑު ބޭނުން ކުރަންޖެހޭ އެމެރިކާގެ ފުރަތަމަ ސިޓީއަށް އެ ތަން ވާނެ ކަމަށެވެ. އެތަންތަނުން ހިދުމަތް ހޯދާ މީހުންގެ އަތުގައި ވެކްސިން ކާޑު ނުވަތަ ސްޓޭޓް ނުވަތަ ސިޓީ ވެކްސިނޭޝަން ކާޑު އޮންނަން ވާނެ ކަމަށެވެ.\nއާންމު ތަންތަނުގެ ގޮތުގައި ބަލަނީ ޖިމްތަކާއި، ރެސްޓޯރެންޓު/ ކެފޭ އަދި މުނިފޫހިފިލުވުމުގެ ހަރަކާތްތައް ހިންގާ ތަންތަނާއި ފެއާ ފަދަ ކަންކަން ކުރިޔަށް ގެންދާ ތަންތަނުގައި އެވެ. މި އުސޫލަށް އަމަލު ކުރަން ފަށާނީ އަންނަ މަހުގެ 13 ވަނަ ދުވަހު އެވެ.\nބަލާސިއޯ ވިދާޅުވީ މި ނިންމުމާއި އެކު ރައްޔިތުންގެ ހިތްހަމަ ނުޖެހުންތަކެއް އަންނާނެ ކަން އެނގޭ ކަމަށެވެ. އެކަމަކު މި ނިންމުމަކީ ގިނަ ބަޔަކު ވެކްސިން ޖެހުމަށް ހިތްވަރު ދިނުމަށް އެޅި ފިޔަވަޅެއް ކަމަށް ވިދާޅުވި އެވެ.\nއެ ސިޓީގައި އަންނަ މަހުގެ13 ގެ ކުރިން ޓީޗަރުންނާއި ފުލުހުންނާއި ސަރުކާޜު ހުރިހާ މުވައްޒަފުން ކޮވިޑް ވެކްސިން ފުރިހަމަ ކުރަން ޖެހެ އެވެ. އެހެން ނޫންނަމަ އޭގެ ފަހުން ވެކްސިން ފުރިހަމަ ނުކުރާ މީހުން ކޮންމެ ހަފްތާއަކު ކޮވިޑަށް ޓެސްޓުކޮށް ނެގެޓިވް ޕިސީއާރު ޓެސްޓު އޮފީހަށް ހުށަހަޅަން ޖެހެ އެވެ.\nމިފިޔަވަޅުތައް އަޅަން ފަށާފައި މިވަނީ އެމެރިކާގައި ކޮވިޑް ޑެލްޓާ ވޭރިއަންޓް ހަލުވިކަމާއި އެކު ފެތުރެން ފަށާފައި ވަނިކޮށެވެ. އެކަމަކު އެމެރިކާ ސަރުކާރުން ނިންމާފައިވަނީ ވެކްސިން މަޖުބޫރުކޮށް އިތުރު ލޮކްޑައުނަކަށް ނުދާށެވެ.


ތިންދާއިރާއަށް ހޮވުނު ތިން ރައީސުންނަށް ޗެއަރޕާސަން މަރުހަބާ ވިދާޅުވެއްޖެ. – Maldivian Democratic Party\nއިއްޔެ ބޭއްވުނު އިންތިހާބުތައް ކާމިޔާބު ކުރައްވައިގެން ތިންދާއިރާއަކަށް އަލަށް އިންތިހާބުވި ތިންރައީސުންނަށް މިޕާޓީގެ ޗެއާރޕާސަން މޫސާ މަނިކު މަރުހަބާ ވިދާޅުވެއްޖެއެވެ.\nއެގޮތުން ހޯރަފުށީ ދާއިރާގެ ރައީސްކަމަށް އިންތިހާބުވި އަލީ ރިޔާޒް އާއި ކުޅުދުއްފުށި ދެކުނު ދާއިރާއަށް އިންތިހާބުވި ހަސަން ޝުޖާ އަދި ދިއްގަރު ދާއިރާގެ ރައީސްކަމށް އިންތިހާބުވި ތާހާ މުހައްމަދު އަށް ވަރަށް ހޫނު މަރުހަބާ އެއް ދަންނަވާ ކަމަށާއި، ދާއިރާގެ ކަންކަން ކުރިއަރުވާ ދާއިރާއިން އެމްޑީޕީއަށް ބޮޑުކާމިޔާބެއް އެބޭފުޅުންގެ ޒައާމަތުގައި ލިބިގެންދާނެ ކަމަށް އުއްމީދުކުރައްވާކަމަށްވެސް ޗެއަރޕާސަން ވިދާޅުވިއެވެ. އަދި ކުރިޔަށް އޮތް ރިޔާސީ އިންތިހާބުގައި އެބޭފުޅުންގެ އެހީތެރިކަމާއިއެކު އެދާއިރާތަކުން ފުރިހަމަ އަޣްލަބިއްޔަތެއް އެމްޑީޕީއަށް ލިބިގެން ދާނޭކަމަށް ޔަގީންކުރައްވާކަމަށްވެސް ޗެއަރޕާސަން ވިދާޅުވިއެވެ.\nމީގެއިތުރުން އިއްޔެ އިންތިހާބުވި އެހެނިހެން ބޭފުޅުންނަށްވެސް މަރުހަބާ ދަންނަވާކަމަށާއި އެބޭފުޅުންގެ އެހީތެރިކަން ދާއިރާތަކުގެ ރައީސުންނަށް ފުރިހަމައަށް ލިބިގެން ދާނެކަމަށް އުއްމީދުކުރައްވާކަމަށްވެސް ޗެއަރޕާސަން ވިދާޅުވިއެވެ.\nއިއްޔެބޭއްވުނު އިންތިހާބުގައި ހޯރަފުށީދާއިރާގެ ރައީސްކަމަށް އަލީރިޔާޒް އިންތިހާބުވެފައިވަނީ 184 ވޯޓުހޯއްދަވައިގެންނެވެ. 251 ވޯޓާއިއެކު ކުޅުދުއްފުށީ ދެކުނު ދާއިރާގެ ރާއީސްކަމަށް ހަސަން ޝުޖާއު އިންތިހާބުވެފައިވާއިރު، ދިއްގަރު ދާއިރާގެ ރައީސްކަމަށް ތޯހާ މުހައްމަދު އިންތިހާބުވެފައިވަނީ 104 ވޯޓު ލިބިގެންނެވެ.


F. Feeali | Mihaaru\nއީދާ ގުޅޭ މައްސަލައެއްގައި ފީއަލިން4މީހުން ހައްޔަރު\nމި އަހަރުގެ އަޟްހާ އީދު ފާހަގަކުރުމުގައި އުފެދުނު މައްސަލަތަކެއް ހައްލު ކުރަން އުޅުނު ފުލުހުންގެ ވާޖިބަށް ހުރަސްއަޅައި އިންޒާރު ދިން މައްސަލައެއްގައި ފ. ފީއަލިން ހަތަރު މީހަކު މިއަދު ހައްޔަރުކޮށްފި އެވެ.\nފީއަލީގައި އަދިވެސް ޑެންގީ ކޮންޓްރޯލެއް ނުވޭ\nމަދިރީގެ ސަބަބުން ޖެހޭ ނުރައްކާތެރި ހުން، ޑެންގީ ފެތުރުން ފ. ފީއަލީގައި އަދިވެސް ކޮންޓްރޯލް ވެފައި ނުވާ ކަމަށާއި އެ ރޯގާ އިތުރަށް ފެތުރިދާނެ ކަމުގެ ބިރު ބޮޑުކަމަށް އެ ރަށު ސިއްހީ މަރުކަޒުން މިއަދު ބުނެފި އެވެ.\nFebruary 09, 2019 11\nފީއަލީގައި 14 ކުއްޖަކަށް ޑެންގީ ޖެހި ސްކޫލް ބަންދު\nފ. ފީއަލީގައި 12 ކުއްޖަކު ޑެންގީ ހުމަށް ޕޮޒިޓިވްވެ އިތުރު ފަރުވާ އަށް މާލެ ގެނެސްފި އެވެ. އަދި ރަށުގައި އާދަޔާ ހިލާފަށް ހުން ފެތުރެމުން ދާތީ ސްކޫލުގެ ކިޔެވުން ވެސް ވަނީ ހަފުތާއަކަށް ބަންދުކޮށްފަ އެވެ.\nއިދިކޮޅު ކޯލިޝަންގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) ފ. ފީއައްޔަށް އިއްޔެ ވަޑައިގެން އާންމުންނާ ސަލާމް ކުރެއްވުމަށް ފަހު، އިށީންނަވަން ވަޑައިގަތުމާއެކު، އޭނާ އަށް ބޮޑު ހައިރާންކަމެއް ލިބިވަޑައިގަތީ އެ ރަށުގެ ޖެޓީ ކައިރިން މޫދު ތެރޭގައި ހުރި ސްޓޭޖާއި ޕޯޑިއަމުންނެވެ. ޕޯޑިއަމް ފެނިވަޑައިގަތުމާއެކު،...\nއިދިކޮޅާ ގުޅިވަޑައިގަތުމުގެ ދައުވަތު މުބީނަށް\nރައްޔިތުންގެ މަޖިލިހުގެ ބިލެތްދޫ ދާއިރާގެ ޕީޕީއެމް މެމްބަރު އަހުމަދު މުބީން، އިދިކޮޅު ފަރާތްތަކާ ގުޅިވަޑައިގަތުމުގެ ދައުވަތު، އިދިކޮޅު ކޯލިޝަންގެ ރަނިންމޭޓު، ރައްޔިތުންގެ މަޖިލިހުގެ ކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ނަސީމް މިއަދު ދެއްވައިފި އެވެ.\nހުޅުމާލޭގައި އެކްސިޑެންޓުވި ޒުވާނާ އަދިވެސް ހޭނާރާ\nމިދިޔަ ހޮނިހިރު ދުވަހުގެ ރޭ ހުޅުމާލޭގައި ހިނގި އެކްސިޑެންޓުގައި އަނިޔާވި ޒުވާނާގެ ހާލު އަދިވެސް ސީރިއަސް ކަމަށާއި އޭނާ އަދިވެސް ހޭ ނާރާ ކަމަށް އާއިލާއިން ބުނެފި އެވެ.\nފަސްޓް ލޭޑީ ބަށި މުބާރާތުގެ ޗެމްޕިއަންކަން ފީއައްޔަށް\nފަސްޓްލޭޑީ ބަށި މުބާރާތުގެ ޗެމްޕިއަން ފ. ފީއަލީ ޓީމު ރޭ ހޯދައިފި އެވެ.\nމަސްތުވާ ތަކެއްޗާ އެކު ފީއަލިން މީހަކު ހައްޔަރުކޮށްފި\nގިނަ އަދަދެއްގެ މަސްތުވާ ތަކެއްޗާ އެކު ފ. ފީއަލިން ފުލުހުން މީހަކު ހައްޔަރުކޮށްފި އެވެ.\nހުއްދަ ނެތި ފީއަލީގައި ފިލްމު ނެގުން މަނާކޮށްފި\nފ. ފީއައްޔާއި އެ ރަށް ހިމެނޭ ސަރަހައްދުގައި ކައުންސިލްގެ ހުއްދަ ނެތި ފިލްމް ނެގުން މަނާކުރާ ގަވައިދެއް ހަދައި އެއަށް އަމަލުކުރަން ފަށައިފި އެވެ.\nލަންކާގައި ގެއްލުނު މީހާ ފެނިއްޖެ\nމިއަދު ހެނދުނު ސްރީ ލަންކާގައި ގެއްލުނު ދިވެހި ފިރިހެންމީހާ މިރޭ ފެނިއްޖެ ކަމަށް އާއިލާ އިން ބުނެފި އެވެ.


ފާތިމަތު ރަމީޒާ - ވިކިޕީޑިއާ\nފާތިމަތު ރަމީޒާ އަކީ މަޝްހޫރު ދިވެހި ފިލްމީ ތަރިއެކެވެ. ވާހަކަ ލިޔުންތެރި އެކެވެ. ރަމީޒާ ވަނީ ދިވެހި ތަފާތު އެތައް ފިލްމްތަކެއްގައި ހަރަކާތްތެރި ވެފައެވެ. މީގެ އިތުރުން ތަފާތު ވީޑިއޯ ލަވަތަކާއި، ޓީވީ ޑްރާމާ ސިލްސިލާ ތަކުން ވެސް ރަމީޒާގެ ހުނަރު ބެލުންތެރިންނަށް ފެނިގެން ގޮސްފައި ވެއެވެ.\nފާތިމަތު ރަމީޒާގެ ފިރިމީހާ އަކީ ދިވެހި ފިލްމީ ދާއިރާގައި ނަންހިގާ ޑައިރެކްޓަރު އަހުމަދު ނިމާލް އެވެ. ރަމީޒާގެ އާއިލާގެ ހުރިހާ މެންބަރުންނަކީ މުނިފޫހި ފިލުވުމުގެ ދާއިރާގެ ފަންނާނުންނެވެ. ރަމީޒާއާއި ނިމާލަށް މިހާރު ދެކުދިން ލިބިފައި ވެއެވެ.\nފާތިމަތު ރަމީޒާ ފިލްމީ ދާއިރާއަށް ނިކުތީ މީގެ ގާތްގަނޑަކަށް 25 އަހަރު ކުރިންނެވެ. ރަމީޒާ ފުރަތަމަ ކުޅުނު ފިލްމަކީ ބޮޑު ތަކުރުފާނު ފިލްމެވެ. މިފިލްމްގައި ރަމީޒާއާއި އެކު ލީޑްރޯލް ކުޅުނީ މަޝްހޫރު އަދީބު ކަށިމާ އަހުމަދު ޝާކިރު އެވެ.\nފާތިމަތު ރަމީޒާ ވަނީ ތަފާތު އެތަކެއް ގިނަ ދިވެހި ފިލްމް ތަކެއް ކުޅެފައެވެ. ޚާއްޞަކޮށް ކުރީގެ ވަރަށް ގިނަ ފިލްމްތަކުގައި ހަރަކާތްތެރި ވެފައި ވެއެވެ. ކުޅެފައިވާ ބައެއް ފިލްމްތައް ތިރީގައި މިވަނީ އެވެ.\nސަރުކާރުން ދެއްވާ ޢާންމު ޚިދުމަތުގެ އިނާމް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 24 އޮކްޓޫބަރު 2009، 15:38 ގައެވެ.


Email medhuverikoh passport ah edhumuge hidhumaiy fashaifi | Mihaaru\nއިމިގްރޭޝަނުން ހިދުމަތެއް ދެނީ: މިއަދުން ފެށިގެން އީމެއިލްކޮށް ޕާސްޕޯޓަށް އެދުމުގެ ހިދުމަތް ވަނީ ފަށާފައި.-- ފޮޓޯ: ނިޝާން އަލީ/ މިހާރު\nއީމެއިލް މެދުވެރިކޮށް ޕާސްޕޯޓަށް އެދުމުގެ ހިދުމަތް ފަށައިފި\n27 ޖެނުއަރީ 2019 - 10:47 14 comments\nއެ އިދާރާއިން ބުނީ pp@immigration.gov.mv އަށް އީމެއިލް ކޮށްގެން މިއަދުން ފެށިގެން ޕާސްޕޯޓަށް އެދެވޭނެ ކަމަށެވެ. ނަމަވެސް ގެއްލިފައިވާ ޕާސްޕޯޓާއި ހަލާކުވެފައިވާ ޕާސްޕޯޓު އަދި ސެކަންޑް ޖެނެރޭޝަން ޕާސްޕޯޓުގެ ތެރެއިން ޕާސްޕޯޓުގެ މުއްދަތު ހަމަވުމަށް އަށް މަހަށްވުރެ ދިގު މުއްދަތެއް އޮތް ނަމަ އީމެއިލް މެދުވެރިކޮށް ހުށައެއް ނޭޅޭނެ އެވެ.\nއިމިގްރޭޝަނުން ބުނީ ޕާސްޕޯޓަށް އެދޭ ފޯމާއި އައިޑީކާޑު ކޮޕީ އާއި ރެވެނިއު ސްޓޭމްޕާއި އެންމެ ފަހުން ހަދާފައިވާ ޕާސްޕޯޓު އަދި ޕާސްޕޯޓު ސައިޒު ފޮޓޯ ކުލަކޮށް ސްކޭންކުރުމަށްފަހު ފޮނުވަން ޖެހޭނީ ޖޭޕީއީޖީ ފޯމެޓުގައި ކަމަށެވެ. އަދި ފޮޓޯގެ ސޮފްޓު ކޮޕީ އެޓޭޗުކުރުމާއި އީމެއިލްގެ ސަބްޖެކްޓުގައި ވެރިފަރާތުގެ ފުރިހަމަނަމާއި އައިޑީކާޑު ނަމްބަރާއި ގުޅޭނެ ނަންބަރު ޖަހަން ޖެހޭނެ ކަމަށް ވެސް ބުންޏެވެ.\nއިމިގްރޭޝަންގެ ތަރުޖަމާނު ހަސަން ހަލީލް ވިދާޅުވީ އީމެއިލުން ޕާސްޕޯޓަށް އެދޭއިރު، ސްޓޭމްޕް ހުށަހެޅުމަށް ދެ ގޮތެއް އެބައޮތް ކަމަށެވެ. އެއީ ސްކޭން ކޮށްލާފައި ސްޓޭމްޕް ވެސް މެއިލްކުރުމާއި ޕާސްޕޯޓަށް ފައިސާދައްކަން އަންނައިރު ސްޓޭމްޕް ގެނައުމެވެ.\n"ހުރިހާ އެންމެންނަށް ވެސް ފަސޭހައިން ޕާސްޕޯޓަށް އެދެވޭނެ ގޮތެއް ހެދުމަށް އީމެއިލް ހިދުމަތް ތައާރަފުކުރީ،" ހަލީލް ވިދާޅުވި އެވެ.\nސްކޫލު ބަންދު ދުވަސްތަކުގައި ދުވާލެއްގެ މައްޗަށް 300 ވަރަކަށް ޕާސްޕޯޓު ދޫކުރެ އެވެ. އެހެން ނޫނީ ކޮންމެ ދުވަހަކު ދޫކުރަނީ 50-70 އާ ދެމެދު އަދަދެއްގެ ޕާސްޕޯޓު ކަމަށް އޭނާ ވިދާޅުވި އެވެ.\nއިތުރު ލިޔުންތައް މޯލްޑިވްސް އިމިގްރޭޝަން ކޮންޓްރޯލާ އޮފް އިމިގްރޭޝަން ޕާސްޕޯޓް


Pochettino ge vaahakathakaa eku Tottenham ah kanboduvun | Mihaaru\nޕޮޗެޓީނޯގެ ވާހަކަތަކާ އެކު ޓޮޓެންހަމަށް ކަންބޮޑުވުން\n11 މެއި 2019 - 12:10\nލަންޑަން (މެއި 11) - ޗެމްޕިއަންސް ލީގު ކާމިޔާބު ކުރެވިއްޖެނަމަ ޓޮޓެންހަމް ދޫކޮށްލަފާނެ ކަމުގެ ވާހަކަތަކެއް އެ ޓީމުގެ ކޯޗު މައުރީސީއޯ ޕޮޗެޓީނޯ ދައްކާތީ އެ ކްލަބްގެ ވެރިން އެކަމާ ކަންބޮޑުވެފައިވާ ކަމަށް އިނގިރޭސި މީޑިއާތަކުން ރިޕޯޓްކޮށްފި އެވެ.\nބުދަ ދުވަހުގެރޭ ޗެމްޕިއަންސް ލީގުގެ ސެމީ ފައިނަލުގެ ދެ ވަނަ ލެގުގެ ދެ ވަނަ ހާފްގައި ދެއްކި އާދަޔާހިލާފު ހިތްވަރާ އެކު ޓޮޓެންހަމުން ވަނީ އެ ކްލަބްގެ ތާރީހުގައި ފުރަތަމަ ފަހަރަށް ޗެމްޕިއަންސް ލީގުގެ ފައިނަލުން ފުރުސަތު ހޯދައިފަ އެވެ.\nއަޔަކްސްއާ ދެކޮޅަށް ކުޅުނު މެޗުގެ ކުރިން ވެސް ޕޮޗެޓީނޯ ވަނީ ޗެމްޕިއަންސް ލީގު ލިބިއްޖެނަމަ އެ ޓީމުން ދެން ނުފެނިދާނެ ކަމުގެ އިޝާރާތެއް ދީފަ އެވެ. ޗެމްޕިއަންސް ލީގުގެ ކާމިޔާބީއާ އެކު ޕޮޗެޓީނޯގެ މުސްތަގުބަލާ ގުޅޭ ވާހަކަތައް ހުއްޓޭނެ ކަމަށް ބެލެވުނު ނަމަވެސް ޕްރިމިއާ ލީގުގެ ފަހު މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ޕޮޗެޓީނޯ ވަނީ އަނެއްކާ ވެސް އެ ވާހަކަތަައް ތަކުރާރުކޮށްފަ އެވެ.\n"ފަސް އަހަރަށް ފަހު މި އަންނަަނީ އެއް ޗެޕްޓަރެއް ބަންދުކޮށްލަން ޖެހޭ ވަގުތުކޮޅު. ޖުލައި މަހު އަހަރެމެން ޕްރީ ސީޒަން ފަށާއިރު ދެން އޮންނާނީ ކުރިން އޮތް ގޮތަކަށްއް ނޫން. އަހަރެމެން ކުރިއަށްދާންވީ ގޮތް. އާ ހިޔާލުތަށް އަންނަން ޖެހޭ،" ކުރިން އާޖެންޓީނާ ގައުމީ ޓީމަށް ކުޅުނު ޕޮޗެޓީނޯ ބުންޏެވެ.\nވޭތުވެދިޔަ ފަސް އަހަރު ވިސްނުން ހުރީ އެއް ބިިލިއަން ޑޮލަރުގެ އަގުހުރި ސްޓޭޑިއަމް ނިމެންދެން ކްލަބް އެއް ފެންވަރެއްގައި ދެމެހެއްޓުން ކަމަށާއި އެ މަސައްކަތް ފުރިހަމަ އަށް ކުރެވުނުކަން ގަބޫލުކުރާ ކަމަށް ޕޮޗެޓީނޯ ބުންޏެވެ. ޓޮޓެންހަމުން މި ސީޒަނުގެ ގަދަ ހަތަރެއް ގާތްގަނޑަކަށް ކަށަވަރުކޮށްފައިވާއިރު، ޗެމްޕިއަންސް ލީގުގެ ފައިނަލުން ފުރުސަތު ހޯދިއިރު، މި ސީޒަނުގައި ކުޅުންތެރިއަކު ގަންނަން ހަރަދެއް ނުކުރެ އެވެ. ރިޕޯޓްތައް ބުނާގޮތުގައި އެއީ ސްޓޭޑިއަމް ނިންމުމުގެ ގޮތުން ހަރަދުކުޑަކުރުމަށެވެ.\nމި ސީޒަން ފެށުމުގެ ކުރިން ޕޮޗެޓީނޯ ހޯދަން ރެއާލް މެޑްރިޑުން ހުށަހެޅި އެވެ. އެކަމަކު ޓޮޓެންހަމުން ވަނީ ޕޮޗެޓީނޯ ދޫކޮށްލަން ދެކޮޅު ހަދައިފަ އެވެ. ޕޮޗެޓީނޯގެ ސޮއި ހޯދަން ދެން އެންމެ ބޭނުންވި އަނެއް ކްލަބަކީ މެންޗެސްޓާ ޔުނައިޓެޑެވެ. މިދިޔަ ޑިސެމްބަރު މަހު ހޯސޭ މޮރީނިއޯ ވަކިކޮށް އޮލެ ގުނަ ސޯލްޝެއާ ވަގުތީ ގޮތުން ހަމަޖެއްސީ ފަހުން ޕޮޗެޓީނޯ ގެނައުމަށެވެ. ރިޕޯޓްތައް ބުނާގޮތުން ޔުނައިޓެޑުން ސޯލްޝެއާ އަށް ދާއިމީ އެއްބަސްވުމެއް ދިނީ ޕޮޗެޓީނޯ ހޯދަން ކުރި މަސައްކަތަށް އެއްވެސް ކުރިއެރުމެއް ނުލިބުމުންނެވެ.\nޓޮޓެންހަމާ އެކު ޕޮޗެޓީނޯ ހަދާފައިވާ އެއްބަސްވުމުގައި ބާކީ ދެ އަހަރު އެބައޮތެވެ. ސްޕެއިނުގެ ޗެމްޕިއަން ބާސެލޯނާ އާއި ޕީއެސްޖީގެ ގަދަބާރު ޕީއެސްޖީ ވެސް އަންނަ ސީޒަނުގައި ކޯޗުން ބަދަލުކުރާނެ ކަމަށް ރިޕޯޓްތައް ބުނާއިރު ޕޮޗެޓީނޯ އަށް އެ ދެ ކްލަބުގެ ހުށަހެޅުމެއް ލިބުމުގެ ފުރުސަތު ބޮޑެވެ.\n"ސީޒަން ނިމުމުން އަހަރެން ޑެނިއަލް (ޓޮޓެންހަމްގެ ޗެއާމަން ޑެނިއަލް ލެވީ)އާ ވާހަކަ ދައްކާނަން. އެއީ ވަރަށް މުހިއްމުވާނެ ބައްދަލުވުންތަކެއް،" މުސްތަގުބަލާ ބެހޭގޮތުން ޕޮޗެޓީނޯ ބުންޏެވެ.\nއެސްޕަންޔޯލުން 2009 ވަނަ އަހަރު ކޯޗިން ކެރިއަރު ފެށި ޕޮޗެޓީނޯ އެންމެ ފުރަތަމަ ބަދަލުވީ 2013 ވަނަ އަހަރު ސައުތެމްޓަން އަށެވެ. އޭނާ ޓޮޓެންހަމާ ގުޅުނީ 2014 ވަނަ އަހަރު އެވެ.\n4 ކޮމެންޓް, 20 ރިއެކްޝަންސް\nއެއީ މުސާރަ ބޮޑުކުރެވޭތޯ ދައްކާ އާރޓް...\nއާޖެންޓީނާ ގައުމީޓަަށް އާދޭ.\nބާރސާއަށް ގެންދޭ. އެއިރުން ރަދީފްމެންކަހަލަ އާރސެނަލް ފޭނުން އުފަލުން ފޮޅޭނެ\nތިކަމެއް ނުވާނެ ޕޮޗޭ


Training Camp Gai Kulhunu Furathama Match In Anhen Basketball Team Molhuvejje - Vaguthu\nޓްރެއިނިން ކޭމްޕްގެ ފުރަތަމަ މެޗުން އަންހެން ބާސްކެޓް ޓީމު މޮޅުވެއްޖެ\n9 މަސް ކުރިން ( ނޮވެމްބަރު 5, 2019 )\nކުރިއަށް އޮތް ސައުތު އޭޝިއަން ގޭމްސް އަށް ތައްޔާރުވުމުގެ ގޮތުން ގައުމީ އަންހެން ބާސްކެޓްބޯޅަ ޓީމު ތައިލެންޑްގައި ކުރަމުން އަންނަ ތަމްރީންތަކުގައި ކުޅުނު އެކުވެރިކަމުގެ ފުރަތަމަ މެޗުން މޮޅުވެއްޖެ އެވެ.\nތައިލެންޑްގައި ކޭމްޕް ކުރަމުން އަންނަ ރާއްޖެ ޓީމުން ކުޅުނު ފުރަތަމަ ޓްރެއިނިން މެޗުގައި ބައްދަލުކުރީ ތައިލެންޑްގެ ރަންގްސިޓް ޔުނަވާސިޓީގެ ބާސްކެޓްބޯޅަ ޓީމާއެވެ. މި މެޗު ރާއްޖެއިން ކާމިޔާބުކުރީ 44 ޕޮއިންޓް 31 ޕޮއިންޓުންނެވެ.\nމެޗުގެ ފުރަތަމަ ކުއާޓާގައި ރާއްޖެ ޓީމުން ރަނގަޅު ކުޅުމެއް ދައްކައި ކުއާޓަރު ނިންމާލީ 11 ޕޮއިންޓް5ޕޮއިންޓުން ކުރީގައި އޮވެއެވެ.\nމެޗުގެ ދެވަނަ ކުއާޓާގައި ރާއްޖެއިން ކުރިއަށްވުރެ ބޮޑަށް ހަމަޖެހިލައިގެން ކުޅުނުއިރު ވަނީ ރާއްޖެ އިން ދެވަނަ ކުއާޓަރު ނިންމާލީ ހަތް ޕޮއިންޓްގެ ލީޑެއް ހޯދައިގެންނެވެ. މެޗުގެ ތިންވަނަ ކުއާޓާގައިވެސް ރާއްޖެއިން ލީޑު ގެއްލުނަ ނުދީ ހަމަޖެހިލައިގެން ކުޅުނުއިރު ދިޔައީ ރަންގްސިޓް ޔުނަވާސިޓީގެ ޓީމަށް ރާއްޖެއިން ނަގާފައިވާ7ޕޮއިންޓްގެ ލީޑު ހަނިކުރެވޭގޮތެއް ނުވިއެވެ. މެޗުގެ ތިންވަނަ ކުއާޓަރު ނިމުނުއިރު ރާއްޖެ އޮތީ 32 ޕޮއިންޓް 24 ޕޮއިންޓުން ކުރީގައެވެ.\nޒުވާން ގިނަ ކުޅުންތެރިންތަކަކާއެކު ގައުމީ އަންހެން ބާސްކެޓް ޓީމުން މި މެޗަށް ނިކުތްއިރު މެޗުގެ ފަހު ކުއާޓާގައި ވެސް ރާއްޖެ އިން ވަނީ މޮޅަށް ކުޅެފަައެވެ. ފަހު ކުއާޓަރާއި ހަމައަށް ދިޔައިރު އިނދިކޮޅު ޓީމަށް ރާއްޖެ އަތުނުވާ ވަރަށް ލީޑު އޮތީ ބޮޑުވެފަ އެވެ. ރާއްޖެ އިން މެޗު ނިންމާލީ 13 ޕޮއިންޓްގެ ލީޑްގައި އޮވެ 31 ޕޮއިންޓް 44 ޕޮއިންޓުން މެޗު ކާމިޔާބުކޮށްގެންނެވެ.\nމެޗަށްފަހު ވާހަކަ ދައްކަމުން ޓީމުގެ ކޯޗު ސުޕުން ވިމާލް ބުނީ މި މެޗުގައި ކުޅުންތެރިން ދެއްކި ކުޅުމާއި ދޭތެރޭ ހިތްހަމަ ޖެހޭކަމަށާއި މެޗަށް ކުޅުންތެރިން ނިކުތީ އިތުބާރާއެކުކަމަށެވެ. ސުޕުން ބުނީ ގިނަ ފަހަރު ގައުމުން ބޭރުގައި މިހެން މެޗު ކުޅޭއިރު ކުޅުންތެރިންގެ ފަރާތުން ކޮންމެވެސް ވަރެއްގެ ޖެހިލުންވުމެއް ފެނުނުނަމަވެސް، މި މެޗުގައި އެކަހަލަ އެއްވެސް ކަމެއް ފެނިފައި ނުވާކަމަށެވެ.\nމިމަހުގެ 1 އިން 10 އަށް ތައިލެންޑްގައި އަންހެން ބާސްކެޓްބޯޅަ ޓީމު ކޭމްޕް ކުރާނެ އެވެ. މި ޓްރެއިނިން ކޭމްޕްގައި އިތުރު ދެ މެޗެއް ކުޅުމަށް ވަނީ ހަމަޖެހިފައެވެ. ރާއްޖެ ކުޅޭ ދެވަނަ މެޗުގައި މިއަދު ތައިލެންޑްގެ ސްރިޕަތުން ޔުނިވާސިޓީއާއި ދެކޮޅަށް ދިވެހި ޓީމު ނުކުންނާނެ އެވެ. އަދި ފަހު މެޗުގައި މާދަމާ ނުކުންނާނީ ތައިލެންޑްގެ ޤައުމީ އަންހެން ބާސްކެޓްބޯޅަ ޓީމާއި ދެކޮޅަށެވެ.


Sahin: Muslim dhuniyeyge "Man of the Year"\nޝާހީން: މުސްލިމް ދުނިޔޭގެ "މޭން އޮފް ދި އިއާ"\nއޫރް ޝަހީން: މުސްލިމް ވޯލްޑް މޭން އޮފް ދި އިއާ އަށް ހޮވިވަޑައިގަތް\nޖަރުމަނުގައި ދިރިއުޅުއްވާ ތުރުކީ ނަސްލުގެ ސައިންސްވެރިޔާ އަދި ބަޔޮންޓެކްގެ އެއްބާނީ އޫރް ޝާހީނަކީ މުސްލިމް ދުނިޔޭގެ "މޭން އޮފް ދި އިއާ" ކަމަށް ކަނޑައަޅައިފި އެވެ. އޭނާއަށް މި ޝަރަފު ދެއްވީ އުރުދުންގައި ހުންނަ ރޯޔަލް އިސްލާމިކް ސްޓްރެޓީޖިކް ސްޓަޑީޒް ސެންޓަރު (އާރްއައިއެސްއެސްސީ) އިން އަހަރަކު އެއްފަހަރު ޝާއިއުކުރާ ހޮވުމަކުންނެވެ.\n"މުސްލިމް 500" 2022 އަދަދުން ޝާހީނަށް "މޭން އޮފް ދި އިއާ" ގެ ޝަރަފު ދެއްވި ސަބަބަކީ ކޮވިޑުން ރައްކާތެރިވުމަށް ވެކްސިނެއް، އެކަމަށް އެންމެ ބޭނުންޖެހިފައި އޮތް ދަނޑިވަޅުގައި އުފައްދައި ދުނިޔެއަށް ކުރެއްވި ހިދުމަތަށްޓަކަ އެވެ.\nބަޔޮންޓެކްގެ ނަމުގައި ޝާހީން އާއި އޭނާގެ އަނބި ކަނބަލުން އަޒްލީމް އުފައްދާފައިވާ ބޭސް ކުންފުނިން އުފެއްދި ކޮވިޑް ވެކްސިނަކީ ކޮރޯނާ ވައިރަހާ ދެކޮޅަށް 95 ޕަސެންޓް ކާމިޔާބު ވެކްސިނެކެވެ. އަދި އެއީ އެމެރިކާގެ ފުޑް އެންޑް ޑްރަގް އޮތޯރިޓީން އިންސާނުން ބޭނުން ކުރުމަށް ހުއްދަ ދިން ފުރަތަމަ އެމްއާރުއެންއޭ ވެކްސިނެވެ.\nމި ވެކްސިންގެ ބިންގަލަކީ އެމްއާރުއެންއޭ ޓެކްނޮލޮޖީ އެވެ. ބަޔޮންޓެކްގެ އެންމެ ބޮޑު ކާމިޔާބީއަކީ ވެސް މި ޓެކްނޮލޮޖީ އެވެ. ބަޔޮންޓެކުން މިހާރު މަސައްކަތް ކުރަނީ މި ޓެކްނޮލޮޖީ ބޭނުން ކޮށްގެން އިންސާނުންނަށް ބުރަ ބޮޑުކުރާ ބަލިތަކަށް ފަރުވާއެއް އުފެއްދޭތޯ އެވެ.\nބަޔޮންޓެކް އާއި އެމެރިކާގެ ފައިޒާ ބޭސް ކުންފުނިން ގުޅިގެން އުފައްދާފައިވާ ކޮވިޑް ވެކްސިނަކީ ބައްރުތަކުގައި އެންމެ ފުޅާ ދާއިރާއެއްގައި ބޭނުން ކުރަމުންދާ ކޮވިޑް ވެކްސިނެވެ.\nޝާހީންއަށް މޭން އޮފް ދި އިއާގެ ޝަރަފު ދިން ޖަމާއަތުން "ވުމަން އޮފް ދި އިއާ" ގެ ޝަރަފު ދެއްވާފައި ވަނީ ޓެންޒޭނިއާގެ ރައީސް ސާމިއާ ސުލޫހޫ ހަސަންއަށެވެ. އޭނާއަކީ އިރުމަތީ އެފްރިކާގެ ގައުމެއްގެ ފުރަތަމަ އަންހެން ރައީސެވެ. އޭނާއަށް ރައީސްކަން ލިބިވަޑައިގަތީ ރައީސްކަމުގައި ހުންނަވަނިކޮށް ޖޯން މަގުފުލީ އަވަހާރަވުމުންނެވެ. ސާމިއާ އެއިރު ހުންނެވީ ނައިބު ރައީސްގެ މަގާމުގަ އެވެ.\nރޯޔަލް އިސްލާމިކް ސްޓްރެޓީޖިކް ސްޓަޑީޒް ސެންޓަރުން ބުނީ ސާމިއާ ގެންދަވަނީ ގައުމު ހަރުދަނާ ކުރައްވަމުން ކަމަށާއި ޓެންޒޭނިއާ ދުނިޔެއަށް ހުޅުވެމުން އަންނަތަން ފެންނަމުންދާ ކަމަށެވެ.\nއެންމެ މަގުބޫލް މުސްލިމް ލީޑަރެއް ގޮތުގައި އެސެންޓަރުން އިޚިތިޔާރު ކޮށްފައި ވަނީ ގަތަރުގެ އަމީރު ޝައިހް ތަމީމް ބިން ހަމަދު އަލް ސާނީ އެވެ. އެއަށް ފަހު ސައުދީ އަރަބިއްޔާގެ ރަސްގެފާނު ސަލްމާން އާއި އީރާނުގެ ރޫހާނީ ލީޑަރު އަލީ ޚާމަނައީ އާއި ތުރުކީގެ ރައީސް ރަޖަބް ތައްޔިބު އުރުދުޣާން އާއި އުރުދުންގެ އަބްދުﷲ ރަސްގެފާނެވެ.\nފައުޗީއަށް އެއްމިލިއަން ޑޮލަރުގެ އިނާމެއް\nފައިޒާއަށް ކޮވިޑް ވެކްސިނުން މިއަހަރު 15 ބިލިއަން ޑޮލަރު\nފަގީރު ގައުމުތަކަށް 40 މިލިއަން ވެކްސިން ދެނީ


Soleimani Ge Hashigandu Andhamundhaa Photo Eh America In Aaamukohfi - Vaguthu\nސުލައިމާނީގެ ހަށިގަނޑު އަނދަމުންދާ ފޮޓޯއެއް އެމެރިކާއިން އާންމުކޮށްފި\nއީރާނުގެ ކޮމާންޑަރު، މޭޖަރ ޖެނެރަލް ޣާސިމް ސުލައިމާނީ އަވަހާރަކޮށްލަން އެމެރިކާއިން ދިން ހަމަލާއަށްފަހު، އޭނާގެ ހަށިކޮޅު އަނދަމުންދަނިކޮށް ނަގާފައިވާ ފޮޓޯއެއް އެމެރިކާއިން އާންމުކޮށްފިއެވެ.\nއެ ފޮޓޯތަކަކީ ހަމަލާއަށްފަހު ހަމަލާގެ އެސެސްމަންޓު ހެދުމަށް ނަގާފައިވާ ފޮޓޯތަކެކެވެ. އެމެރިކާއިން އާންމުކޮށްފައިވާ ފޮޓޯތަކުގައި ސުލައިމާނީގެ ހަށިކޮޅުގެ އިތުރުން އޭނާ ގެންގުޅުނު ރައިފަލާއި ފިސްތޯލައިގެ އިތުރުން ގެންގުޅުނު ފޮތެއްގެ ފޮޓޯވެސް ހިމެނެއެވެ.\nފޮކްސް ނިއުސް އިން ރިޕޯޓުކޮށްފައިވާ ގޮތުގައި ސުލަމާއިނީ އަވަހާރަވެފައިވަނިކޮށް އެމެރިކާ ސިފައިން ވަނީ އޭނާގެ ހަށިކޮޅު ދަމާފައި ދުރަށް ގެންގޮސްފައެވެ. އޭރު އޭނާގެ ހަށިކޮޅުގައި އަލިފާން ހުއްޓެވެ. އަދި އެއީ ސުލައިމާނީ ކަން ކަޑަވަރުވީ ބޯ ފެނުމުން ކަމަށާއި އޭނާގެ ބޮލަށް އަލިފާނުގެ އަސަރު ކޮށްފައި ހުރީ ކުޑަކޮށް ކަމަށްވެސް ފޮކްސް ނިއުސްއިން ރިޕޯޓުކޮށްފައިވެއެވެ.\nސުލައިމާނީ އަވަހާރަކޮށްލާފައިވަނީ މިމަހުގެ ތިން ވަނަ ދުވަހު އެމެރިކާއިން އިރާގުގެ ވެރިރަށް ބަޣްދާދަށް ދިން ޑްރޯން ހަމަލާއެއްގައެވެ. އެހަމަމަލާ ދިނުމަށް އޯޑަރު ދީފައިވަނީ އެމެރިކާގެ ރައީސް ޑޮނަލްޑް ޓްރަމްޕް އެވެ. އެ ހަމަލާއަށްފަހު އީރާނުން ބުނެފައިވަނީ އޭނާގެ މަރުގެ ބަދަލު ހިފާނެ ކަމަށެވެ. އަދި އެއަށްފަހު ސުލައިމާނީގެ ހަށިކޮޅު ފަސްދާނުލުމަށްފަހު އީރާނުން ވަނީ އިރާގުގައި ހުންނަ އެމެރިކާގެ ސިފައިން ތިބޭ ދެ އަސްކަރީ މަރުކަޒަކަށް ހަމަލާދީފައެވެ.\nއެމެރިކާގެ އަސްކަރީ ޖެޓުތަކެއް، އީރާނުގެ ފްލައިޓަކަށް ނުރައްކާ ކުރުމުން ފަސެންޖަރުންނަށް އަނިޔާވެއްޖެ\nޖެނުއަރީ 13, 2020 11:04\nދެނެ ތި ސޮލީބީން ކީއްވެތަ އުސާމާ ބިން ލާދިންގެ ހަށިގަނދުގެ ފޮޓޯއެއް ވީޑިއޯއެއް ނުދެއްކީ ކަނޑު ފެއްތިއްޔޯ ހަށިގަނޑު 2000 އަހަރު ވާންދެނެ ދޮގުހަދަމުން ދުވާ ބަޔަކު ތެދެއް ނުހަދާނެ\nޖެނުއަރީ 13, 2020 12:02


Raattey Habeys Boduberu Bandah | Mihaaru\nރާއްޓޭ: އޭނާ މިހާރު ވަނީ ހަބޭސް ބޮޑުބެރު ބޭންޑާ ގުޅިފައި.\n"ފަރުމާ" ބޮޑުބެރު ބޭންޑް: މިއީ ރާއްޓޭ ކުރިން އުޅުނު ބޭންޑް.\n"ފަރުމާ" ބޮޑުބެރު ބޭންޑް: މިއީ ރ. މީދޫ ބޭންޑެއް.\n12 ޖޫން 2017 - 07:595comments\nހަބޭސްގެ ވެރިޔާ އަލީ ޝިފާއު ބުނީ ރާއްޓޭ އެ ބޭންޑާ ގުޅުމަކީ ހަބޭސް ބޮޑުބެރު ބޭންޑަށް ލިބުނު ވަރަށް ބޮޑު ކުރިއެރުމެއް ކަމަށެވެ. އަދި އެ ޓީމަށް ރާއްޓޭ އިތުރުވުމުން ކުރިއަށް އޮތް ތަނުގައި ބޮޑުބެރުގެ ހިތްގައިމު ލަވަތަކެއް އިވިގެން ދާނެ ކަމެއް ކަމަށް ބުންޏެވެ.\nރ. މީދޫ ބޮޑުބެރު ގްރޫޕް "ފަރުމާ" އިން ވިދާލި ރާއްޓޭ ވަނީ ޓީވީއެމުން ގެނެސް ދިން ބޮޑުބެރު ޗެލެންޖްގައި 2012 އާއި 2014 ގައި ބެސްޓް ވޯކަލިސްޓް މަގާމު ހޯދައިފަ އެވެ. އަދި 2013 ވަނަ އަހަރު އެ މުބާރާތުން އެންމެ ތަފާތު ހުނަރުވެރިގެ މަގާމު ވެސް އޭނާ ވަނީ ހޯދައިފަ އެވެ.\nރާއްޓޭ ބުނީ ހަބޭސް ބޮޑުބެރު ބޭންޑާ ގުޅުނީ ސިފައިންގެ ވަޒީފާ އަށް ވަނުމާ ގުޅިގެން މިހާރު މާލޭގައި ދިރިއުޅެން ޖެހިފައިވާތީ ރަށު ބޭންޑާ އެކު އުޅެވެން ނެތުމުން ކަމަށެވެ.\n"ވޮއިސް އޮފް އެމްއެންޑީއެފް 2017" ގެ ޓްރޮފީއާ ރާއްޓޭ ހަވާލުވަނީ.\n"ބޮޑުބެރުގެ ދާއިރާން މާލޭގައި ހުރެގެން ކުރިއަށް ދާން ބަލާ އިރު އެންމެ ރަނގަޅު ޗޮއިސްއަކަށް މިހާރު އޮތީ ހަބޭސް ކަމަށްވާތީ އެ ބޭންޑާ ޖޮއިން ކުރީ. މި ފުރުސަތު ދިނީތީ އައްޔައަށާއި މުޅި ހަބޭސް ޓީމަށް ވަރަށް ބޮޑަށް ޝުކުރު އަދާ ކުރަން،" ސިފައިންގެ އަށް ވަންތާ އަހަރެއްހާ ދުވަސްވެފައިވާ ލަވަ ކިޔުންތެރިޔާ ބުންޏެވެ. "މާލޭގައި އުޅުނަސް ރަށު ބޭންޑުން އެހީއަކަށް އެދޭ ހާލަތްތަކުގައި ރިއްޓެގެ ފަރާތުން ދެވެން އޮތް އެހީއެއް އަބަދު ވެސް ދޭނަން."\nވަރަށް ހިތްގައިމު އަދި އެހާމެ މަގުބޫލު ބޮޑުބެރު ލަވަތަކެއް އެހުންތެރިންނާ ހަމައަށް ގެނެސް ދީފައިވާ ރާއްޓޭ ބުނީ "ޓާގެޓަކީ ހަބޭސްގައި ހުރެގެން ވެސް ރީތި އަމިއްލަ ރާގުތަކެއް އެހުންތެރިންނާ ހަމައަށް ގެނެސް ދިނުން" ކަމަށެވެ.\n"ފަރުމާ" ބޮޑުބެރު ބޭންޑްގެ އެންމެ މަޝްހޫރު އެއް ލަވަ.\n"މިއީ އަޅުގަނޑުގެ ބޮޑުބެރު ކެރިއާ އަށް އަންނާނެ ވަރަށް ބޮޑު ކުރިއެރުމެއް ކަމަށް ދެކެނީ،" އޭނާ ބުންޏެވެ.\nރާއްޓޭ ހަބޭސް ބޮޑުބެރު ބޭންޑާ ގުޅުނުއިރު، ފާހަގަކޮށްލެވޭ ކަމަކީ ހަބޭސް އަކީ މިއުޒިކް ދާއިރާ އިން ކުރިއަށް ދާން ބޭނުންވާ ހުނަރުވެރި ފަންނާނުންނަށް ވަރަށް ބޮޑަށް މަގު ހުޅުވައިދޭ ބޭންޑެއް ކަމެވެ.\nއިތުރު ލިޔުންތައް އެމްއެންޑީއެފް ބޮޑު ބެރު ހަބޭސް ބޮޑުބެރު ގުރޫޕް